
	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

ХОНИНЫ БУЛАГ

	Энэ дэлхий дээр маш олон мэргэжил бий. Түүний дотор хүндэтгэлтэй, хэцүү, сонирхолтой, сайхан мэргэжил гэж бас байдаг гэнэ. Жишээлбэл геологич хүнийг сайхан мэргэжилтэй гэдэг. Түүгээр ч барахгүй чи бол нар салхи хоёрын нөхөр... гэж геологичийн тухай дуу байдаг шүү дээ.

	Хамгийн сонирхолтой хамгийн сайхан, бас тэгээд хамгийн хүндтэй мэргэжил хэрхэн яаж сонгож авъя даа байз гэж боддог хүүхэд тавдугаар ангийнхан дотор ч байж болох юм. Нисгэгч болох уу аль инженер үү? Уран барилгачин, жүжигчин хоёрын аль нь дээр бол? Зураач ч сайхан юм уу? гэж эргэлзэх явдал байж мэдэшгүй. Балчир насанд мэргэжил болгон адилхан сайхан санагддаггүй бололтой.

	Хэрвээ малын эмчийн мэргэжил бол геологичтой адилхан хүндэтгэлтэй ч, сонирхолтой ч мэргэжил юм шүү гэж хэлбэл авсаар зөвшөөрөх хүн олдох бол уу даа. Харин ч бүр ферм, мал, өтөг бууц гэхээр юу нь сайн байх вt гэж элэглэх хүн гарах байх шүү.

	... Нэгэн удаа Кремлийн ордонд болсон зөвлөгөөн дээр манай нэрт эрдэмтэн, жирийн малын эмч байгаад хожим нь манай улсын шинжлэх ухааны гурван академийн академич, гадаадын арван нэгэн улсын шинжлэх ухааны академи болон шинжлэх ухааны нийгэмлэгүүдийн хүндэт гишүүн болсон Константин Иванович Скрябин академич Иван Петрович Павловын хэлсэн үгийг дурсан ярьсан юм. Энэ үгийг сонсоод тэр том танхимд байсан хүмүүс хэрхэн нижигнэтэл алга ташсаныг та нар сонссон бол доо... Энэ бол жирийн бөгөөд бахархалтай үг юм. «Хүний эмч хүнийг эмчилдэг, малын эмч хүн төрөлхтнийг эмчилдэг» гэж Павлов хэлсэн гэжээ.

	Геологичийн мэргэжил сонирхолтой ч, сайхан ч мэргэжил. Энэ бол маргаангүй зүйл. Ердийн малын эмч ч бас л сонин сайхан мэргэжил. Ер нь мэргэжил бүхэнд сайхан тал бий шүү. Бүх амьдралаа зориулсан ажил үйлсдээ дур сонирхолтой бөгөөд хийж байгаа хөдөлмөр минь хүн бүхэнд хэрэгтэй юм гэж ойлговол хүн аз жаргалтай явдаг юм. Тэр цагт мэргэжлийн сайхан муухайг анзаарахаа болиод үргэлжийн урам зоригтой, цог хийморьтой явах болно.

	Одоо үед «сургууль бүхний хаалга нээлттэй» гэдэг өдөрлөг зохиогдож, дээд сургуулийн профессор багш нар өөрсдийн сургуулийн сайхан талыг магтан, ирээдүйн залуу мэргэжилтний хийж бүтээвэл зохих ажил үйлсийн тухай сурагчдад тайлбарлан ярих болжээ. Залуучууд маань олон эрдэмтэн багшийн яриаг сонсож өөрийн санаанд тохирсон мэргэжлээ сонгон авах их сайхан бололцоотой болжээ. Харин надад бол мэргэжил сонгон авах бололцоо байгаагүй юм. «Сургууль бүхний хаалга нээлттэй» гэдэг өдөрлөг ч болдоггүй байлаа. Хэн ч бидэнд мэргэжлийн тухай зөвлөгөө өгдөггүй, дээд сургуулийн гял цал тоног төхөөрөмжийг ч үзүүлдэггүй, ирээдүйд бидэнд ноогдох ажил үйлсийн тухай хэн ч бидэнд ярьж өгдөггүй байжээ. Надаас өмнө дунд сургуулиа төгсөөд дээд сургуулийн оюутан болсон ахмад нөхөдтэйгөө би нэг удаа уулзаж билээ. Тэд мал эмчилгээний тухай, бас хөдөө явж дадлагын ажил хийхдээ комсомолын үүр хэрхэн байгуулалцсан «хүнд байдлаас» хэрхэн гарсан тухайгаа ярьцгаалаа.

	 

	[image: Image]

	 

	Ийм нэгэн явдал болжээ. Тэд газар хэмжигчтэй хамт нударганы газрыг хэмжиж явжээ. Газар нь хэмжээнээс их байсан болохоор нударган баян хань хамсаатнаа дагуулаад гадас шийдэм барин хүрч ирсэн гэнэ. Тэгэхэд нь дадлагын оюутнуудын нэг нь өнцөг хэмжүүрийн дуран дор ороод «Улсын багаж шүү, эвдвэл та нар хариуцлагыг нь хүлээнэ шүү» гэж хашхирчээ. Зодохоор завдсан нударганчууд модон өнцөг хэмжүүр эвдэхээс болгоомжлон харааж зүхэн зогсож л дээ. Энэ завсар районы төвөөс цагдаа ирж өнцөг хэмжүүр хугараагүй, оюутнууд ч яс бүтэн гарч л дээ. Хориод онд хөдөө тосгонд болж байсан хувьсгалт үйл явдалд оролцож баатарлаг дүрийг олсон найз нөхдийнхөө энэ сонин яриаг сонсоод мал эмнэлгийн ангид л элсэе гэж бодсон, өргөдлөө ч өгсөн хүн дээ, би.

	 

	ШАЛГАЛТ

	Миний анхны шалгалт физик байлаа. «А»-гаар эхэлдэг овогтой намайг эхэнд нь дуудав. Комиссын ширээний ард ганцаараа сууж байхдаа хаалганы цаана хоцорсон олон хүний сэтгэл догдлон дүнгэнэх чимээнээс өөр юу ч сонссонгүй. Шалгалт авч байгаа багш нар ямаршуу байдалтай байсныг бүү мэд. Ямар ч л гэсэн би олны дүнгэнэх чимээг сонсоод багшийн хэлсэн үгийг сонссонгүй. Бүр гайхаад багшийг харвал уруул нь хөдлөөд үг нь дуулдахгүй юм. Асуух эвгүй. Өгсөн цаасыг нь авлаа. Хийд даралтын нөлөөлөх тухай бодлого байна. Энэ бодлогыг үзээд би нүдэндээ итгэсэнгүй. Ийм хялбархан бодлого дайралдана гэдэг ямар их аз вэ! Дөнгөж саяхан энэ хаалганы цаана шалгалт өгөхөөр бужигнаж байгаа нөхдөдөө яг л энэ хуулийн тухай тайлбарлаж байсан юм чинь. Бид яарч тэвдэн цаасны тасархай дээр ийм бодлого бодож байсан юм. Одоо бол шалгалтын цаасан дээр бодох нь битгий хэл бүх бодлогыг цээжээр үйлдээд хариуг нь нүдээ аниад ч хэлэхэд бэлэн байв. Тэгээд би биеэ туршиж үзэх гэж зориуд нүдээ анилаа. Нүдээ анингуут л гэнэтхэн сонсгол орчихдог байгаа даа.

	— Та битгий сандар. Тэр ширээн дээр очиж суугаад яаралгүй бодлогоо бод гэж багшийн хэлэхийг би сонсоод нүдээ нээв. 

	Багш намайг өрөвдсөн бололтой инээмсэглээд

	— Хэцүү бодлого шүү. Хэрвээ наадхаа бодчих юм бол өөр асуулт өгөхгүй шүү гэв.

	Өнөө айж сандраад байсан минь арилчихлаа. Толгой саруулхан гэдэг ч аргагүй.

	— Хариулж болох уу? гэж би асуув.

	— Юу? Бэлтгэлгүйгээр үү? Сонирхолтой байна! Алив нөхдөө сонсоцгооё гэж комиссын гишүүдэд хэлээд намайг харав.

	Би эд эсийн молекулын бүтцийн тухай өөрийнхөө үгээр тайлбарлан ярилаа. Урьд нь сурах бичгээс уншиж цээжилсэн зүйл минь ор сураггүй алга болсон байж билээ. Яг л шалгалт өгөх гэж адилхан сандарч байгаа нөхдөдөө саяхан тайлбарлаж байсантайгаа адилхан элсэлтийн комиссынхонд «ойлгуулахыг» хичээн баталж байгаагаа гэнэт мэдэрч билээ. Тэр ч байтугай төвөөс зугтаах хүчийг үзүүлэх гэж гараа сарвалзуулахдаа ширээн дээрээс бэхний савыг цохиод унагачихлаа. Ашгүй тэр асгардаггүй сав байжээ. Шалан дээрээс бэхний савыг авч ширээн дээр тавихдаа бодлогын эцсийн хариуг хэлж билээ.

	Элсэлтийн шалгалтын хуудсан дээр комиссын дарга цэнхэр бэхээр «онц» гэсэн дүн тавихыг халти үзээд л хаалгаар нисэн гарахад минь намайг олон хүн хүрээлэн авлаа.

	Түүнээс хойш одоо хүртэл цэнхэр бэхэнд дуртай болсон бөгөөд онц дүн тавьсан багшийн үсэрхэг гарыг би ер мартдаггүй юм.

	Бусад хичээлээ тийм ч гялалзсан амжилттай биш ч гэсэн гацалгүй өгч дууссан болохоор намайг дээд сургуульд элсүүлэн авсан юм.

	... Манай сургууль! Анхны өдрөөс, анатомийн танхимд хийсэн анхны хичээлээс эхлээд л одоог хүртэл энэ сургуулиа өөрийн төрөлх сургуулиа гэж үзэж явдаг даа.

	Эхний өдөр анатомийн танхимд анхныхаа хичээлийг бид ингэж хийсэн билээ. Адуу үхрийн үе мөч, формалины хурц үнэр, туслах багшийн хөгжилтэй улаан царай миний санаанаас ер гардаггүй юм.

	— Мэргэжил нэгтэй нөхөд минь ярвайх хэрэггүй. Дасдаг юм. Ярвайгаад байвал малын эмч болж чадахгүй. Дээд ангиудад ороход үүнээс ч хэцүү юм тохиолдох болно. Үнэрт хамраа дасгах хэрэгтэй. Бид ийм л мэргэжилтэй улс шүү дээ нөхөд минь гэж биднийг, ялангуяа царай нь зэвхийрсэн бүсгүйчүүдийг ятгаж байлаа.

	Бид түүний үгийг анхааралтай сонсож байгаа дүр үзүүлэн цонхоор гадагш харан цэвэр агаар мөрөөдөн зогсож байв. Агаарын ариуныг анатомийн танхимд л анх ойлгох юм билээ.

	— Нөхөр Антонов (намайг дуудаж байгаа нь энэ), таны халаасанд талх байгаа юм уу?

	— Тийм ээ. Өглөөний цайны хийц гэж хэлээд би хавч шиг улайлаа.

	— Их сайн байна. Ширээнд ойртоод ир дээ.

	Би ойртлоо.

	— Та хичээлийн үзүүлэнгийн дэргэд талхаа идэж чадах нь уу?

	Хүүхдүүд их л шохоорхон харж, зарим бүсгүйчүүдийн гарт нусны алчуур ч үзэгдэж байв. «Бөөлжих болбол хэрэг болно гэж дээ» гэж би бодлоо.

	— Чадна байх аа гэж хэлээд бүсгүйчүүдийн зүг гайхуулан харж нэг сайн үмхээд зажлалгүй залгиж орхисон чинь хоолойнд тээглээд нүдээр ус гүйж сүйд болох дөхлөө. Дараагийн залгилтууд арай амжилттай болж, бас нэг том шалгалт өгч байгаа юм шиг би талхаа хичээнгүйлэн идэж гарлаа.

	Туслах багш миний царайг алдалгүй ажиглаж, оюутнууд ч түүнээс дутуугүй намайг ширтэн ажиглаж байв. Сүүлчийн өмх талхаа залгихыг минь хүртэл чив чимээгүй харж суусан багш

	— За одоо хичээлдээ оръё гэж юу ч болоогүй юм шиг хэлээд нурууны үе нугалам зааж, — Энэ бол нурууны үе нугалам. Латинаар "вертебра" гэдэг юм шүү сайн тогтоож аваарай, нөхөд минь гэж билээ.

	Улаан хацартай багш, анатомийн хичээл хоёр миний сэтгэлийг бүрэн эзэмдэж авлаа. Нурууны үе нугалам, хавирга зүүдэлж, адууны биеийг хаагуур нь ч хөндлөн зүссэн мэс заслын хутганы ирэнд дайралдах бүх эрхтнийг тоочин хэлж чадах боллоо. Гэртээ хоол идэхдээ тавагтай шөл дотор яс тааралдвал гаргаж аваад эрүүлэн тойруулан хотгор гүдгэр бүхнийг нь латинаар нэрлэж байдаг боллоо.

	Би сургуульдаа очиж ирэхдээ адуун захыг дайрч өнгөрдөг байв. Зах дээр бөөгнөрсөн тээврийн морин тэрэгчдийн хөллөсөн хөлөг морьдын хаана нь ямар эрхтэн байгааг дотроо төсөөлөн бодох юм уу, эсвэл брабансон, шайр, воронеж үүлдрийн хүчирхэг том морьдын булчин шөрмөсийг сонирхон харж, латин нэрийг нь амандаа давтан хэлж удтал зогсдог байлаа. Удалгүй морин тэрэгчидтэй эртний танил хүний ёсоор мэндлэх болж, Сергей Лиховатов гэдэг залуутай танилцаж авлаа.

	Анатомийн хичээлд миний сонирхол их татагдсан хэрэг байх даа. Сургуулиа төгсөөд анатомийн тэнхимд үлдэнэ дээ гэж боддог байлаа. Гэтэл удалгүй органик бус хими сонирхоод профессортоо надад тантай ажиллахаас өөр хүсэл мөрөөдөл байхгүй гэж хэлж ч үзлээ шүү.

	Он жил өнгөрөх бүр малын их эмч гэдэг мэргэжил хүнд олгодог олон төрлийн ухаан солигдон орсоор байв. Энэ хугацаанд тав - зургаан тэнхимийн багш нар, танайд үлдэнэ гэж халуун хүслээ илэрхийлснийг минь батлах байх. Мэс засал, эм судлал, дотор өвчин, паразит судлал, тэр ч байтугай тэмээний аж ахуйн тэнхимд ч үлдэх хүслээ илэрхийлж байлаа л даа.

	Гэсэн хэдий боловч хаврын нэгэн өдөр «одоо та нар малын их эмч нар боллоо» гэж хэлсэн тэр өдөр бүх тэнхимийг мартаж орхисон байлаа. Бодох зав ч байсангүй. Хөдөө мал үхэж байна. Энэ төгсөлтийг бүгдийг хөдөө явуулах болсон, юмаа бэлд гэж хагас өдрийн хугацаа өгсөн юм. Дээд сургууль төгссөн оройгоо идэр залуухан малын их эмч Виктор Кириллович Антонов нийтийн вагоны дээд наар дээр хэвтээд Уральск гэдэг хотын тухай төсөөлөн бодож явлаа. Энэ нутагт малын эмчийн маань ажил үйлс эхлэх ёстой байв.

	 

	 

	МИНИЙ НАЙЗ СЕРГЕЙ

	Уральск руу вагоноор аялан явах завсраа өөрийнхөө найз тээврийн морин тэрэгчин Сергей Лиховатовын тухай ярьж өгье.

	Эхний үед энэ хүн намайг нойтон хамуу шиг амьтан гэж залхуу нь хүрдэг байжээ.

	— Юугаа ширтээд байгаа юм бэ? Хээр морь л байна. Морь үзээгүй юм уу даа! Замаараа явбал чинь дээр дээ... гэж үглэн хашин хээрийг нь шохоорхон зогсож байгаа намайг шууд л хөөж явуулах уу, аль учир явдлыг нь лавлан асуух уу, яая даа байз гэж эргэлзэж байжээ.

	Сергей угаас сэргэлэн ухаантай хүн байжээ. Долоо хоноод л бид дотно танил нөхөд болж, надтай уулзахдаа

	— Витька энд нэг гүү бий. Чи тийм амьтныг зүүдэндээ ч үзээгүй байх. Лав тавин пүү татна байх гэдэг байв.

	Өглөө хичээлээсээ хожигдчих гээд захыг хөндлөн харайж явахдаа Сергейтэй гар өргөн мэндлэх үе ч байлаа.

	— Хурдал, хурдал! Дөхүүлээд өгч ч болох юм сан. Гүйвэл арай хурдан хүрнэ дээ гэнэ.

	Заримдаа Сергей байдаг газартаа байхгүй байна. Тэгвэл надад зориулан барааны боодлын цаасан дээр «Би явлаа. Намайг битгий хүлээ. Буцах замд чинь угтъя. Сергей Лиховатов» гэж том үсгээр цэвэрхэн бичээд зэвтэй хадаасаар шонд хадаж тогтоосон байдаг байв.

	«Буцах зам» гэдэг нь хичээлээс тараад гэртээ харихыг минь хэлж байгаа юм. Орой болоход зах дээр бараг хүн байдаггүй байв. Сергей ганцаараа үлдээд тэргэн дээрээ сууж байснаа намайг сургуулиасаа тараад ирж явахыг алсаас хараад малгайгаараа далдан яаруулж

	— Өнөөдөр яагаад оройтов оо? Чамаас болоод морио идүүлсэнгүй. Суу, явъя! гэнэ.

	Тэгээд бид зэрэгцэн сууж чулуу дэвссэн гудамжаар дэржгэнүүлэн гэлдэрнэ. Бараг өвдгөө хүрсэн урт дэлтэй хээр морь яаралгүй алхална. Шогшиж, хатирч бараг чаддаггүй байсан биз. Харин «нэгдүгээр араагаараа» тэгш замд лав арван тонн ачаа даах байх. Сергей халааснаасаа астархань сортын башинга гаргаж намайг дайлна. Тэр амтат идээг бид яаралгүй амтархан зажланхан энэ тэрийг хүүрнэнэ.

	— Өнөөдөр профессор багш нар юуны тухай ярив даа? гэж Сергей ихэвчлэн сонирхон асуудаг байлаа.

	Хагас бүтэн сайн өдөр бид загасчилж гардаг байлаа. Тэгэхдээ хотын загасчдын хүрч чаддаггүй, Ижил мөрний хамгийн бөглүү аралд очиж түүдэг асаан хонодог байлаа. Өдөр нь элсэн дээр хэвтэж биеэ наранд шарна. Үүнд би их дуртай даа. Сергей нүцгэлэхдээ ёстой баатар эр шиг болдог байлаа. Түүнийг циркийн бөх гэж андуурдаг байв. «Энэ чинь өнөө циркт хар баг өмсөөд барилддаг бөх байна» гэж хүмүүс хоорондоо шивнэн ярилцаж байхыг бид олон удаа сонсож билээ. «Хар багтыг» тэр үед хотын хүн бүхэн шагшин гайхаж байсан цаг билээ. Миний нөхөр нэг удаа хүчээ ч үзүүлсэн дээ. Завинд суусан нэг дэнхийсэн балмад эр усанд орж байсан охидын амар заяаг үзүүлэхгүй үймүүлж үймүүлж, бүр гаарч байгаа нь харагдав. Сергей нэг ч үг хэлэлгүй усанд орж, дэнхгэр эрийг завьтай нь хамт хоёр гарынхаа үзүүрт штанг шиг дээр өргөөд усны гүнд очоод чулуудчихаад уснаас гарч миний дэргэд хэвтээд элсээр байшин барьж тоглов. Балмад эрийн маяглахын өмнө бид байшин барин тоглож байсан юм.

	Миний нөхөр сүүлдээ сургууль дээр ирдэг болов. Сургуулийн гол хаалганы өмнөх хайснаас морио уяад, намайг эрээд олж ядаад хичээл завсарлахыг тэвчээртэйгээр хүлээн зогсоно. Дайралдсан хүн бүхэн: 

	— Нөхөр минь ээ, чи буруу газар иржээ. Өвчтэй морио мал эмнэлэгт үзүүлдэг юм даа гэдэг байж

	Тэгэхэд нь

	— Морь бид хоёр эрүүл дээ. Энэ хүнтэй л уулзах гэж ирсэн юм гэж намайг заадаг байлаа.

	Сүүлдээ манай сургуулийн оюутан багш нартай танилцжээ. Сургуулийн гол хаалганы өмнө хээр морь зүүрмэглэн зогсох нь олон боллоо. Харин Сергей эмгэг анатомийн тэнхимд л цагаа барна. Энэ тэнхимийн эрхлэгч, нүүр дүүрэн өтгөн сахалтай, үг дуу цөөнтэй сүртэй том багш Сергейд их дуртай байлаа. Сергейг гудамжинд байхгүй байвал би шууд л эмгэг анатомийн тэнхимд орно. Мань хүн амьтанд хагалгаа хийхэд туслаад зогсож байдаг байв.

	Нэг удаа Сергей

	— Танай сургуульд орохоор бэлтгэл хийх курс сургууль байдаггүй байх даа? Би сургууль төгсөөд уджээ гэв.

	Тэгээд бид тэргэндээ сууж дэржгэнүүлэнхэн түр сургуулийн газар хүрч очив. Хээр морины зүүрмэглэж ч амжаагүй байхад хичээлийн эрхлэгчтэй хэлэлцэн тохироод гарч ирлээ. Сергей курст орлоо. Өглөө нь хотыг хөндлөн гулд харгуйлна. Орой нь хичээлд сууна. Ингэж зах дээр уулздаг маань больж нэг бол Сергей манайд ирнэ, эсвэл намайг гэртээ очоорой гэж цаг болзоно. Би чадах чинээгээрээ л тусалдаг байлаа. Жилийн дараа Сергей Лиховатовыг мал эмнэлгийн дээд сургуулийн нэгдүгээр ангид элсүүлэн авлаа.

	Дөнгөж малын эмч болоод Уральскийг зорин гарах орой хоёрдугаар ангийн оюутан миний найз Сергей вокзал дээрээс намайг үдэж гаргахдаа, гарыг минь чанга атган доошоо тонгойв. Учир нь би түүнээс ихээ намхан байсан юм.

	— Витька, чөтгөр минь, намайг мартана даа? Энэ ч бүр үнэн шүү! гэж Сергейд баймгүй чичирхийлсэн дуугаар хэлж билээ.

	Миний найз Сергей буюу одоо эрдэм шинжилгээний хүрээлэнгийн захирал профессор Сергей Никифорович Лиховатовын зөвшөөрлөөр энэ түүхийг өгүүлсэн юм шүү гэдгийг хэлэх хэрэгтэй.

	 

	 

	УРАЛЬСК ХАВИЙН НУТАГТ

	Одоо би Уральск хавийн хасгийн тал нутагт ирээд байна. Ойд өссөн хүн ойдоо дуртай, талд уйддаг, тал нутгийн хүн ойд хэцүүднэ. Кавказын уулынхан тал газар, ой тайгын аль алиар нь уулаа солихгүй ээ. Зарим хүн төв Оросын байгальд дуртай байж болно оо. Гэсэн ч хавар цагт тал нутаг бүх хүний сэтгэлийг татаж чадна гэж би хэлнэ ээ.

	Миний ажиллах ёстой «Хонины булаг» сангийн аж ахуй хотоос хоёр зуугаад километр зайтай оршино. Гэтэл нутгийн хүмүүс «Уральск хавийн» нутаг гэж нэрлэнэ. Бид сайн үүлдрийн хос азарга хөллөсөн тэргээр, цэцэгт тал дундуур гурван хоног дэржгэнүүлж сангийн аж ахуйн төв хүрлээ. Бидний хөллөж яваа шиг ийм азаргыг зөвхөн малын эмч нарт итгэн даатгадаг юм гэж Уральскийн галт тэрэгний зогсоол дээр намайг угтаж араад одоо хамт яваа малын бага эмч Петр Акимович Молибога хэлсэн юм. Хотоос гарангуут шав шар, яв ягаан алтан зул, өнгө өнгийн цэцгэн чимэгтэй үзэсгэлэнт сайхан тал үргэлжлэн олон нуур цэлийнэ. Нүд алдан өргөн тал нэлдээ шар ягаан өнгөнд умбаж, өвс ногооны үзүүр ч үл үзэгдэнэ. Зуны аагим халуун намдангуут энэ сайхан үзэсгэлэн алга болдог нь харамсалтай. Тэр үед цэцэг навчаа гүвсэн нүцгэн иш шилбэ үслэг бөөрөнхий чулуун хатуу үрээ тараан өвс шивээн дунд уйтгартайяа ганхаад үлгэрт гардаг ид шидийн эзэн үзэсгэлэнт сайхан цэцгийг хамаад авсан юм шиг өргөн тал цөл болон хувираад өөгүй тэгш тал тэнгэрийн хаяа хүртэл нүдэнд торох юм огт үгүй цэв цэлийнэ. Униар татсан алсын тэртээгээс хасгийн булшны налуу босгосон гонзгой чулуу хаа нэг торойн үзэгдэх нь соньхон. Зуны эцсээр ийм уйтгартай зэлүүд болно. Харин одоо хавар ирж тал газрын байгаль сэргэн цэцэглэж, үлэмж сайхан өнгө жавхаа, анхилуун сайхан үнэр хосолжээ.

	Нууруудын дээгүүр зэрлэг нугас, урт хошуут цууцаль, тутгалжин шувууд үүл манан шиг олноороо хуйларна. Энэ олон шувууны сүрэг манай тэрэгнээс үргэхгүй байгаа нь энэ хоёр сайхан аргамаг хөлөг аюул учруулахгүй, дээр суусан хоёрт буу зэвсэг байхгүй гэж мэдсэн юм шиг. Замд тохиолдсон нэг жижигхэн нуурт цоно нугас амарлингуй тайван хөвнө. Эргийн өвсөн дундаас соргог эр нугасны цэнхэр ногоон алаг хүзүү тахир яндан дуран шиг цухуйж байна. Наран цэцэг нар даган эргэдэг шиг манаач нугасны толгой бидний хөдөлгөөнийг даган эргэнэ. Манаач их соргог сэрэмжтэй боловч хий дэмий түгшүүр зарлахгүй ажээ.

	Нэлээд холдон одсон хойно нугас биднийг алдалгүй ажиглан байх нь эд буцаж ирэх нь үү, гай тарих гээгүй байгаа гэж сэжиглэх мэт. Хөх, ногоон хүзүүт ганган нугас минь өвсөн дундаа тайван суу. Бид чамайг яах ч үгүй, бидэнд буу ч байхгүй. Чамтай хөөцөлдөх нь битгий хэл Молибога бид хоёр зав чөлөөгүй яриа хөөрөө дэлгэж явна аа.

	Петр Акимович бол мал эмнэлгийн фронтын ахмад зүтгэлтэн юм. Би бол «хааны» үед ажиллаж эхэлсэн хүн гэж өөрөө ярина. Энэ нутагт төрж өссөн хүн юм.

	— Эндээ л ясаа тавина биз дээ гэж миний замын хань хэлэв. Харин үхлийн тухай өөрөө одоогоор огт |бодохгүй яваа юм. Тэр тухай бодох зав үгүй шүү. Жишээ нь сангийн аж ахуйн даргыг хэрхэн шүүмжилж байгааг сонс л доо. Малын эмчийг тоодоггүй, тэгээд боом өвчнийг аж ахуйгаар нэг тараажээ. Харин «манайд хүч нэмэгдлээ (миний тухай хэлж байгаа юм). Одоо ч бид мал эмнэлгийн хууль дүрмийг хэрхэн сахидгийг түүнд үзүүлээд өгнө өө» гэж хэллээ.

	Нар дээр хөөрч, хөллөсөн азарганууд болон тэрэгний маань сүүдэр богиносон, халуу шатаж эхлэв. Өтгөн хар ногоон зүлгэн эмжээртэй, гүн хар нуурын дэргэд морьд маань зогсов.

	— Жаахан идүүлээд авъя гэж Молибога хэлэв.

	Чөдөрлөөд тавьсан морь маань торго шиг милчгэр тарган зоогоо гялалзуулан эргийн ногоон өвсөн дунд идээшлэхдээ, байн байн нугас үргээн нисгэнэ. Тэрэгнийхээ арлыг бага зэрэг өргөж үүлгүй тунгалаг цэнхэр тэнгэр лүү чиглүүлэн тулсан маань их бууны ам шиг харагдана. Петр Акимович хоёр арлын үзүүрийг төмөр утсаар холбоод түүнээсээ хувинтай ус дүүжлэв. Түүний дор шар буурцгийн иш өнгөгүй, илчит дөл гарган шажигнан ноцов. Молибога бид хоёр сагсаараа ёроолын өлөн өвсийг самнан загас гувчуурдав.

	— Энд пиг дүүрэн байдаг юм. Сагсаар битгий хэл, гараараа хэчнээнийг л бол барьж болно гэж миний нөхөр хэлтэг загасны тухай үглэнэ.

	Тэгтэл бидний муу сагсанд аз нь харьсан нэг мундаг тарган хэлтэг орчлоо. Дараа бүр хоёроороо ороод ирэв.

	— За, за бидэнд хүрнэ. Амьтны амь дэмий сүйтгээд юу хийнэ гэж Молибога учирлана.

	Хүрэл шиг мөлчгөр биетэй, бадмаараг шиг улаан сэлүүртэй энэ сайхан хэлтэг загасыг халуун усанд үйх нь хайран санагдана. Би л тэгж загас хайрлаж байгаагаас бус Петр Акимович загасны гэдсийг гаргаж хаяад нуурын усаар угааж цэвэрлэн, хэсэглэн хөшиглөөд оргилон буцалж байгаа усанд үйв.

	Загасны шөл, цай ууж цадлаа. Тэргэн доор дэвссэн эсгий дээр сэрүүхэн таатай. Петр Акимович өөрийнхөө тарьсан мохоор тамхийг сонинд ороож, том том тамшаан байж таатай нь аргагүй сорно. Мохоорын утаа Молибогын хувцас, гараас нь үнэртэх креолин, карболын хахуун үнэртэй холилдоно. Малын бага эмчид эмийн үнэр нэвт шингэсэн нь энэ ажээ.

	— Олон жил суралцав уу даа? гэж асуув.

	— Таван жил

	— Хот газар өссөн бололтой байх чинь, хөдөө газар дасах уу даа?

	— Дасна аа. Тосгонд төрсөн юм.

	— Ямар тус байх вэ. Дэндүү хот маягтай хүүхэд байна даа. Хомын уяа, арлын татуурга хоёрыг ялгах уу?

	— Ялгана аа. Гэхдээ ямар хэрэгтэй юм бэ? Энэ нутагт хос морь хөллөдөг, арлын татуурга хэрэглэдэггүй шүү дээ.

	— Тэр ч тийм ээ, гэж зөвшөөрөөд хэсэг дуугүй болох нь энэ «дэндүү хот маягийн» хүүг юугаар мадалъя даа гэж бодох янзтай.

	— Манай энэ цавьдар азарга шиг морийг чи ганцаараа унагааж чадах уу?

	— Ганцаараа ч барахгүй байх аа. 

	Миний нүд анилдаад, зүүрмэглэж эхлэв. Бүгчим халуун агаарт үл үзэгдэх олон болжморын жиргэх дуу, нуурын долгионы нэгэн жигд шаагианд бүүвэйлэгдсэн мэт нойр хүрнэ.

	— Хонинд чоно орвол чи яах вэ? гэсэн бүр ч ээдрээтэй асуултыг нойрон дундаа сонслоо.

	«Үнэхээр яах ёстой юм бол?» гэж би бүүр түүрхэн бодож байснаа нэг хэсэг хугацаанд нам унтаад өгчээ. Нэг сэрэхэд минь Петр Акимович асуулт асуухаа болиод, «малын домч» Аким Молибога эцгийнхээ тухай ярьж байв.

	— ... Аавыг хасгийн нэг баян дуудаад, адууны өвчин зогсоо гэж тушаажээ. Адуунд ям дэлгэрсэн бол яаж зогсоох вэ дээ! гэхэд нь хэрэв хий гэснийг хийхгүй бол насандаа сайн юм үзэхгүй шүү гэж сүрдүүлжээ. Манай аав ч ямар амьдралдаа сайн юм үзсэн биш дээ. Бид, хүүхдүүд нь гэж нусгай долоон амьтан, эхнэр нь өөрөөр хэлбэл манай ээж сүрьеэ өвчтэй учраас хөл дээрээ босож гэрийн ажил хийхээсээ хэвтэх нь их. Орондоо хэвтэж байгаад надад нүдээрээ дохиход нь би ойлгодог сон. Жишээ нь хувин тийш дохивол Петька гүйгээд ус аваад ир, сүх рүү харвал, мөчир хугалаад галаа түл, өлгөөтэй байгаа цамцыг харвал Уралд очиж угаагаад ир гэсэн үг гэж би ойлгодог байлаа.

	Аав тэгээд адуунд нь очжээ. Долоо хоног хэртэй тэнд байсан боловч бүтэлтэй юм болсонгүй. Гэртээ ирээд хоол унднаас гараад нэг юм хүлээсэн янзтай байх болжээ. Үнэхээр ч тэр хүлээсэн юм нь хүрээд ирж. Нэг өглөө морьтой хүмүүс хүрч ирээд аваад явлаа. Үд хэрд хөрш хасгууд аавыг маань аваад ирсэн. Тэд ташуураараа цонх тогшоод: «Эцгээ авцгаа» гэж байгаа бололтой. Бид гэрээс гүйлдэж гараад харвал чарганы ар талаар мөс болсон эсгий гутал нь цухуйж байна. Бүх биеийг нь сүрлээр хучсан байлаа. Бид аавыгаа босгоод авах гэсэн чинь нугарахгүй гордойгоод мөс болсон оодон дээл нь шил шиг жингэнэж байсан юм. Өнөө баяны хүмүүс манай аав Аким Молибогыг голын мөсөн доогуур чирч гаргаад хөдөө хаясан байжээ. Харин тэр удаа үхээгүй юм. Хоёр сар хэртэй хэвтрийн байгаад боссон юм шүү. Тэгээд удалгүй өнөө баяныг талын жалганд нэг хүн отож байгаад цааш нь харуулсан байжээ. Гахайн тугалган сумыг ганц буудаад л шигтгэчихсэн байсан гэдэг. Морь нь алга болсон юм байх. Харин эмээлийг нь манай пингийн ард булаастай байсныг хожим нь олсон. Бариад аваачихад нь аав маань ээж бидний өмнө сөхөрч суугаад доор мэхийн сөгдөж «Уучлаарай» гэж ганцхан үг хэлсэн дээ.

	Аким Петрович манай эцэг шүү дээ, цөллөгөөс буцаж ирсэнгүй. Тэндээ нас барсан юм гэдэг. Унтаж байна уу даа, Кирилыч ээ?

	 

	 

	ХОНИНЫ БУЛАГ

	Койбулакийн1 буюу Молибогын орчуулж өгснөөр бид «Хонины булаг» сангийн аж ахуйд хүрч ирлээ. Молибога бид хоёрын «эмнэлэг» өөрөөр хэлбэл малын их эмчийн салбар нь туйпуун ханатай, шавраар шавсан хавтгай оройтой, мөн шавар шалтай, онигор цонхтой газар гэр байлаа. Наад буланд нь багажийн шүүгээ тавьжээ. Дотор нь амны тэвх, ходоодны хаймсуур, мэс заслын гурван хутга, хоёр шприц, ариутгуур, гэдэсний хайч, мэс заслын зүү, туурайны хутга байна. Өөр нэг шүүгээнд эм байгаа нь нямбай зүүлт шошго бүхий олон шилэн сав жирийтэл өржээ. Нимгэн банзан ширээ, мөн тийм вандан сандал байна. Залгаа бяцхан өрөөнд агуулах байгаа ажээ.

	— Агуулахаар орж үзье гэж Петр Акимович сүрхий байдалтай хэллээ.

	Үзлээ. Креолин, фенол, давсны хүчилтэй хэдэн том шилэн лонх ногоон савантай төмөр лаазнууд, хэдэн шуудай давсан туулга байна. Бас торон дотор цагаан хулганууд байна.

	— Туршлагын хулганууд гэж Молибога тайлбарлав. 

	Хулганууд биднийг үзээд огт хөдөлгөөнгүй болж, өлбөн шиг улаан нүдээ бүлтийлгэн ширтэнэ. Хулгануудтай торны дэргэд тарган том, хулгана шигээ цав цагаан муур зүүрмэглэн хэвтэнэ. Тэр муур баяр хүргэхийн оронд том гэгчээр нэг сайн эвшээлгэж бүх шүдээ үзүүлээд дахин нүдээ анилаа.

	— Оготнуудын эрлэг гэж Молибога танилцуулав.

	— Туршлагын хулгануудынх уу?

	— Өөртэйгөө адилхан цагаан зүстэйг яадаг ч үгүй. Их хүмүүжилтэй муур байгаа юм.

	Мал эмнэлгийн эзэмшилтэй биднийг бүрэн танилцаж амжаагүй байтал казах бүсгүй хаалгаар шагайж

	— Бурхан минь, тэмээ үхэх нь гэв. 

	Гадаа гарахад ширэлдсэн хүрэн зогдор «гальфитай өмдтэй» мундаг хүрэн тэмээ зогсож байв. Хоёр бөх нь туг ширээ, доод уруул нь ихэмсгээр дорвойн унжиж, мөн ихэмсэг нүдээр малын эмч нарыг ширтэнэ. Харваас үхэх цаг нь ирсэн шинж огт үгүй. Харин тэр өвчтөн гурван хөл дээрээ зогсож байлаа. Түшлэгтэй сандал дээр хөлөө ачаад сууж байгаа шиг буруу хойд хөлөө зөв хөл дээрээ тохож тавьсан байв. Яг тавхайных нь дэргэд аяганы амсрын хэртэй идээтэй шарх ангайж харагдана.

	— За, Петр Акимович гуай эхэл дээ! гэж би санамсаргүй сүртэй гэгчээр хэлчихлээ. 

	Энэ бол «хүн төрөлхтний» залуу эмчийн амьдралдаа анх удаагаа үзэж байгаа өвчтэй мал байсан юм.

	— Кирилыч, эхэл

	— Эхлэгтүн, эхлэгтүн, харин ард нь битгий гараарай, айхтар тийрнэ шүү, чөтгөр чинь! казах бүсгүй дэмжлээ.

	Урд хөлийн дэргэдээс хойд хөлийг нь яаж эмчилдэг байна даа гэж бодсоноо хэлэх завсар өвчтэй хөлийг нь илсээр, шарханд нь гараа хүргэлээ.

	Тэгтэл гэнэт дэлбэрэлтийн долгион шиг нэг юм намайг хүчтэй түлхсэнд би бөөн тоос манаруулан хашаа налан ойчив. 

	Казах бүсгүй миний сугаар тэврэн өргөж босгохдоо

	— Айхтар тийрнэ шүү, чөтгөр чинь! гэж дахин хэлэх нь тэмээгээ бахдаж байгаа юм шиг надад санагдаж билээ.

	Аз болоход тийрэлтийн хүч миний түшиж байсан шонд тусаж надаас зайлсан юм. Эс тэгвэл тэмээ бид хоёрын хэн нь түрүүлж «мажийх» байсан нь тодорхойгүй.

	Цагаан муур хаалгаар гарч ирээд савраараа нүүрээ угаан маргад ногоон нүдээрээ намайг харж зогсохдоо лав сахлаа сэрвэлзүүлэн мушилзан шоолж байсан биз. Муураар өнгөрвөл ч ээлтэй хэрэг байх сан. Харин хашааны цаанаас сангийн аж ахуйн дарга гарч ирэх нь тэр. 

	Дарга хашаанд орж ирээд, хүндэтгэлтэйгээр малгайгаа авч:

	— Тэгэхлээр, анхны «адис» хүртээв үү? Баяр хүргэе. Би таныг аваачихаар ирлээ. Тэнд манайхан цөм цуглараад байна. Тэдэнтэй очиж танилцагтун гэв.

	— Манайхан гэж хэн бэ? гэж асуухдаа би нүүрээ нусны алчуураар арчиж байв.

	— Ерөнхий агрономч, намын хорооны нарийн бичгийн дарга, бригадын дарга нараас зарим нь байна. Конторт очъё. Петр Акимович та... гэснээ намайг ажиглан:

	— Энд бас байна, духан дээр чинь, хацар дээр бас байна. Алив алчуураа нааш нь, би арчаад өгье.

	Дарга намайг халамжтайгаар арчиж цэвэрлэв. Ингэж нүүр духыг минь арчиж байхад нь «боом өвчин дэлгэрүүлсэн, малын эмч нарыг үзэн яддаг» гэж Петр Акимовичийн хэлснийг санаад энэ хүн намайг Молибогыг үзэн яддаг байх гэж бодоод ичих шиг боллоо.

	 

	АХАЛТЕХИН МОРЬ

	Эмээл шажигнаж, чихэнд салхи шуугин, хаврын цэцэгт өргөн тал өөдөөс эвхрэн ирэх шиг болоод, зам дээр улаан тоос хуйлран үлдэнэ. Миний нуруунд цэнхэр загалмай тэмдэгтэй цүнх түнтгэнэн, сангийн аж ахуйн дарга Иван Ивановичийн нурууг ангийн хоёр амтай шинэхэн буу дэлсэнэ. Иван Иванович сартай бор морь, би дал болон бэрэвхийдээ сэтгэл булаам алтан шаргал толботой хүрэн морь унаж явлаа. Миний морины хошуу шөвгөр нарийхан, нүд нь ухаалаг, бараг л хүнийх шиг энэрэнгүй дотноор бас гал бадарсан догшин ширүүнээр, үзэн ядсан байдлаар ч харж чадна. Хөл нь урт бөгөөд нарийн, нуруу нь нум мэт зөөлөн, чих нь урт соргог. Нэг үгээр хэлэхэд бид ахалтехин үүлдрийн морьд унаж явлаа. Энэ бол жинхэнэ цэвэр цусны, дэлхийд хосгүй адуу билээ. Энэ аж ахуйд бүхэл бүтэн сүрэг ахалтехин адуу бий бөгөөд яваандаа би тэр олон адууг харж халамжлах ёстой ажээ. Яагаад яваандаа гэж байгаа юм бэ гэвэл даргын хэлснээр бол энд бурхны авралаар нэг ч адуу өвчлөөгүй байгаа юм байна.

	— Чамайг ирлээ гэж л магадгүй шүү... гэснээ дарга сүсэгтэйгээр зүүн мөр дээгүүрээ хойш нь шүлсээ хаяв. Бид хоёр бие биедээ, өөрөөр хэлбэл даргад би, надад дарга дотно санагдаж байв. Дарга миний нүүрний шороо тоосыг эхийн сайхан энэрлээр арчиж байсныг би мартаагүй. Казах бүсгүй Дуня миний суух байрыг, зааж өгсний дараа дарга намайг дагуулж конторт ирээд нийтийн өмнө

	— Та нарт ямар санагдахыг мэдэхгүй надад л аятайхан хүү санагдлаа шүү. Ухаантай хүү бололтой гэж хэлсэн юм.

	Үүнд би их гайхсан болохоороо «мэргэжил нэгтэй» Молибогад бушуухан ирж хэлсэн чинь

	— Яахлаараа аятайхан санагдаа юм бол доо? Надад бол дайн зарлаад байдаг атлаа чамд хайр сэтгэлээ илчилдэг юм байж гээд толгой сэгсэрч байж билээ.

	Шинэ ажилтныг дарга дотно үзсэний анхны илрэл нь, эртний ном зохиолын баатар шигээр надад морь бэлэглэсэн явдал байв.

	— Морины жүчээнд очъё, өөрөө шилж аваарай гэж Иван Иванович надад хэлэв.

	Би багаасаа шувуу, муур, нохой, тугалд дуртай сан. Харин морь сайхан даа! Ийм сайхан, ухаантай, хүнд итгэлтэй амьтанд дургүй байхын аргагүй юм. Жүчээнд очиж морь шилж авна уу гэж хэлэхээс илүү таалалтай юмыг надад зориулан дарга бодож олохгүй байсан даа. Бас тэгээд ахалтехины аргамаг сайхан хөлгүүд шүү. Энд ийм адуу зуу гаруй бий. Дарга жүчээний хаалга онгойлгож «Хүлээн авна уу?» гэж том сайхан хөлөгт хандаж хэлэхэд, тэр морь бидэнд дотноор зай тавьж өгөв.

	Тэнд ороод миний нүд баясан сэтгэл догдлов. Энэ нь сайн, тэр нь муу гэхийн аргагүй олон сайхан морьд байлаа. Би морь шилж авах гээгүй, зүгээр л эмчийн хувьд энэ олон сайхан морьд сонирхож байгаа дүр үзүүлэн хөлийг нь барьж үзэн, хамрыг нь харж магтан сайшааж явлаа. Ууц хондлойгоороо цоохор толботой бараг хилэн хар гэмээр борогч гүү надад нэн сайхан харагдлаа. Ингэж би даргын таалалд дахин нийцүүлэв бололтой.

	— Миний гүү гэж дарга их л бахархсан байдалтай хэллээ. 

	Иван Иванович нэг уяаны дэргэд очоод эргэлзэн зогслоо. Би хаалгыг нь онгойлгоод моринд чимээ өгөн шууд явж орлоо.

	— Болгоомжтой ойртоорой! Наадах чинь эмнэг догшин морь! гэж дарга адуучин хоёр зэрэг хэлэв.

	Би ч бас болгоомжтой байх нь зүйтэй гэж тэр морийг хараад л ойлголоо: Алтан шар дэлтэй хүрэн морь хуухиран чихээ хулмайлгаж, нүд нь догшрон хүзүүгээ могой мэт сунган хазахаар завдав. Гэвч эмч хүн мориноос айн зугтааж байлтай биш дээ! Морь уяаныхаа цаанаас, би овьёосны тэвшний дэргэдээс бие биеийгээ харж зогслоо. Хүрэн морь үнэхээр сайхан морь байлаа. Өөрийг нь хүн бахархан харж байгааг мэдсэн юм шиг морь номгорч, урт нарийхан хөлөөрөө хэд цавчлаад надад ойртон ирж итгэлтэйгээр нүүрийг минь үнэртэн, хүзүүгээ илүүлэхдээ их л таашаалтай байлаа. Тэгж байснаа бүр миний мөрөн дээр хошуугаа тавих нь тэр ээ.

	— За дүү минь, чи энэ морийг биш харин энэ морь чамайг шилж авах шиг боллоо. Чинийх боллоо гээд бататгачих уу даа? Унахаасаа айхгүй биз? Үнэхээр догшин ааштай морь байгаа юм гэж дарга их л бахархалтай хэлж билээ.

	... Өвчтэй малтай алсын фермд хүргэж өгье гэж дарга өөрөө эхлээд санал гаргасан юм.

	— Фермд очиж хэд хоноод, малчидтай танилцаж, малд тариа хийгээд ирнэ биз. Тэгэх үү?

	Юу ч боллоо гэж хойш тавиад байх вэ дээ? Тариа, шприцээ цүнхэндээ хийгээд л бэлэн болох нь тэр.

	Тэгээд бид хоёр тал дундуур давхиж яваа маань энэ ээ. Дарга моринд сайн хүн бололтой, бас намайг байн байн ажиглан харна. «Яагаад надаас нүд салгахгүй яваа юм бол? Сайхан морь унасан, шав хийсэн залуу юм даа гэж атаархаж яваа юм бол уу?» гэж би бодож явлаа.

	— Виктор минь, чи эмээл дээрээ аятайхан сууж яв л даа.

	— Яагаа вэ?

	— Чи чинь хийсээд л уначмаар харагдах юм.

	— Яалаа гэж!

	— Хашаан дээр суусан нохой шиг л харагдаад байна. Би гомдоод дуугүй боллоо.

	Ийм ялимгүй юманд гомдсон хүн зуу хүртэл тоолоход уур нь гардаг гэдэг. Хэрэв мартахгүй бол мянга хүртэл тоол. Заавал мартана. Би үүнийг өөрийн биеэр олон удаа туршин шалгасан юм шүү! Энэ удаа ч гэсэн тоо тоолж болох л байлаа. Гэвч би тоо тоолохын оронд дээд сургуульд «Адууны аж ахуйн» хичээлээр ахалтехин адууны тухай үзсэн зүйлээ сэргээн санахыг оролдсон юм.

	«Хөлөг морийг салхинаас гаргаж авсан юм» гэсэн дорно дахины мэргэн үг бий. Энэ туркмений хөлөг морьдыг хэлсэн биз. Ахалтехин адуу бол тэр туркмен адууны удам угсаа мөн билээ. Эртний хүмүүс ямар морийг хурдан хөлөг гэж шинждэг байсан бэ? гэвэл хөлөг морины хамрын нүх «арслангийн ам шиг» том байх учиртай гэнэ. Хурдан морь ийм бол амьсгал багтрахгүй ажээ. Хөлөг морины хөл нь «тэмээн хяруулынх шиг нарийхан урт, булчин шөрмөс нь тэмээнийх шиг хүчирхэг» байх учиртай гэнэ. Тэмээний булчин хэр зэрэг хүчирхэг байдгийг Молибога бид нар аж ахуйн мал эмнэлгийн хашаанд амссан тул мэднэ. Хөлөг морь бол «бодон шиг тэвчээр хатуужилтай, марал буга шиг үзэсгэлэнтэй сайхан, зээр гөрөөс шиг сэргэлэн цовоо, тэмээн хяруул шиг хурдан шаламгай, могойн сүүлтэй» байх ёстой гэж Эртний Дорно дахинд үздэг байжээ. Энэ бүхнийг эргэцүүлэн бодоход цөм үнэн ажээ. Сүүлний талаар тавьсан шаардлага ч гэсэн бас зүй зохистой байнам.

	Мянгаад жилийн түүхтэй бөмбөг намнах тоглоом буюу чоуган хэмээх наадам Дундад Ази, Перст үүссэн бөгөөд эртний их яруу найрагчид түүнийг магтан дуулсан нь олон. Иван Иванович бид хоёрын унаж яваа аргамаг хөлгүүд шиг морьдоор эрт цагт тэр тоглоом тоглодог байсан буй заа. Одоо ч гэсэн ахалтехин адуу хэмжээлшгүй тэсвэр, хүч чадалтайгаараа алдартай юм. Туркмений хамтралчид Ашхабадаас Москва хүртэл ахалтехин морьдоор алдарт их аян хийсэн удаатай. Усгүй цөл их бартаа бүхий 4300 километр замыг тэд 84 хоногт туулсан ажээ. Туркмений хөлөг морьд ийм л сайн адуу даа.

	Иван Иванович дуугүй явж явж

	― За за битгий гомдоорой гэж хэлж билээ.

	 

	 

	ҮХЭРТ ТАРИА ХИЙЖ, ХУЙМАГ ИДСЭН МИНЬ

	— Миний гуна, дөнүүд сайхан таргалсан. Харин яаж ойртдог юм билээ дээ гэж үхэрчин Журай их л бахархалтай хэлэв.

	Энэ бол дэмий асуулт биш байлаа. Энэ сүрэг гурван жил тал газар дураараа бэлчиж байгаа юм. Хашаа хороонд орох нь байтугай эзнээсээ өөр хүний бараа олигтой хараагүй ажээ. Эзэн нь ч гэсэн дандаа морьтой явдаг юм чинь.

	— Доктор оо, явган хүн яавч ойртох аргагүй шүү. Холоос л харахаас бус барьж авна гэдэг ч хол биз дээ. Буу чинь хол тусдаг уу?

	Энэ бол миний шприцийг хэлж байгаа юм. Миний хүзүүнээс шилэн сав дүүжлээстэй, тэр савнаас метр хагас хэртэй урт резин хоолой гарч шприцтэй залгагдсан, шприцийн үзүүрт хөндий зүү суулгасан байв.

	— Омголон зэрлэг болсон үхэр сүрэг холоос бидний хөдөлгөөнийг соргог ажиглан байна. Тэдний зүгт ганц хоёр алхам явахад сүүлээ оодгонон пижигнэн зугтааж алга болно. Энэ сүргээс хурц халдвартай боом өвчнөөр үхсэн тохиолдол гарсан байна. Хэрэв урьдчилан сэргийлэх тарилга эс хийвэл сүрэг бүхлээрээ сүйрч болно. Эргэн тойрон цэлгэр тал, Журай бид хоёр хоёулхнаа. Энд үхэр барина гэдэг бол огт бүтэхгүй хоосон санаархал болох юм. Одоо яах вэ?

	— Бага бага заль гаргах хэрэгтэй. Тээр тэр хуучин саравчийг харж байна уу, доктоор. Миний эмгэн, охин хоёр тэнд суудаг гээд модоор газар дээр зураг зурж үзүүлэн: Тэнд хоёр нуруу өвс ойр ойрхон, яг чи бид хоёр шиг зэрэгцээд байгаа. Жаахан жаахан ойлгов уу? гэв.

	— Одоогоор тун бага ойлгож байна.

	— Зүгээр, Журай сайн төлөвлөгөө зурсан гэж чи сүүлд нь хэлнэ дээ. Наад лонх цүнхээ далд хий, морио эмээллэ, эмгэн, охин хоёртоо үхрээ хөөж очъё,

	— Явъя явъя, доктор!

	— За тэгвэл явж дээ.

	Тал дүүрэн нижигнэн түжигнэв. Бид үхрийн араас арайхан гүйцэж явав. Удалгүй тэнгэрийн хаяанд Журайн хэлсэн хоёр нуруу өвс харагдав. Бид хуучин саравчинд хүрч очив. Үхэрчний гэргий охин хоёр гадаа гарч угтав. Охин нь нарийхан шодгор гэзэгтэй.

	— Изгирь морио унаад үхрээ захдаж бай. Доктор, ээж бид гурав чинь үхэртээ нэг больницорхуу юм бариад орхиё гэж Журай командлав.

	Хоёр нурууны хооронд яг нэг үхэр багтах зайтай байлаа. Бид гурвуулаа нуруутай өвсний ар талд шургаагаар хашаа барилаа. Нөгөө талд нь хоёр нурууны завсрын төгсгөлд шон зоож, банзаар ёстой сайн занга хийж авлаа. Энэ хавчиг нүхэнд орсон үхэр биднийг гаргахаас нааш хаашаа ч хөдөлж чадахгүй байлаа.

	— Одоо ойлгов уу, доктор оо? Одоо тариад байгаарай гэж Журай баясан бөмбөрнө.

	Үхрээ хашаанд орууллаа. Зарим нь хашаа дээгүүр харайх гэж үзнэ. Гэвч харайгаад гарчихмаар намхан биш ээ. Гадагшаа гарах ганц чөлөөтэй гарц нь манай занганд оруулна. Хамгийн зоригтой нэг үхэр нуруутай өвсний завсрын нүх үзээд түүн рүү шурган ороход бусад нь хойноос нь дагалаа. Энэ нарийхан хонгилд хаашаа ч гарах аргагүй. Журай үхрийн эврийн араар банзан хаалт хийв. Хонгор минь одоо ч гарт ороод ирлээ. Өмнөөс нь банз хаагаад гаргахгүй, араас нь бусад олон үхэр түрээд яах ч арга алга даа. Би шприцээ авлаа. Нарийхан зүүгээр хатгахад үхэрт шумуул хатгаснаас ялгаа юу байх вэ. Цовоо сэргэлэн Изгирь давирхайтай хувин, саваа хоёрыг бариад, миний тарьсан үхэрт шилэн дээр нь тэмдэг тавина. Тариа хийлгээгүй үхэр үлдэж юу магад гэж ийм тэмдэг тавьж байгаа юм. Хоёр цаг ажиллаад л бүтэн суурь үхэр тарьж дууслаа.

	— За доктор минь, Журай зөв төлөвлөгөө зурсан байгаа биз дээ?

	— Тун сайн төлөвлөгөө

	— Конторт мэдэгдэл бичээд шагнал өг! Изгирьт бас шагнал өг. Хөгшинд өг, бас өөрөө өөртөө шагнал өг. Зөв ярьж байна уу?

	Үхрээ аятайхан залилсандаа Журай ихэд баярласан нь тэр.

	— Одоо цай уу, айраг уу, өрөм ид. Ажлаа түргэн хийгээд хоол сайн ид. Явъя, явъя, манайд оч, казах ёсоор чи манай зочин болно.

	Уралын өрөмтэй бин гэж юу байдгийг та нар мэдэх үү? Ямар сайхан зоог болохыг мэдэх ч үгүй биз дээ. Бин нь том тогоонд арваадаар нь давхарлан жигнэсэн бин шиг л бин. Харин завсарт нь зузаан өрөм хавчуулсан байна. Зуухан дотор ваар савтай өтгөн цөцгий буцална. Буцалсан цөцгий шаргал улаан болж, зузаан өрөм тогтсон байна. Ваар савыг уруу нь харуулах юм бол жигнэгдсэн цөцгий бялуу мэт босоо хэвээрээ үлдэнэ. Хутгаар хоёр хуваахад ч таваг дээрээ босоо хэвээрээ л байна. Энэ бол уралын өрөм гэдэг нь юм. Үүнийг казах эмэгтэйчүүд тун гарамгай хийнэ. Өрөм дангаараа амттан идээ мөн боловч бинтэй холиход бүр ч салахын аргагүй сайхан хоол болно. Бингийн завсар өрөм хийж зууханд жигнэхэд нэг ёсондоо тал нутгийн амтат бялуу болно. Ийм амтат идээ байдаг гэж хот газрын хоолны мэргэжилтнүүдийн ухаанд ч ордоггүй байх аа.

	Миний харсаар байтал Журайн гэргий «амтат бялуу» хийсэн болохоор би жорыг нь сайн тогтоож авсан. Журай өвгөн бид хоёр хагас тогоо өрөмтэй бин «хоосолсон» үдшээс хойш би казахын хоол ундааны дотроос энэхүү жирийн бөгөөд хачин сайхан хоолонд дуртай болж билээ.

	Бин идэж, айрагт сураагүй хүний уух хэмжээний айраг ч уулаа. Том хулаар нэг өтгөн цай уулаа. Одоо боллоо. Цааш нь нэг ч чимх юм залгих зайгүй боллоо. Изгирь домбор хөгжим жингэнүүлэн, нарийхан хоолойгоор үхэр сүргээ хэрхэн залилсан тухай дуу дуулна. Зуухан доторх цуцал шатаж дуусаад цог болов. Керосин дэнлүү бүдэг бадаг сүүмэлзэнэ. Эсгий гудсан дээр тэрийн, өглөө болтол нойрсох цаг боллоо.

	— Би морио усалж ирье

	— Чи яваад хэрэггүй. Изгирь усална.

	— Үгүй ээ, би өөрөө. Худаг хаана вэ?

	— Изгирь заагаад өг.

	Тэнгэрт үй түмэн од гялалзана. Яндангаас гарсан утаа чанх дээшээ хөөрснөө гэнэт хугаран өргөн тал дээгүүр цэнхэрлэн суунаглана. Үхэр гэр тойрон хэвтээд, чанга чанга хэхрэн хивнэ. Нуруутай өвсний дэргэд миний морины сайхан бараан дүрс дурайн харагдав. Над руу толгойгоо эргүүлэн хүлээн зогсож байв.

	— Талх идэх үү?

	Миний алган дээрээс хэсэг талх авч идэн, үслэг зөөлөн уруулаараа миний гар, нүүрийг тэмтрэн илнэ.

	— Явж ус ууя.

	Жолоог нь эвхээд сул тавихад миний араас даган, өсгийн дээр гишгэхээс болгоомжилсон мэт аяархан явна. Худаг дээр байгаа Изгирийн бараа харагдав. Нарийхан хоёр шодон гэзэг нь худгийн хар амсар луу унжиж байгаа нь түүгээр хувинтай ус татан гаргах гэж байгаа юм шиг. Морь, ус хүйтэн байна уу гэж үзсэн шиг уруулаа усанд халти дүрснээ, нэлээд хүлээж байгаад хувинтай усыг залгилж эхлэв. Дахин ус утгатал чихээ солбиулан хүлээж зогсоно. Хоёр дахь хувинтай усыг бүгдийг нь уусангүй. Аман дотроо ус балгаж байснаа залгихад нь торго мэт зөөлөн хоолой нь гүдэлзэн бас чимээ гарна. Тэгээд нэг үүрссэнээ талх өг гэж халаас руу хошуугаа дүрэв. Би эмээлийг нь авч, гэрийн дэргэд уяад шөнө идэг гэж нэг тэвэр өвс авчирч өгөв.

	— Тавтай нойрсоорой!

	Гэрийн хаалга хаагдтал миний хөлөг сайн нөхөр араас минь харан хоцорно. Хэрвээ хэлтэй сэн бол чи хаашаа очих нь вэ, хамт унтъя гэх сэн биз ээ.

	 

	 

	ДАРГЫН МОРИЙГ ЭМЧИЛСЭН МИНЬ

	Манай дарга зүүн мөрөн дээгүүрээ хэдий сүжигтэй нулимдаг ч гэсэн тус болсонгүй, борогч гүү нь өвчин тусав. Гүүг нэлээд хүнд байдалтай, эмнэлэгт авчирлаа. Үүнд Иван Иванович өөрөө буруутан байлаа. Тохом доор нь чулуу ороод гүүний мундааг холгоосныг нь дарга мэдсэнгүй ажээ. Энэ бол тун тусгүй хэрэг. Хэд хоноод гүүний нуруу бундайн хавдаж, мал эмнэлгийн цэнхэр загалмайтай цүнх шиг болтлоо овойжээ. Хөөрхий амьтан толгойгоо унжуулан, алхах бүрдээ эмзэглэн нуруугаа хотолзуулна. Их халуунтай байлаа. Ээ дээ Иван Иванович минь, сайхан гүүг яйран болгож дээ. Морь яаж унахыг надад зааж байсан хүн шүү дээ.

	Хавдрыг нь дарж үзэхэд минь борогч гүү зовуурьтайгаар яраглав. Хэрэг биш болжээ. Үүнээс болж үхэж ч мэднэ.

	— Хагалах хэрэгтэй байна, Иван Иванович аа.

	— Шууд л хагална гэж үү? Жин тавивал яах бол?

	— Жин тус болохгүй. Энд хувин дүүрэн идээ хуралдсан байна.

	Хавдрыг нь тойруулаад өвчин намдаах тариа хийж, иод түрхэв. 

	— За Борогч гүү минь тэсэж үзээрэй дээ! 

	Хоёр гүн хагаллаа. Цустай идээ бургилан гарахад би арай чамай зайлж амжлаа. Дарга дуу алдан буруу харав.

	Шархны ороолтыг хэд давхарлан дээд талын хагархайгаар хийхэд доод талын хагархайгаар цухуйж ирэв. Мэс засал төгслөө.

	Хагас цагийн дараа борогч гүү уяан дээрээ, хошуугаараа сүрэл хатган хэвтэж байв. Өвчин намдаах тариаг би хайрлалгүй их хийсэн хэрэг л дээ.

	— За дүү минь, одоо ч чамайг биедээ хавьтуулахгүй дээ. Чи огтолж хагалсан юм чинь! гэж дарга шивгэнэн үглэсээр хайртай гүүндээ сэмхэн ойртов.

	Хамгийн хэцүү нь болоогүй байлаа. Боолт солих ч амаргүй дээ. Борогч гүү ч зовсон доо! Чанга дуугарч чадахгүй дөнгөж яраглаад байсан. Өвтгөж зовоож байгаа хүнийг эргэж нэг харна. Тэгээд л тэвчээд байсан шүү.

	Боолтыг нь нэг хоёр, таван удаа солилоо. Үнэндээ ч Борогч гүү эмчийг хавьтуулахгүй болох юм уу, эсвэл айж зугтаах ёстой байв. Тэр байтугай цагаан халаадтай эмчээс хүүхдүүд гашуун эм тан өгнө гэж айдаг шүү дээ. Өдөр хоног өнгөрөх бүр өвчин нь намдаж байв. Гүү эмчээс огтхон ч айсангүй, харин ч бүр дотно байгаагаа илэрхийлэх шиг байдал гаргах болов. Миний дууг сонсохтойгоо зэрэг хариу өгөн үүрсэнэ. Тэгж үүрсэхдээ тун ч энхрий зөөлөн дуу гаргах нь унагандаа үүрсэхдээ л тэгдэг байх гэж бодмоор. Түүнийг надаас өөр хэн ч жүчээнээс нь хөтлөн гаргаж чаддаггүй байлаа. Молибога жолооноос нь хэчнээн ч татаж чангаасан явахгүй, чихээ хулмайлган толгойгоо сэгсэрчхээд зогсож байдаг байв. Харин өвтгөж зовоосон хүнийхээ захиргаанд дуулгавартай орж, анч нохой шиг салахгүй дагаж явдаг байв. Хэрвээ Борогч гүүг сул тавьсан бол миний байранд хүрч ирэх байсан биз ээ.

	Борогч гүүний зан үйл нь болзолт рефлексийн тухай сургаалд харшилж байна гэж Молибога үзээд их гайхдаг байлаа. Молибога сангийн аж ахуйн даргын сэтгэлийг үл хайхран өвчтэй гүүний хэрхэн аашлахыг шалгаж үзэхээр шийдэв.

	— За Иван Иванович гуай, Борогч гүүгээ хөтлөөд гаргаач гэж Молибога ёжтойхон хэлэв.

	Тэгсэн чинь Борогч гүү түүнд захирагдахгүй тун ч их гомдоосон доо. Гүү түүнийг огт хэрэгсэхгүй болсон байв.

	Дарга надад ч баахан гомдоо болов уу гэж би бодсон.

	— Чөтгөр ав гэж, ямар увдисаар гүүг минь дасгаад авав аа! Их зовоосон гэж л дассан хэрэг байх даа!

	Хоёр долоо хоног хэртэй болоод нурууны нь хавдар арилж шарх нь эдгээд бараг эрүүл боллоо. Түүнийг жүчээнд байлгах болов. Гэвч удтал эмээл тохож болохгүй байсан юм. Жүчээнд «амрах үедээ» таргалж өнгө зүс орсон Борогч гүү намайг таниад үүрсэн талархдаг байлаа.

	 

	 

	ХАЧИГ

	Сангийн аж ахуйд ирснээс хойш миний ажил бүхэн бүтэмжтэй байгаагүй юм. Зун тун ч хэцүү, бүтэлгүй явдал тохиолдлоо. Үүнд хэдийгээр Молибога буруутан байсан ч гэсэн түүнд хамаг бурууг тохоод өнгөрч болохгүй байлаа.

	Үхэрт тусдаг хачгийн халуун (проиплазмоз) гэдэг өвчин байдаг. Энэ нь хүний хумхаа өвчинтэй төстэй өвчин юм. Энэ өвчнийг өвчтэй хүний цус сорсон хумхааны шумуул тараадаг. Эрүүл хүнийг хазахдаа шүлснийхээ хамт халдварыг (хумхааны сийвэнг) цусанд үлдээдэг байна. Тэр шимэгч цусанд амархан өсөж олшроход хүн дагжин чичирч, халуун нэмэгдэнэ.

	Үхэрт бас үүнтэй төстэй өвчин тусна. Хавар хээр талын бэлчээрт ялангуяа бут сөөгтэй газарт, жирийн бясаанаас арай том хачиг элбэг тохиолддог. Ийм хачиг өвс хагдны үзүүрт наалдан бөөгнөрч байгаад алив нэгэн амьтан ойртоход түүнд асаж наалдана. Ихэвчлэн адуу, үхэр, хонь, ямаанд асаж аюул учруулна. Амьтны арьсанд наалдсан хачиг, үс ноосонд далдлагдан ажиглагдахгүй байж байгаад төдхөн цус сорж хэдэн зуу дахин томорно. Морь малын арьсанд шигдэж цус сорсоор хагарах болтлоо бундайн томорсон зэвүүн бор хувалз байхыг та нар харсан ч байж мэднэ. Заримдаа бүр олноороо нэг газар шигдэж зоогдсон байдаг. Хачиг ялангуяа нимгэн арьстай цусны судас элбэгтэй газарт их шигдсэн байдаг.

	Хаврын ногоо дөнгөж цухуйж байх үед хагд дотор суух юм бол хүнд ч хачиг асаж халдана. Хэрэв ажиглахгүй бол хүний арьсанд ч шигдэж цус сорох болно. Жишээ нь миний нуруунд хачгийн хазсан сорив үлдсэн юм. Хачиг миний нуруунд шигдэж цус сорсныг би мэдсэнгүй байжээ. Чиний нуруунд мэнгэ бий болжээ. Уул нь мэнгэгүй л төрсөн юм сан гэж ээж хэллээ. Тэр нь мэнгэ биш бэлцгэр хувалз байжээ. Тэгээд ээж тэр хувалзыг чимхээд татсан чинь цустай бие нь тасарч толгой нь тэндээ үлдсэн юм. Тэр хазсан газар нь сорив болон удаан хугацаагаар салахгүй байж билээ.

	Хачиг хувалзын хазсанаас хүнд зөвхөн сорви үлдэнэ. Харин адуу малд нэн их аюул учруулж болно. Хачиг бол шумуултай адилхан хазсан газартаа шүлстэйгээ хамт хорт өвчнийг үүсгэгч үлдээж болдог. Жишээ нь ийм өвчин туссан үхэр зургаа долоо хоноод үхнэ. Энэ өвчинтэй тэмцэхэд хэцүү. Малыг тусгай уусмалаар арчих буюу тогтмол угааж байх хэрэгтэй. Тэгвэл энэ хачиг халдахгүй.

	Малчдын хурал дээр дарга нарын нүүрэн дээр би ийм үүрэг өгсөн юм. Бүгдийг нь тодорхой ярьж өгөөд, манайд одоо хачгийн халуун (приоплазмоз) өвчин устана гэж хатуу амлалт өгсөн юм шүү! Эхлээд би өөрөө малыг хэрхэн арчиж угаахыг малчдад зааж өгөв. Түүнээс хойших ажлыг Молибога хариуцан хяналт тавьж байх болсон юм. Уг нь ч төвөгтэй ажил биш юм шүү дээ. Хашаа хороон дотор уусмалтай торх тавилаа. Саальчид тэр уусмалыг үнээндээ долоо хоногт нэг удаа түрхэж байх ёстой. Тэгвэл бэлчээрт гарсан үхэрт хачиг халдахгүй болно. Хачиг малд халдаад цус сорохоос өмнө үс ноосон дээр байгаа эм залгиж үхнэ. Энэ ажиллагааг зунжин ч хийх ёсгүй юм. Хачиг бий болсон аюултай үед л нэг сар хэртэй ийм урьдчилан сэргийлэх ажил хийвэл зохих юм.

	Ажил ч их урагштай байлаа. Үнээний сүү өдөр бүр нэмэгдээд л хачгийн халууны (приоплазмозын) шинж огт мэдэгдэхгүй байв! Малчдыг жил бүрийн гай зовлонгоос ангижрууллаа гэж малын эмч нарыг аж ахуйнхан магтав. Өөр сангийн аж ахуйнуудаас туршлага судлах гэж ирдэг ч боллоо. Мужийн сонинд өгүүлэл ч нийтлэгдэв. Молибога бид хоёр тэргүүний хүмүүс болох нь тэр. Тэгээд л биеэ тоосон хэрэг дээ. Их эмч нь бага эмчдээ, бага эмч нь саальчдад найдаж л дээ. Саальчид нь өвчин арилж гэж бодоод үнээгээ уусмалаар арчихаа больсон байлаа. Торхтой уусмал наранд хатаад хоосон байх болжээ. Би фермийн дэргэдүүр морьтой цааш нааш өнгөрөхдөө хашаанд торх байхыг хараад л санаа амардаг байлаа.

	Гэтэл гай дайрах нь тэр! Шөнө цонх нүдэв.

	— Доктор, гай тохиолдлоо! Салат үхэж байна! 

	Салат гэдэг нь манай сайн үүлдрийн ганц мундаг бух байхгүй юу. Аж ахуйн бүх үүлдэр түүний төл, их ч мөнгөөр авсан бух! Салатны шил нь таталдан тэрийн хэвтэнэ, бараг амьсгалахгүй болжээ. Дэнлүү барин гэрэлтүүлэхэд их эмчийн зүрх амаараа гарах шахав. Бухын цавь сугаар дүүрэн хувалз шивсэн байв. Хачиг ийм том хувалз болтлоо цус сороход долоо хоног, түүнээс дээш хугацаа хэрэгтэй.

	Молибога нойрмог, хөл нүцгэн хүрч ирээд, үстэй нүцгэн хөлөөрөө бух дээгүүр алхаж гараад олон хувалзыг харангуут гүйгээд алга болов. Уусмалтай торхнуудыг үзэх гэж очсон юм байжээ. Тэгээд зодуулсан юм шиг шалчийсан, нүд нь гэмшсэн харцтай хүрч ирээд миний чихэнд

	— Эдний боолтууд нь хэдийн мултраад ойчжээ гэж шивгэнэв.

	Өөр үед сэн бол юун боолтын тухай ярьж байгааг нь би ойлгохгүй байлаа. Харин одоо бол эмч нар бид тун их гэнэдээд торхтой уусмал хатсаныг мэдээгүй хэрэг. Ямар их шившиг вэ? Хурал дээр магтагдаад л үүрэг амлалт аваад л, сонинд гараад л мөн ч гэнэн загнаж дээ. Одоо энэ мундаг бух үхэх гэж байдаг. Эм бэлтгэж аварга том шприцээр бухын гүрээний судас руу тариа хийхдээ, би ёстой шийтгүүлбэл таарах амьтан. Хэрвээ Салат үхдэг юм бол би өөрөө шүүхэд очно гэж бодож байлаа.

	Өглөө болоход лут том Салат бүр муудаж, нүд нь цагаанаар эргэн, хэл нь унжаад, бараг амьсгалахгүй шахам болов. Цагаанаараа эргэсэн нүдэнд нь хуруугаа хүргэхэд огт мэдрэхгүй боллоо. Түүнийг амьдруулахын тулд юу хийхээ мэдэхгүй байгаа минь л юу юунаас ч хэцүү байлаа. Бухтай зэрэгцэн хэвтээд зүрхийг нь чагнахад алдаг оног маш сул цохиж байна. Бухын хүчирхэг зүрх чамд л хамаг найдлага байна, зогсож л битгий харлаарай! гэж би гуйхад ч бэлэн байлаа.

	Иван Иванович хүрч ирээд, тойрон зогсож хараад, санаа алдсанаа 

	— Брезент дэвсэх юм биш үү?гэж хэлэв.

	— Бос, бос, хүйтэн газарт жиндүүлнэ гэв. 

	Надад бол брезентийн тухай бодох ч сэхээ алга.

	— Виктор, юу хэрэгтэй байна?

	— Мэдэхгүй. Мэддэг бүхнийгээ хийж дууслаа.

	— Уральск руу, профессорт хүн явуулах уу? Яах вэ?

	— Амжихгүй. Дууслаа...

	Бухын зүрх зогсчих шиг болов. Чагнуурт юу ч дуулдахгүй боллоо. Дахиад камфар тарих уу? Нэгэнт хожимджээ. Түнтгэр нойтон цээжин дээр нь гарч суугаад, нухаж дарж, түлхэж гарлаа. Зүрхийг нь гараараа барьж чаддаг сан бол шахаж илж байгаад цусаа шахахад нь туслах сан даа!

	— Молибога туслаарай!

	Молибога байсангүй. Түүний оронд өөр дөрвөн гар надад тусалж эхлэв. Дуня, үхэрчин, Салатны «эзэн» Хазан хоёр байлаа. Зургаан гарын зэрэг иллэг хийх гэгч ёстой мөн байлаа! Салат сүрэл дээгүүр гулсана. Тэгэхдээ өөрөө биш, харин бид түүнийг үхлийн байрнаас нь хөдөлгөж байгаа хэрэг л дээ.

	— Битгий л үхүүл, битгий үхээрэй! гэж Хазан үглэнэ.

	— Зогс!

	Хүчирхэг цээжинд нь чихээ наалаа. Зүрх нь нэг хоёр удаа цохиод зогсчихлоо.

	— Дахиад, дахиад. Бушуул! Хүчтэй!

	Бухын төмөр мэт хүдэр хавиргыг хотойтол дарна гэдэг үнэхээр бэрх! Гурвуул хамжаад ч давдаггүй. Чулуу шиг цээжийг хөлсөө гоожтол дарлаа.

	Тариа юу, эсвэл бидний эцсийн чармайлт хоёрын аль нь тус болсныг хэн мэдэх вэ. Юу ч гэсэн Салатны зүрх цохилж эхэллээ.

	Эхлээд удаан, тасалдалтай цохилж байснаа улам бүр чанга тод цохилж эхлэв.

	Амьсгаа авч, цээж нь түнхэлзэн, нүд нь урт сормуусаараа цавчлан хэлээ татаж авлаа. 

	Амь орох нь энэ үү дээ?

	Дуня миний чихнээс чангааж

	— Доктор, та юм уу! гэж хэлээд хултай айраг өглөө.

	 

	 

	ХЭЦҮҮ НЭР

	Салат боссон нь гайхамшигтай хэрэг! Гэвч үнэн болсон хэрэг. Бид түүнийг сувилан эмчиллээ. Бух ч гэсэн энэ хачгийн халуун (пироплазмоз) өвчин арилгах нь бидэнд ямар ач холбогдолтой болохыг ойлгосон мэт түдэлгүй эрүүл боллоо. 

	Бух шиг эрүүл гэдэг энэ л байдаг байх даа! 

	Саяхан л амь тавих шахсан амьтан долоохон хоноод сүрэгтээ нийлье гэж хашаандаа урамдаж байхгүй юу.

	Аварсан хүмүүстээ дасаж номхорсон уу? гэж бодож болно. Тэр ч огт үгүй шүү. Дөнгөж хөл дээрээ босонгуут л зангаа хувиргаж, хамраа үрчийлгэн сэлмэн хоёр эврээ сэжин заналхийлэв. Дөрвөн хүн барьж байж эм цутгалаа.

	— Энэрэлгүй амьтан! Зүрхийг чинь нухаж, эм цутгаж, цус авч, унтах нойргүй, төрсөн үр шигээ асарч зовлоо. Алив тэр, талархаж байгаа чинь? гэж Дуня зэвүүцнэ.

	Харин амь тавьж байсан жаран таван пүүний хүнд энэ амьтан одоо эврээ сэжлэхээс өөр тоох шинж алга.

	Бид Салатаас талархал хүртээгүй маань ч бага хэрэг, харин ч аж ахуйн захиргаанаас бид хатуухан юм хүртсэн дээ.

	— Хурал дээр сүйд болж амлалт аваад л байсан, одоо хурлаар хариуцлагаа хүлээнэ гэж намын хорооны нарийн бичгийн дарга хэлэв.

	Өөрийнхөө болон Молибогын төлөө хариуцлага хүлээх л хэрэг боллоо. Алдаа дутагдал гаргасан гэдгээ үнэнээр хүлээсэн юм. Ганцхан бух маллагч Хазан л биднийг дэмжсэн юм. Нар салхинд царай нь бараан болсон том биетэй, Салаттайгаа ямар нэгэн талаар төстэй Хазан танхимын ар мухраас индэр чиглэн яаралгүй удаан алхав.

	— Өнөөдөр индэрт хүрэх юм уу? гэж нэг нь тэндээс тоглоом хийхэд:

	— Саатахгүй бол хүрнэ гэж мань хүн хариулав. 

	Тэгээд хэлсэн үг нь индэр хүртэл аялсан хугацаанаас тун ч бага байлаа.

	— Дарга аа, энэ саальчдыг л сайн шавхуурдах хэрэгтэй гэж Хазан хэлчхээд, духныхаа хөлсийг том гараараа арчин буцаад танхим тийш алхан суудалдаа хүрээд эргэж зогсон:

	— Дарга аа, нэмж үг хэлэхийг зөвшөөрнө үү. Хэрэв Хазан өвдвөл адууны докторыг дуудаарай. Би түүнд үнэнхүү итгэнэ гэж хэлэв.

	Адууны доктор! Хазаны өгсөн энэ хоч надад салахгүй наалдчихсан юм. Түүнээс хойш энэ аж ахуйд ажиллаж байх хугацаанд намайг түүнээс өөр нэрээр нэрлэдэг хүн тун цөөн байсан байх.

	Хурал тарангуут л хоньчин давхиж ирлээ. 

	Бас гай гарчээ. Ганцхан өдөр таван хонь үхсэн гэнэ.

	— Явъя, доктор минь! Бушуул! Хүлээх арга алга гэв. 

	Урал голын татам дээр үхсэн таван хонины гэдэс нь дүүрч хөөчихсөн байлаа. Халдварт өвчний шинжилгээ хийхээр цус авч микроскопоор шинжилж үзлээ. Ямар ч сэжиг илрүүлсэнгүй. Тодорхой юм илрэхгүй, тааварлахаас л өөр аргагүй болоход юунаас ч хэцүү байдаг. Ямар ч гэсэн сэгийг задлахгүйгээр булъя гэж шийдлээ. Энэ үүргийг Молибога хоньчдод даалгасан. Тэгээд бас алдаа хийлээ. Эмч нар бас л хариуцлага хүлээх байсан, гэвч энэ удаа хоньчдын дуулгаваргүй явдал туршлага багатай эмчид тус болсон юм. Хоньчид үхсэн хониныхоо арьсыг өвчихгүйгээр булах бол уу даа? Тэр ч үгүй л байх аа даа гэж Молибога эргэлзэж байсан юм. Үнэхээр ч тийм явдал болсон байна. Үхсэн мал булдаг газраас нэг хоньчин хүрч ирээд:

	— Битгий аашлагтун. Хонь өвчсөн юм аа. Хөрөнгө дэмий үрэгдэж байгаа хэрэг шүү дээ. Хонь өвчиж байгаад ийм юм оллоо. Үүнийг үз дээ гэв.

	Хонины уушгинд зүү шиг өчүүхэн нарийхан хорхой дүүрэн чигжигдсэн байв. Мөгөөрсөн хоолой, гуурснуудын нүхээр дүүрэн амьд хорхой шигдээд язганаж байлаа. Тэр хорхой малыг хордуулахаас илүүгээр зүгээр л амьсгааг нь боон үхүүлсэн байна. Хоолойг олсоор боох, уушгийг уж хорхой таглах хоёр ямар ялгаа байх вэ?

	Молибога бид хоёрт хоньчид ухаан зааж өгсөн хэрэг болов. Малын эмч бидний хэлсэн ёсоор үхсэн хонийг өвчилгүй булсан бол мэргэжилтнүүд буруу замаар явж, огт байхгүй халдварт өвчин эрэх байсан. Тэгээд л ажил хэрэг ч бүтсэн юмгүй дэмий гонсойн хоцрох байсан биз. Гэвч одоо бид бас л хуншгүй зан гаргаж, хонь үхсэн жинхэнэ шалтгааныг жирийн хоньчин илрүүлсэн гэж хэнд ч хэлсэнгүй өнгөрлөө. Миний туслагч яасныг бүү мэд харин би хувьдаа мэдэхгүй бол яарч шийдвэр бүү гарга гэдэг дүгнэлт хийж ой тойндоо хадаж авсан юм. Явуут яаруу сандруу онош тавьж, үгэн дээрээ бүгдийг мэддэг эмч сайн эмч биш, харин нөхөдтэйгөө ний нуугүй ярилцан зөвлөж, зөв шийдвэр гаргахын төлөө уйгагүй хөдөлмөрлөн, мэрийн зүтгэдэг эмч л сайн эмч байдаг. Өөрт таатайхан санагдах тайлбарыг дор нь шүүрэн авдаг хүн бол толгойгоо нуугаад сүүлээ ил үлдээсэнтэй адил юм. Хэзээ нэгэн цагт тэр ил байгаа сүүлнээс чинь чирч гаргаад олны өмнө шившиг болгох бус уу.

	Одоо шуурхай эмчилгээ зохион байгуулах хэрэгтэй болов. Гэхдээ яаж эмчлэх вэ? Би ч гэсэн, Молибога ч тэр яаж эмчлэхээ мэдэхгүй байлаа.

	— Энэ хорхойны нэрийг мартчихжээ. Нэг л урт, хэцүү нэр байсан шиг санаж байна гэж Молибога шилээ маажна.

	— Диктиокаулюз филярия гэдэг биш биз?

	— Яг тийм. Филярия. Хэлэхэд хэцүү, хэл хугарчихмаар юм билээ. Эмчлэхэд улам ч хэцүү биз дээ? Хонь болгоны уушгины гуурс руу зүүгээр хатгана гэсэн хэрэг биз дээ, Кирилыч?

	— Тэгдэг л хэрэг байх даа. Хатгах л болно доо.

	— Ер үзээгүй юм байна.

	— Би ч гэсэн.

	— Эхлээд үхсэн хонин дээр сургууль хийдэг хэрэг үү? 

	— Тэр дэмий. Жүжиг тоглох гэж байгаа биш. Петр Акимович минь, маргааш л хоёулаа шприц бариад орж явчина даа. Энд таван зуугаад хонь байна. Хоёулаа нэг өдөр л дуусгах хэрэгтэй. «Тэсэх арга байхгүй». Эмчилсэн хонио шинэ бэлчээрт гаргана. Энэ бэлчээрийг нөөцөлж, зунд нэг ч хонь бэлчээхгүй байх ёстой. Тэгвэл хонь өвчнөөс ангижирч, бэлчээрийн шимэгч хорхой арилна. Энэ диктиокаулюзтай хонь яаж эмчилдгийг сурах бичгээсээ л уншиж мэддэг хэрэг байх даа.

	— Унших л хэрэг болно доо. Надад нэг удаа ийм явдал тохиолдсон юм. Нэг эмэгтэй үнээгээ авчирлаа. Тэр буурагч үнээ нь яасныг би ер мэддэггүй ээ. Бодоод бодоод бодын шийр дөрөв гэгч л боллоо. Үнээг нь буцаагаад явуулж, өглөө болтол хүлээе, үнээ чинь арай ч үхчихмээргүй байна гэж хэллээ. Тэгээд малын эмчийн лавлах бичиг эргүүлж гардаг юм байна. Өглөө үнээг нь үзэхээр очихдоо тэр номоо аваад очлоо. Бас үнээг үзээд юу ч ойлгосонгүй. Үнээнийх нь дэргэд номоо ч гаргаж үзлээ. Тэр авгайн нүд юу андах аж даа, эмч үнээг нь тойроод ном уншиж байхыг харжээ. Би тэгээд юу ч мэдсэн юм үгүй хэд хоног харья гэж бодоод буцаж ирлээ. Маргааш өглөө авгай лав ирэх байх гэж хүлээсэн чинь ирсэнгүй. Буурагч үнээ нь үхчхээгүй байгаа даа? гэж өдөржин сэтгэл зовлоо. Орой нь тэссэнгүй үнээг нь үзэх гэж очлоо. Өнөө авгай үнээ хоёр сэргэчихсэн байна. Буурагч үнээ хивдсээ хивээд дажгүй зогсож байна. Эзэн авгай нь дуу аялчихсан баяртай нь аргагүй. «Үнээ тань сайн уу?» гэж би асуулаа. «Бурхны авралаар сайн. Танай ном тусаа өглөө» гэж амшийн инээмсэглэж байна. «Юун ном?» «Баярлалаа хүү минь, Хар ламаас дутуугүй уншиж өглөө. Тэр дороо л зүгээр болсон» гэдэг байна. Малын эмчид ийм явдал ч тохиолдож байлаа шүү. 

	Кирилыч минь, энэ удаа л тийм байдалд орчихгүй юм сандаа!

	 

	 

	ХАРЗ

	Хонь барьж аваад унагааж, амьсгалын хоолой тэмтрэн тоолж хэрэгтэй мөгөөрсний үеийг олж мөгөөрс рүү биш мөгөөрсний завсрын зөөлөн эд рүү зүү хатгана гэдэг тийм ч амар ажил биш. Амьсгалын хоолойн төвгөр мөгөөрснүүдийг хуруугаараа тэмтэрч зохих зөөлөн эд рүү зүүгээ хатгасан хойно бусад нь хялбархан. Хуруугаараа сурмаг хөдөлгөөн хийж шприцийн шахуургыг эцэст нь хүртэл шахна. Ингээд л гүйцэх нь тэр. Тэр хонио тавиад өөр хонины хойноос хөөцөлдөж эхэлнэ.

	— Цавьдар азаргыг ганцаараа унагааж чадах уу? гэж надаас асууж байснаа санаж байна уу? Харин таван зуун хонь унагаана гэдэг чинь арай хэцүү юм байна даа. Чи юу гэж бодож байна? гэж би Молибогын амыг асууж явлаа.

	Молибога хөлсөө дуслуулан, хонины хойд хөлөөс хүчлэн чирэх завсраа толгой дохих нь сайн санаж байна гэж байгаа бололтой.

	— Хонь өөрөө ирээд тариа хийлгэдэг байхаар ямар нэг юм бодож болохгүй юу? гэж би санаснаа хэлэв.

	Дэмий үгээр цаг бараад юу хийнэ гэсэн байртай Молибога царайгаа үрчийлгэнэ.

	Нар шарна. Тоос шороо хуйлран дэгдэнэ. Үргэсэн хонь тэгш газар дээр байгаа биш ганга жалганд тулж очсон юм шиг толгой дээгүүр үсрэн дэгдэн гарах дөхнө. Яагаад ингэж дээр дээр үсрэн харайдаг юм бол? Могойноос айхдаа хонь тэгж галзуу юм шиг үсэрдэг юм гэж хоньчид хэлэлцэнэ. Гэтэл хашаан дотор могой яаж байх юм. Хоньчид, Молибога бид хэд л байгаа юм чинь. Хоньчид эмч нарын аль аль нь тун их ядарлаа. Ямар ч гэсэн нэг юм бодож олох л хэрэгтэй байна!

	— Тэр болно шүү. Эр тахиаг санаж байна уу? гэж хоньчин өвгөн Карбай хэлэв.

	— Юун тахиа?

	— Жирийн л

	— Бурхан минь, гэж Молибога чилсэн нуруугаа нужигнатал босоод, — Могой л гэнэ, тахиа л гэнэ. Бас ямар амьтны нэр хэлэх бол доо? гэв.

	— Өөр юу ч хэрэггүй ээ. Ганц л тахиа хэрэгтэй. Хөгшин болоод тархи чинь таг болжээ гээд хоньчин өвгөн толгойгоо хуруугаараа хатган алиална.

	— Молибога, байз л даа. Карбай хэрэгтэй юм хэлж байгаа юм биш үү?

	— Тун хэрэгтэй юм. Өөрийгөө зовоогоод, хоньчид зовоогоод, ямар хэрэг байна. Тахианы толгойг далавчин доор нь шургуулаад газарт тавь. Тэгвэл яах вэ? Үхсэн юм шиг хэвтэнэ. Далавчин дороос толгойг нь сугалаад, ч-ш! гэж дугараад үз. Тэгвэл яах вэ? Амьд тахиа гүйгээд арилна. Тийм үү?

	— Тийм! гэж Молибога ам руугаа урсан орж байгаа хөлсөө долоон гайхаж хэлэв.

	— Одоо тэвш авч ирье. Хонийг түүн дотор гэдрэг харуулан тавихад хаашаа гүйх юм бэ, аан?

	— Алив хө, туршаад үзье гэж Молибога бүр урам орлоо.

	Карбай тэр хоёр, хонь барьж тэвшинд гэдрэг нь харуулан тавина. Молибога хонины толгойг өвдгөөрөө хавчин суухад ямар ч нарийн мэс засал хийхэд саадгүй болов. Үнэхээр тахиа хэвтүүлсэн шиг хялбархан арга байж л дээ! Бид яагаад санасангүй вэ?

	Нар шарж, тоос бужигнана. Ам цангаж, гэдэс өлсөнө. Миний морь бэлчээрээс буцаж, хонин дундуур хэнэггүй зүсэн намайг чиглэн ирэв. Шприц, хурц зүү мэтийг үл хайхран эзэндээ эрхлэн, зөөлөн уруулаараа нүүр гарыг илэх нь «талх өг» гэж байгаа ажээ.

	— Хоол идье гэж нөхрөө урин бид цөмөөрөө хашааны сүүдэрт орж суулаа.

	Эсгий дээр талх, бяслаг, айраг байна. Морь минь яг л гөлөг шиг горьдон харж зогсоно. Талх өгөхөд амтархан хивж залгиад, дахиад л горьдоно. Бас нэг хэсэг талх идээд жаахан холдож зогсох нь тун найрсаг ажээ.

	Хоол идэж аваад өндөр хашааны сүүдэрт эсгий дээр хэвтэх юутай таатай. Өвс, хонины сүү, бас хааяагүй байдаг креолины үнэр ханхална. 

	Молибога хоолны дараа яриа хөөрөөтэй болов.

	— Чиний морийг хараад манайд нэг хүрэн морь байсныг саналаа. Аав маань тийм нэг номхон морьтой сон. Тэр морь миний амийг аварсан юм гэж хэлж болно хэмээн тэр яриагаа эхлээд ийн өгүүлэв:

	Тэгэхэд манайх Гирьял хавьд загасчдын суурины ойролцоо байдаг байлаа. Энэ Уралын эрэгтэй адилхан газар байсан юм даг. Тэр нутгийн өвөл хүйтэн гэж жигтэйхэн. Цас их ордоггүй ч гэсэн их хүйтэнд газар хагарч, нисэж яваа шувуу хүртэл хөлдөөд ойчдог байлаа. Манайх өлөн хоосон амьдардаг байв. Хүүхэд олон, аавын олох олз гэж юу базаах вэ. Амьтны морь мал эмчилж хагас шуудай гурил олдвол бөөн баяр болно. Нэг удаа аав маань намайг загасчдын артельд очоод тэмээ эмчилсний хөлсөнд амласан башинга загас олж ир гэж явууллаа. Загас өгнө гэсэн хүний нэрийг надад хэлж өгсөн юм. Хүрэн морио түлээний чарганд хөллөж, би аавын эсгий гутал, үстэй дээлийг өмсөж аваад загасчид руу гарч өглөө. Арваад мод газар байсан байх даа. Би ч гэсэн арваас хэтрэхгүй настай байсан юм даг.

	Үдийн алдад гарч явлаа. Ташуу эрэг рүү бууж Урал голын мөсөн дээр гарлаа. Их мөрөн өвлийн өмсгөлтэй жигтэйхэн гоё. Зөв талын эгц эрэг даган мөсөн дээгүүр зам зурайна. Тэр замаар би шулуухан яваад л загасчдын тосгон хүрэх ёстой юм. Төөрье гэж хүссэн ч төөрөх аргагүй. Хүрэн морь бөг бөг шогшиж, би үстэй дээлээр ороож аваад салхины уруу харан сууж явлаа.

	Замын хагасыг яваад зогслоо. Би бууж, арлын татуургыг чангалан, хөлдүү сур уяж байхдаа эргэж харлаа. Тэгсэн чинь Урал голын дунд ихээ том харз харлан урсаж байна. Яг их харгиа, хурдан урсгалтай газар тул хүйтэнд хөлддөггүй байжээ. Хагас мод хэртэй урт харзны доод талаас нарийхан мөсөн зурвас хошууран орсон нь шувууны хэл шиг сонин харагдана. Энэ бүхнийг харж санаандаа хадаж аваад энэ шувууны хэл л хамгийн аюултай нь юм даа гэж бодлоо. Тэр шувууны хөлийн үзүүр хавьд улам ч аюултай, ус бургилан долгиолон ширүүн урсана! Үүнийг хараад миний нуруу зарсхийж билээ. Зун бол ийм ус хараад юун их сандрах сан билээ. Хүүхдүүд дагаад Урал голоор айхгүй цааш нааш сэлдэг л байлаа. Харин одоо өвөл цагийн харз ус хараад л тэгж их айснаа хэлж чадахгүй байна. Яагаад айснаа ч тайлбарлах аргагүй юм даа. Мөс даахгүй гэж бодсон хэрэг үү? Аль эсвэл өвлийн бүрхэг тэнгэр дор тэгж их харайхуй хар юм харагдсан ч юм уу? Харз хараад тэгж их айдгийг хэн мэдэх вэ дээ. Чаргандаа сууж аваад, Чүү! гэлээ. 

	Чарга чахран дуугарч бид цааш хөдөллөө.

	Тосгонд эсэн мэнд хүрч ирлээ. Хэрэгтэй хүнээ эрж олоод аав намайг башинга загасанд явууллаа гэж хэллээ. Тэр хүн инээж «Ийм бага амьтан өвлийн хүйтэнд ганцаар явахыг яаж зориглов. Орж дулаац, цай уу, морио ч идүүл» гэв. Цайнаас юу гэж буцах вэ! Ширээнд суулгаад гэрийн эзэд дайлж гарлаа. Цай уугаад л бин идээд л, бин идээд л цай уугаад л байлаа. Их уджээ. Гадаа гарч мориндоо очиход минь өвсөө идэж бараад гэртээ хурдан харья гэсэн байртай үүрсэж байна. Цантаад бүх бие нь буурал болчхож. Харуй бүрий болж байлаа. Петька минь хоноод яв, энэ харанхуй шөнө яаж явна, төөрч ч мэднэ гэж гэрийн эзний хэлэхэд би тэнэг, толгойгоо сэгсэрч: явна аа, аав загнана гэдэг байгаа. Башинга загастай шуудайн дээр сууж аваад л замдаа гарлаа даа.

	Явсаар байтал бүр харанхуй болж хоёр эрэг ч харагдахгүй боллоо. Дээлийнхээ захыг буулгаж орхиод замаа сайн харж явахыг хичээлээ. Хүрэн мориндоо бүрэн найдсан бол давгүй гэртээ харьчих байсан юм. Гэтэл би гэдэг амьтан чинь замаас гарчих вий гэж айхдаа будилсан гэж жигтэй. Тэгтэл морь замаас гарчих шиг санагдаад би нөгөө тийш нь чангааж гарлаа.

	Морь минь шогшиж явснаа алхлаа. Би ташуурдлаа. Гэтэл морь минь огт анзаарсангүй бүр зогсчихлоо. Юу болов? Би морио дахиад л гуядлаа. Гэтэл морь минь хуухирч, цоройн ухрахдаа халтирч мөсөн дээр оцойн суучхав. Миний зүрх хачин түгшиж, чоно биш байгаа даа? гэж бодлоо. Тэгээд морио хөтлөөд гэлдэрье гэж бодлоо. Чарганаасаа бууж, мэдээж хормойндоо тээглэж унан туссаар мориныхоо толгой тийш дөхлөө. 

	Хүрэн морь бид хоёр миний өдөр харсан шувууны хэлний яг үзүүрт тулж ирээд байгаа хэрэг л дээ. Тэр мөсөн зурвасын урт нь лав хоёр зуугаад алд хүрэх байх.

	Яагаад мөс хагараагүйг би одоо хүртэл ойлгодоггүй юм. Түүнээс хойш өчнөөн жил өнгөрлөө. Гэтэл өчигдөрхөн болсон юм шиг би та нарт ярьж байна. Одоо ингээд л нүдээ анихад аймшигтай хар ус байх шиг санагддаг юм! Хэрвээ би морио хажуу тийш эргүүлсэн бол одоо энэ Молибога хонины ааруул идэж суухгүй сэн биз. Харин эргэж болохгүй гэдгийг ухаарсан юм шүү. Тэгээд би мориныхоо хазаараас барьж, алхам алхмаар ухруулж гарлаа. Хэчнээн удаан тэгж ухарснаа санахгүй байна. Эргэх л юм бол өнөө харанхуй хар ус, нимгэн мөс цөмрөх гэж байгаа юм шиг, бидний үхэл байх шиг санагдаад байсан. Нэг харсан чинь морь минь тайвширсан, чихээ сортолзуулахаа больсон байв. Морио харзны нөгөө чиг рүү харуулж аваад, чаргандаа үсэрч суугаад, дээлээ толгойн дээгүүрээ нөмрөн нүдээ анилаа. Жолоондоо гар хүрсэнгүй.

	Хүрэн морь, миний амь аврагч эхлээд хэд алхалснаа шогшиж эхэллээ. Нэг мэдсэн чинь гаднаа хүрээд иржээ. Дээлээ нөмөрсөн хэвээрээ гэртээ орж ирээд л үг ч хэлэх завдгүй уйлж гардаг байна. Аав, ээж хоёр юу болов? гэж асууна, дүү нар ч тойроод гайхна. Би уйлахаас өөр юм мэддэггүй ээ. Тэгж тэгж, уйлж ханасан юм байлгүй сүүлд л бүгдийг нь ярьсан. Ээж намайг загалмайлан залбираад, очиж амь аврагчийнхаа хөлд мөргө гэж хэлсэн юм. Би ч тэр ёсоор хөлд нь мөргөсөн дөө. Мөргөсний дараа аав бид хоёр хүрч морио чарганаас мулталж дулаан жүчээнд нь оруулсан юм даг. Тэгээд башинга загасаа цөмөөрөө идэж суухдаа аав: «чамайг ч жолоогоор л нэг сайн гүвших сэн, за яах вэ» гэсэн юм шүү.

	— Чиний эцэг зөв хэлжээ. Чамайг жолоогоор л сайн ороолгодог байж! Гүвшээгүй нь харамсалтай гэж Карбай хэллээ.

	 

	 

	
БАХАРХАЛТАЙ ҮГ

	Петр Акимович заримдаа сонин үг хэлж мад тавих дуртай сан. Авсаар ойлгогдохгүй хачин үг хэлнэ. Морь хөллөгөөний хэрэгслүүдийг асууж намайг сандаргаж байсныг санаж байгаа биз дээ?

	Диктиокаулезийг дарж авснаас хойш Молибога:

	— Цоморлог, бүрэн цоморлог! гэж таавар шиг юм хэлэх боллоо.

	Мал эмнэлгийн ширээн дээр үргэлж тавиастай байдаг бүртгэлийн зузаан дэвтрийг Молибога байн байн сөхөж үзэх болов. Хэд хэдэн хуудас эргүүлэн харж байснаа толгой сэгсэрнэ. Малд гарсан өвчин бүрийг Молибога энэ дэвтэрт өөрийн гараар бүртгэн бичсэн байдаг юм. Сар хугацаа өнгөрөх бүр л тэнд шинэ шинэ нэрс нэмэгдээд байжээ. Тэгээд л Молибога цоморлог гэж ярьж эхэлсэн юм байжээ. Тэр цоморлог гэдэг нь малын өвчнүүдийн нэрийн жагсаалтыг хэлж байгаа бололтой. Миний ирснээс хойш шинжлэх ухаанд мэдэгдэж байгаа бүх өвчин энэ аж ахуйгаас илэрсэн хэрэг байх нь л дээ. Гэвч Молибога алдаа хийжээ. Бүрэн цоморлог бүрдтэл яагаа ч үгүй байсан юм санжээ.

	Малын эмxийн хувьд аз нь харьсан нэг өдөр бүртгэлийн дэвтэрт «Тийм тийм дугаартай, бүгд 23 толгой үнээ - бруцеллёз» гэсэн бичиг бий болов.

	Бодох юм ч их гарлаа! Сангийн аж ахуйд арваад суурь үхэр, хэдэн мянган хонь, гахай, шувуу үржүүлэх ферм ч олон бий. Энэ бүхэнд бруцеллёз халдварлана гэдэг бол дарьд гал хүргэсэнтэй адил юм. Хэрэв анзаарахгүй алдчихвал, өвчин дүрэлзэн дэлгэрнэ гэсэн үг. 

	Бруцеллёз гэж юу вэ?

	Газрын дундад тэнгисийн Мальта арал дээр оршин суугчдад нэг хачин өвчин тусдаг байжээ. Энэ өвчин ихэвчлэн хонь, ямаа малладаг хүмүүст тусдаг бөгөөд туйлын их шаналган зовоодог байжээ.

	Яаж ч эмчилж аргалаад тус болдоггүй байж. Хэрх өвчнийх шиг үе мөч банхайн хавдаж, хөл гар мэдээ алддаг байжээ. Энэ өвчин авсан хүн өндөр наслан өтөлтлөө аюулт өвчнөөс ангижирдаггүй байжээ. Арлын хүмүүс энэ өвчний шалтгааныг мэдэхгүй байсан тул малчны өвчин гэж нэрлэдэг байжээ. Гэтэл тэр нь арлаас хальж Европт хүрээд тэндээсээ бүх дэлхийд тархжээ. Тэгээд энэ өвчнийг газрын дундад тэнгисийн өвчин, мальтын өвчин гэж нэрлэх болов. 

	Мальтын өвчин! 

	Энэ нэр нь хүн төрөлхтөнд бас нэг өвчин хаанаас гарч ирснийг хэлснээр өөр юу ч тодорхойлохгүй байлаа. Өнгөрсөн зууны эцсээр Английн эрдэмтэн Д. Брюс мальтын өвчнийг үүсгэгчийг нээж олсон байна. Харин малын эмч нар энэ өвчин хүнд тусахаасаа илүүгээр малд халдварладаг болохыг илрүүлжээ. Хонь, ямаа, үхэр, гахай, адуу, шувуу, туулай энэ мальтын өвчин гэгчээр өвчилдөг байна. Өвчин үүсгэгчийг нээсэн эрдэмтэн Брюсийн нэрээр нэрлэж, өвчнийг бруцеллёз гэх болжээ. Бруцеллёз өвчнийг үүсгэгч нь эрүүл арьсыг нэвтлэн бие махбодод ордог байна. Тийм учраас энэ өвчин маш амархан халдварладаг. Халуун газраас гаралтай нян мөртөө халуунд тэсвэргүй, 60 градусын халуунд идэвхгүй болдог байна. Гэтэл хүйтэнд огт ажирдаггүй, хүйтэн газар хэдэн сараар, жишээ нь мөс, цасан дээр дөрвөн сар хүртэл амьд байна.

	Мальтын өвчнийг хүний эмч нар судалсан боловч түүнийг устгах ажлыг малын эмч нар хийдэг. Малд халдварласан өвчнийг тухайн үед нь устгана гэдэг бол аж ахуйг хохирлоос ангижруулаад зогсохгүй хүнийг өвчнөөс урьдчилан сэргийлдэг. Хонь, ямааны бруцеллёз хүнд амархан халдварлах тул нэн аюултай. Тийм учраас хоньчид бруцеллёзын цохилтыг хамгийн түрүүнд авдаг байна.

	Бруцеллёз бол зооноз юм. Малаас хүнд халдварладаг өвчнүүдийг зооноз гэдэг. Малын эмч нар зоонозтой тэмцэхдээ зөвхөн дөрвөн хөлт өвчтөнүүдийг авраад зогсдоггүй, түүнээс илүү ач холбогдолтой үйл хэрэг - хүний эрүүл энхийг хамгаалж байдаг. Чухам үүнд л мал эмнэлгийн сайн сайхан үйлс илэрдэг бөгөөд тийм ч учраас «малын эмч, хүн төрөлхтнийг эмчилдэг» гэж академич И. П. Павлов нэн мэргэн бахархалтай үг хэлсэн билээ.

	Юуны өмнө саальчид халдвар авч болох байв. Тэд өвчтэй үнээ саасан байх ёстой. Хэрэв саальчид халдвар авсан байвал хүний эмч нар ажилд орох ёстой. Эмч нар шинжилгээ хийх хэрэгсэлтэйгээ хүрэлцэн ирэв. Саальчид ч дугаарлан зогслоо. Орсон хүн эмчид гараа сунган өгч, хэдэн дусал цус авхуулна. Тэр авсан цусыг лабораторид шинжилнэ.

	Сувилагч бүсгүй цусаа авхуулсан саальчдын нэрсийн ард тэмдэг тавина. Бүх нэрийн ард тэмдэг тавьж дууслаа. Их эмч шприцээрээ эрүүгээ маажин манай Дуня руу харлаа.

	— Хонгор бүсгүй минь, та мал эмнэлгийн ажилтан байх аа?

	— Би санитар гэж Дуня айн хэлэв.

	— Наашаа ойртоно уу, гэж эмч түүнийг дуудлаа. 

	Манай туслах над руу харж

	— Кирилыч, би ямар хамаа байх вэ? гэлээ.

	— Яах ч арга алга даа. Дуня минь, саальчдаас дутуугүй олон удаа бид үнээнд ойртдог шүү дээ.

	— Чамаас бас авах уу?

	— Тэгэлгүй яах вэ. Бас Петр Акимовичаас авна. Түүнийг дуудаад ирээч.

	Молибога ирэв.

	— Амьд явсны хэрэг энэ л юм байх даа. Малын цус л авдаг байсан сан, одоо өөрөө цусаа өгөх болов шив гэж үглэнэ.

	Аз болоход малчид халдвар аваагүй байлаа.

	Өвчтэй суурийг тусгаарлалаа. Аж ахуйн нутаг уужим тул замаас зайдуу зэлүүд газар аваачиж, хэсэг газар хориотой бүс тогтоогоод малчдаас өөр юуг ч оруулж болохгүй гэж хатуу хорио цээр тогтоов. Түүнээс хойш хэдэн сар өнгөрлөө. Өвчтэй мал илрэх нь улам цөөрлөө.

	— Цагийг нь алдалгүй сандарцгаажээ. Кирилыч, чи юу гэж бодож байна? гэж аж ахуйн дарга асуув.

	Тэгэхэд би зүүн мөр дээгүүрээ гэдрэг нь сүсэгтэйгээр нулимлаа.

	— Иван Иванович гуай, дүгнэлт хийхээ жаахан хойшлуулах уу даа?

	— Удаан хүлээх үү?

	— Дүрэмд заасан хугацаагаар л болно доо.

	— Хорио цээр гэдэг чинь мөнгөтэй холбоотой юм шүү. Мал эмнэлгийн хишгээр олон мянга салхинд хийссэн гэж санхүү тооцоолсон байна.

	— Хорио цээр хойно аргагүй шүү дээ. Баяр ёслол, олз ашгийн төлөө тогтоодоггүй шүү дээ. Тэгээгүй бол одоогийнхоос олон мянга ч хийсэх байсан юм бол уу, бүү мэд дээ.

	— Тийм ч юм байх аа даа гэж Иван Иванович зөвшөөрөв. 

	Тэгээд:

	— Хүлээх ёстой юм бол хүлээх л хэрэгтэй гэж нэмж хэллээ. 

	Мал эмнэлгийн жирийн мэргэжилтэн сүржин гоё үггүйгээр өдөр бүрийн жирийн ажил үүргээ гүйцэтгэхдээ, тэр дасал болсон жирийн ажил үйлсээрээ заримдаа ямар чухал үйлс бүтээж байгаагаа анзаардаггүй, түүний тухай бодох ч үгүй өнгөрдөг байна.

	Нэг удаа би анзааргагүй явсаар бусдын нутагт орж ирсэн байлаа. Эргэн тойрон мэлтийсэн талд төөрөх амархан. Алсад буу үүрсэн морьтой хүн үзэгдэв. Би түүний замыг тосон уулзаж, мэндлэв.

	— Та Антонов мөн байх аа? гэж тэр хүн асуулаа.

	— Та үнэн хэллээ. Харин яаж таних болсныг тань мэдэхгүй байна.

	— Би таныг танина. Районд болсон цуглаан дээр харсан юм. Би малын бага эмч Иван Федотович Костромин, танилцъя.

	— Тэгэхээр би арван таваас доошгүй километр хол давхижээ. Та зэргэлдээх аж ахуйд ажилладаг биз дээ?

	— Тийм.

	— Анд гар аа юу? Арай ч хугацаа эрт байгаа юм биш үү?

	— Юун ан байх вэ дээ. Миний олзыг хар л даа гээд Костромин алсан хярсаа үзүүлэв.

	— Ямар гэм хийгээ вэ? гэж би асуулаа.

	— Ямар гэмтэйг нь олох хэрэгтэй болоод байна.

	— Урьдаар учрыг нь олоод дараа нь амьтны амийг хороодог юм биш үү?

	Тэр анчин миний егөөдөхийг ер анзаарсангүй.

	— Энүүхэнд бэлчээрээр явж байтал энэ муу хярс дайрч байхгүй юу. Дуу ч гаралгүй өмнөөс шуудхан шогшиж ирээд хөл хазаад авсан. Аз болж гутлын ул зузаан тул нэвт хазсангүй.

	— Чоно биш дээ, арай ч идчихгүй байсан байлгүй.

	Би явган суугаад ангийн энэ хачин олзыг үзэх гэлээ. 

	Гэтэл Иван Федотович намайг хориглож:

	— Болгоомжтой байгтун. Галзуурсан амьтан байж мэднэ.

	— Ихэвчлэн нохой, муур галзуурдаг, зэрлэг амьтдаас чоно галзуурдаг гэж би мэднэ.

	— Тийм ээ. Сурах бичигт тэгж бичсэн байдаг. Манай тал нутагт хярс тун элбэг болоод байгаа юм. Том амьтан биш юм даа. Лабораторид явуулъя гэж бодлоо. Тэнд шинжилнэ биз.

	Хамтралын малын бага эмчийн зөв байсан юм. Лабораторид шинжилгээ хийгээд галзуурсан хярс гэдгийг удалгүй баталсан юм.

	Энэ мэргэжилтэн яагаад хярс галзуурсан гэж бодох болов? 

	Үүнээс өмнө нэг морь галзуурсан байжээ. Бэлчээрээс ирэхдээ тэр морины уруул шалбархай байсан юм санж. Энэ үл ялих юмыг хэн ч анхаарсангүй. Адуучин морио эмнэлэгт авчирч, иод түрхээд өгөөч гэхэд нь санитар иод түрхээд өгчээ.

	Түүнээс хойш гурван долоо хоног өнгөрчээ. Өнөө адуучин гүйж ирээд: 

	— Иван Федотович! Хээр морь хашаа мэрээд хачин байна. Яасныг бүү мэд гэжээ.

	Үнэндээ ч хачин болсон байв. Уг нь номхон морь атлаа одоо хашаа хороо зад дайран өшиглөж хазаад, хөлөө мэрж, ойртож ирсэн унагыг өм хазлаа.

	Ямар хачин өвчин тусав? Галзуурсан л байлтай. Гэвч бага эмч галзуу адууг огт үзээгүй тул алдаа хийж болох юм. Районы малын их эмчид утасджээ. Гэвч утсаар яаж онош тавих вэ. «Ямар ч гэсэн тусгаарла» гэж их эмч зөвлөв. Тэгтэл хашаагаа нурааж байгаа амьтныг тусгаарлана гэдэг хэцүү. Алсаас бугуйл хаяж, унагааж аваад хүлж баглан авчээ.

	Хээр морь их эмчийн ирэхийг хүлээлгүй тэр өдрийн орой үхжээ. Ирсэн эмч юу хэлэх аж даа. Морины галзуурч байхыг нүдээрээ үзсэн биш болохоор хүний амаар тийм ийм гэхийн аргагүй биз. 

	Иван Федотович хээр морь галзуурсан гэж бат итгэж байв.

	— Хаанаас? Би энд хорин жил ажиллаж байна, галзуу өвчин нэг ч удаа гараагүй гэж районы их эмч эргэлзжээ.

	Хээр морийг булав. Үхсэн адуунд ойртож байсан адуучин болон бусад хүмүүсийг яах вэ? гэдэг асуудал тулгарав.

	— Урьдчилан сэргийлэх тариа хийнэ гэж бага эмч шаардав.

	Энэ чинь ч бараг дэмий биз дээ гэж их эмч цааргалав.

	Уг асуудал районы удирдлагад хүрчээ. Тэгээд хүрэн моринд ойр ажиллаж байсан бүх хүнд тариа хий гэдэг шийдвэр гарав. Иван Федотович ч бас хэд хэдэн удаа зүүгээр хатгуулжээ. Тариа хийлгэсэн малчид чиний зөрүүдээс болж ямар ч гэмгүй бид зовлоо гэж үглэнэ.

	Түүнээс хойш удаагүй байтал энэ хярстай дайралджээ. Тэгээд морийг галзууруулсан эх үүсвэрийг олсон байна. Ингэж бүх юм тодорхой болжээ. Бага эмчийн сэргэмжилсэн явдал зөв боллоо. Үүний ачаар олон хүн аюулт өвчнөөр өвдөх явдлаас сэргийлэгджээ. Нэн аюултай өвчин юм. Хэрвээ бага эмч тариа хийе гэж шаргуу шаардаагүй бол тариа хийлгэсэндээ үг хаяж байсан бүх нөхөд эсэн мэнд үлдэх эсэхийг хэн мэдэх вэ?

	Галзуу бол амьтан, хүний аль алинд адилхан халдварладаг өвчин юм. Ихэвчлэн нохой, чоноор дамжин дэлгэрдэг байна.

	Өвчин үүсгэгч үл үзэгдэх нян (вирус) чоно, нохойн хазсан шархаар бие махбодод нэвтэрч амьтны уураг тархийг гэмтээдэг. Шарх уураг тархинд хэдий чинээ ойр байх тусам өвчний шинж тэмдэг төдий чинээ хурдан илэрдэг.

	Ялангуяа халдвар авсан нохой хүнд нэн аюултай. Чонотой тэр болгон дайралдахгүй, харин нохойтой анд явахдаа, зугаалж явахдаа, заримдаа гэр орондоо ч нохойтой ойр байдаг. Хэрвээ нохойн зан төрх өөрчлөгдсөн байвал болгоомжлох нь чухал! Ялангуяа хүүхдүүд өртөх нь олонтоо. Дандаа эрхэлж тоглож байдаг хөгжөөнтэй нохой нь гэнэт эрүүл мэнд байтугай амь насанд аюул учруулна гэж тэд яаж мэдэх аж даа!

	Золбин нохой гай болж өөрийн чинь нохойтой ноцолдсон байсан ч мэдэхгүй өнгөрч болох юм. Хэрэв шарх олсон бол түүнийгээ долоож эдгээгээд дахин эрхлэн тоглож бүхэл өдөржин хөөцөлдсөн ч бэлэн байдаг. Гэтэл хоёр гуравхан долоо хоног өнгөрөхөд өнөө эрхэлж тоглодог зан нь өөрчлөгдөж, төрх байдал нь эрс хувирна. Харанхуй газар нуугдан, нэрээр нь дуудахад анзаарахгүй болж, хоолонд дургүй болно. Харин өвс, чулуу, даавуу зэрэг дайралдсан юм болгоныг идэх гэнэ. Удахгүй ус долоон идэж чадахгүй болдог. Усанд хахаж байгаа юм шиг болно.

	Өрөвчхөн хүүхдүүд нохой минь ясанд хахчхав уу гэж ам руу нь гараа хийх явдал ч гарч болно. Хэрэв ингэх юм бол галзуу өвчин амархан халдварлаж болно. Галзуу өвчин шүлсээр дамжин халдварладаг.

	Нохойн байдал улам муудна. Хэдийгээр малын эмчид очих цаг хэдийн болсон авч нохой маань юунд хахав гэж эзэн нь гайхсаар байх болно.

	Эцэст нь өвчин эцсийн шат - догшрох үедээ орно. Энэ үед нохой дайралдсан бүх зүйлийг урж тастан, эзнээ танихаа больж хүнийг урна. Орон байрнаасаа зугтаан холдож, хүн мал аль дайралдсан бүхнийг ямар ч шалтгаангүйгээр урж тастана. Заримдаа хуцах боловч тэр нь урьдын хөгжилтэй нохойн дуу биш, чонын улихтай төстэй сөөнгө эвгүй дуу байх болно. Ийм байдалд орсон нохой гурав дөрөв хоног амьд явах боловч энэ хугацаанд сул явах юм бол тун ч их гай тарьж болох юм.

	Муур галзуурах явдал бас тохиолддог. Миний нэг танил баглаа цэцэг бариад айлын найрт очжээ. Тэгээд айлын хаалганд хүрч хаалгыг нь татвал онгорхой байсан тул шуудхан яваад орж гэнэ. Малгайгаа авахтай нь зэрэг шүүгээн дээрээс нэг муур яг нүүрэн дээр нь үсрэн буужээ. Хамар, хацрыг нь урж шархтуулаад хаалгаар үсрэн гарч гэнэ. Тэр айлын хайртай муур галзуурсан юм байжээ. Тэр муур гурван хоног шүүгээн дээр нуугдан хэвтсэн байна. Тэгээд анх удаа миний танилыг шархтуулсан нь тэр байжээ. Аз болоход өөр хүнд халдсангүй. Муурыг барьж авчээ. Тэр айлынхан зочинтойгоо баярын ширээнд суусангүй, харин тариа хийлгэх гэж эмнэлэгт очсон. Аврах ганц зүйл бол тариа юм. Энэ тариаг цаг алдалгүй хийх юм бол хүн өвчлөхгүй өнгөрнө.

	Галзуу бол аюултай зоонозын нэг юм. Сүрьеэ, боом, зарим төрлийн цагаан хорхойн өвчнүүд, шүлхий, ям мэтийн аюултай зоонозууд байдаг. Малын эмч нар эдгээр өвчинтэй байнга тэмцэж, ийм аюултай өвчнүүд улам цөөрсөөр байна.

	Мал эмнэлгийн ухаан амьтдын маш олон төрөл ангийг судалдаг учраас амьд байгалийн тухай биологи, анагаах ухааны хөгжилд нэн ашигтай үнэт мэдээ баримт хуримтлуулдаг.

	Малын эмч «хүн төрөлхтнийг» эмчилдэг гэдэг нь үүнээс тодорхой байна.

	— Бурхан авраг гэж. Энэ удаа энэ золигийн өвчин манай аж ахуйд гайгүй өнгөрлөө! Муу ёрын энэ өвчин манай цоморлогт битгий үзэгдээсэй гэж Петр Акимович хэлж билээ.

	 

	 

	АДУУНЫ ТОЙГ АЛЬ ХӨЛДӨӨ БАЙДАГ ВЭ?

	Хоёр жил өнгөрөв. «Адууны доктор» урьд нь шинэ залуухан эмч байсан юм гэдгийг одоо мартжээ.

	Иван Ивановичийг Москвад, ардын комиссаруудын газарт шилжүүлэв.

	Молибогын анх амлаад байсанчлан түүнтэй маргах явдал тохиолдсонгүй, маргах шалтгаан ч гарсангүй.

	Манай ажил үйлсийг бүх хамт олон мэдэж дэмжиж байдаг байлаа. Хоньчин, үхэрчин, саальчин, бусад ажилчид цөм мал эмнэлгийн хийсэн ажилд оролцож, ямар зорилготой болохыг нь мэдэж байдаг байв. Өөрөөр ч байх аргагүй байв. Тэд манай хамгийн ойрын туслагчид хойно арга ч үгүй шүү дээ. Фермийн ажилчид бидэнд туслахдаа мэдлэг олж авч, туршлага хуримтлуулдаг тул тэр ажилд, тэгэхлээр бидэнд ойртон татагддаг байлаа. Ингэж манай эгнээ өргөжиж байв. Молибога бид нар ферм болгонд, бригад, суурь бүгдэд сайн найз нөхөдтэй боллоо. Энэ бол бие биеийнхээ царай зүс сайханд нь тэгж дотно сайн нөхөд болоогүй хэрэг! Бидэнд маргах зөрөх цаг ч гарч байлаа. Харин бид хүнд байдлаас гарах аргыг хамтран эрж, нэг бол олж, эсвэл олохгүй, хэрэг бүтэмжтэй бол хамт баясаж, хэрэг бүтэмжгүй бол хамт зовж байсан болохоороо л тэгж сайн нөхөд болсон хэрэг шүү дээ.

	Хожим нь эргэж харан «анхныхаа алхмуудыг» дурсан санахад сэтгэл түгших ажээ. Юу гэвэл, хүнд хэцүү их ажлыг, сангийн аж ахуйн тэр их ажлыг яаж хийж байв даа? гэж бодогдоно. Он жил өнгөрөх бүр төвөгтэй нарийн ажлууд улмаар нэмэгдсээр байжээ. Тэгээд эргэн санах бүр л өнгөрсөн явдал айж түгшмээр ажээ. Тэр нэг хүнд байдлаас хэрхэн гарч, тэр нэг асуудлыг яаж зөв шийдвэрлэсэн хэрэг вэ? Хэрвээ алдаа гаргасан бол ямар их гай тарьсан байх сан бол гэж бодогдоно.

	Тэгж бодож санах бүр хүний нөхөр ёсны тусламж дэмжлэг л намайг аварч байж дээ гэдэг нь тодорхой болдог юм. Хэрвээ чи өөрөө мэдэхгүй бол цаг алдалгүй хүнээс асууж, өөрөөс чинь бага боловсролтой хүний үгийг анхааран сонсож, өөрийнхөө мэддэг чаддагийг түүн дээр нэмэх юм бол ямагт биш ч гэсэн ихэнхдээ зөв зам зааж өгдөг байнам. Тийм ч учраас ирээдүйнхээ талаар айхгүй байсан биз ээ. Өдөр бүр шинэ ажил, өдөр бүр улам нарийн төвөгтэй асуудал тулгараад айх зав өгдөггүй байсан ч байж мэднэ.

	Манай эгнээ үнэхээр нэмэгдсэн юм. Одоо Дуня мал эмнэлгийн мэргэжлийн ажилтан болсон шүү. Өвчтэй тэмээ авчирсан Дуняг санаж байгаа биз дээ? Дуня Уральскад курст суралцаад ирэхдээ мэргэжилдээ бүр профессор шиг болсон байлаа. Шинэ эмнэлгээ яаж засаж тохижуулсныг та нар харсан бол уу! Яг л эмнэлэг шиг цэвэр цэмцгэр болгосныг хэлээд яах вэ. Хана туурга цав цагаан. Онош тавих кабинетад цагаан хулганууд, цагаан муур маань нүүж ирэв. Муур бол хүнд дасахаасаа орон байранд илүү дасдаг нь мэдээж шүү дээ. Малын эмч нар «мал эмнэлгийн» газар гэрийг аж ахуйн няравт шилжүүлээд бүр мартаж орхисон байхад цагаан муур тийшээ байн байн зочилдог нь бас ч учиртай. Сахалт цагаан «малын эмч» хулгана оготныг тэвчиж чаддаггүй зантай. Аж ахуйн нярвын тооцоогоор бол «ногоон нүдэт эрлэг» маань жилд хоёр тонн үр тариа хамгаалан аварч байдаг ажээ. Харин тэр муур маань шөнө ан авд мордохдоо цагаан өмсгөлөө тайлдаггүй тул өглөө харахад бор хулганаас ялгагдахгүй бов бор болчихсон байдаг нь тун ярвигтай. Дуня түүнийг ногоон савангаар сайтар угааж цэвэрлэнэ. Энэ үед их тэмцэл гардаг байв. Муур усанд биеэ угаах тун дургүй тул зугтааж, барьж авахад маажилж хумслан тийчилнэ.

	Дуня бас уран зохиолд онцгой ханддаг нь илэрлээ. Онцгой гэдгийн учир нь Пушкин, Майков, Шолохов мэтийн их зохиолчдыг Дуня шиг уншсан хүн байхгүй биз ээ. 

	Мань мал эмнэлгийн ажилтан «Дөлгөөн Донын» нэг ботийг авч ирээд:

	— Нэгдүгээр боть тавин дөрөв, тавин зургаадугаар хуудаснуудад алдаатай юм байна гэв.

	— Ямар алдаа байдаг юм? Энэ чинь Шолохов шүү дээ, ойлгож байгаа биз дээ? «Дөлгөөн Дон» мэдэв үү? гэж Молибога эгдүүцэв.

	— Би бүгдийг мэдэж байна. Мал эмнэлгийн талаар алдаа хийжээ. Анатоми мэдэхгүй байна.

	— Яалаа гэнэ ээ, манай алдартай Шолохов уу даа!

	— Тийм ээ, манай алдартай Михаил Александрович. Гэвч анатоми мэдэхгүй байна гэж би хэлнэ.

	— Би «Дөлгөөн Доныг» тав дахин ийн уунгуй уншсан хүн шүү. Тийм юм байгаагүй дэг.

	— Муу л уншиж дээ. Степан Астахов цэргийн лагериас буцаж явдаг шүү дээ. Морь зөв урд хөлөөрөө оготнын нүхэнд гишгэдгийг санаж байна уу?

	— Санаж байна.

	— Домч эмгэн эмзэглэсэн хөлийг нь барьж үздэгийг санаж байна уу? Одоо уншаад үзье гэж Дуня урт хумсаараа номын мөрийг зааж «мойног нарийхан хуруугаараа морины тойгийг удаан тэмтэрч үзэв» гэж уншаад: — Тойг хойд хөлд байдаг. Гэтэл яагаад зөв урд хөлд орчхов оо, аан? гэв.

	— Байз, байз! Үнэхээр алдаа байх шив дээ.

	Дуня сэтгэл ханамжтай инээмсэглэн:

	— Урд хөл, хойд хөл хоёрыг ялгахгүй байна. Ийм л алдаа байгаа юм даа! гэв.

	Дараа нь Дуня Пушкиний «Морин цэрэг» гэдэг зохиол бидэнд уншиж өгөв. Тэгээд:

	— «Төмөр самаар морио самнаж, туйлгүй их үглэн уцаарлаж байв» гэж байна. Яагаад төмөр самаар цэвэрлэж байгаа юм бэ? Энэ бол хориотой зүйл гэдгийг захын саальчин мэднэ. Морин цэргийн хүн байж ийм юм хийдэг, сахилгад суулгах хэрэгтэй. Тийм үү?

	— Тийм ээ! Өөрөө морин цэрэгт алба хаасан болохоороо мэднэ гэж Молибога гайхна.

	Дунягийн халаадны халаасанд Майковын үнгэгдэж хуучирсан хавтастай, шүлгийн түүвэр цухуйж харагдах болов.

	— Бас л анатомийн алдаа байна уу? гэж Молибога таамаглан сонирхов.

	Дуня толгой дохив.

	— Ямар алдаа байна?

	— «Зогсоогоороо унтаж байгаа юм шиг» Яагаад «юм шиг» гэж. Адуу зогсоогоороо унтдаг шүү дээ. Автократовын «Анатомийн сурах бичгийг» курст үзсэн юм. «Цоожилдог» гэж нэртэй тусгай булчин байдаг байна. Тэр булчин үе мөчийг цоожлох тул хэчнээн нойрссон ч дажгүй. Тийм үү?

	— Тийм ээ! гэж Молибога бас л гайхна.

	Малын санитар маань зохиолч нарын гаргасан анатомийн алдааг ийнхүү адтай олж байгаа нь мань Молибогын аазгайг хөдөлгөв бололтой.

	Мань Молибога нэг роман, роман ч гэж дээ романы нэг хуудсыг байн байн унших болов. Тэнд нэг галзуурсан үнээ романы баатрыг хазжээ. Тэр үнээний дээд үүдэн шүд нэн аюултай байв гэж бичсэн байжээ.

	— Хаа, ха, ха! Ийм шүдэрхэг үнээг хаанаас малтаж гарга аа юм бол оо! Хонь, үхэрт дээд үүдэн шүд байдаггүй. Хачин юм байна даа! гэж Молибога хөхрөв.

	Тэр ч байтугай Петр Акимович хэвлэлийн газарт эсэргүүцэл явуулахаар завдсан юм. Гэтэл ном нь олдохоо болиод гомдлоо хаана явуулахаа мэдэхгүй болсон юм.

	 

	 

	ЭРТНИЙ ТҮҮХЭЭС

	Сангийн аж ахуйн клубт лекц уншуулж байхаар шийдэв. Нэг удаа намын хорооны нарийн бичгийн дарга манай эмнэлэгт орж ирээд малын эмч нар хэзээ юуны тухай яриа хийх төлөвлөгөө гаргаад олигтойхон бэлтгэх хэрэгтэй гэж хэлэв.

	— Гол нь та нарын лекц дээр ялаа ниссэн ч сонсогдохоор байх хэрэгтэй. Залхуу хүргэмээр юм хийхгүй шүү. Латин нэр уншаад л залуучуудыг бүжиг хийх дургүй болгочхов даа. Ер нь ч хүн цуглах нь тааруухан. Тохиролцов шив дээ?

	— Мундаг хэрэг байна даа! Халдварт өвчний тухай наргиа яриа дэлгэж, хамууны тухай харилцаа дуу дуулах хэрэг үү? гэж Молибога үглэж байлаа.

	Гэвч нарийн бичгийн даргын өгсөн үүргийг миний туслах маш хариуцлагатай гүйцэтгэсэн юм шүү.

	Бид төлөвлөгөө боловсруулж эхэллээ. Сэдэв болгоныг сонирхолгүй гэж Петр Акимович голно. Лекцийн арваад сэдэв сонгож аваад бүгдийг нь над руу түлхэж,

	— Кирилыч, чи л үүнийг дөнгөнө дөө, би ч амжихгүй шүү, надаас л холуур гэнэ.

	Молибога ингэж «биеэсээ холдуулснаар» сонгож авсан бүх сэдвээс мултрав. Гэрийн тэжээвэр амьтдын түүх гэсэн сэдэв үлдлээ. Ийм онолын сэдвээс Молибога айх биз дээ гэж би бодож байлаа. Гэтэл малын их эмчийн орлогч (саяхнаас Петр Акимович өөрийгөө ингэж өргөмжлөх болсон) маань бодолхийлэн шилээ маажсанаа, «боломжийн салбар» байна гэж бодсон бололтой,

	— Эртний түүх рүү алхаад үзье, манай нарийн бичгийн даргад, аж ахуйнхаа ардуудад нэг үзүүлээд өгье өө гэж учиртайхан хэлэв.

	— Алхаад бай, харин битгий л бүдэрчхээрэй! гэж Дуня урамшуулав.

	Петр Акимович өдий төдий ном уншиж, тэмдэглэж авах завгүй байх болов. Тэгээд нэг өдөр манай клубийн үүдэнд ийм нэг зарлал харагдав.

	 

	ЛЕКЦ!

	 

	ЭРТНИЙ ЗУУН РУУ ХАРЦГААЯ!

	 

	Гэрийн тэжээвэр амьтдын гарал үүслийн тухай

	 

	Лектор:

	Малын их эмчийн орлогч П. А. МОЛИБОГА

	 

	Дараа нь кино, бүжигтэй!!!

	 

	Том том улаан үсгээр бичсэн «эртний зуун» бас мэдээжээр «бүжигтэй» гэсэн үгс анхаарал татсан биз, клубийн суудал пиг дүүрэн байлаа. Зураач лекцийн сэдвийг жижигхэн үсгээр бичсэн байсан болохоор хүний нүдэнд тусаагүй байх.

	Тайзан дээр ширээнд сууж байсан нарийн бичгийн дарга:

	— Хүндэт нөхөд өө, лекц сонсъё гэж мэдэгдээд шинэ пиджак өмссөн Петр Акимович руу эргэлзсэн байдалтай харав.

	Ганган бошинз өмссөн Дуня эхний эгнээнд суугаад тэргүүлэгчдийн банзан ширээг алдалгүй ширтэнэ.

	Гэрийн тэжээвэр амьтны тухай лекцийг дэлхий дээр нэг ч лектор ингэж эхлээгүй буй заа.

	— Нөхөд минь, хэрвээ та нар миний лекц дээр зүүрмэглэх юм бол манай нарийн бичгийн дарга намайг индэр дээрээс хөөчихнө шүү.

	— Зайлшгүй! гэж нарийн бичгийн дарга хэлэв. 

	Танхимд инээлдэн, сонирхож эхлэв. 

	Лекцийн эхлэл анхаарал татжээ.

	— Бид оросоор турить, вытурить (хөөнө, хурдална) гэж ярилцдаг уу? гэж үгийн үндсийг хувирган асуув.

	— Ярьдаг! гэж танхим хөгжилтэй хариулав.

	— Жишээ нь би гэргийгээ мухлаг руу явуулахдаа, тамхи аваад ир, хонгор минь хурдалж үзээрэй (растурись) гэж хэлдэг.

	— Чи, Молибога, сэдэвтээ ойртож яриач гэж нарийн бичгийн дарга уцаарлан хэлэв. 

	Сонсогчид улам чанга инээлдэв.

	— Ойртож болохгүй гэж илтгэгч ажиггүй хэлээд цааш үргэлжлүүлэн ярьсан нь: — Бид яагаад тэгж ярьдаг вэ? Яагаад гэвэл хүний ой тойнд аль эрт мартагдсан зүйлийг хүний хэл яриа хадгалан үлджээ. Хоёр - гурван мянган жилийн өмнө одоогийн Норвегоос Египет хүртэл, дорно зүгт Сибирь, Дундад Ази, Энэтхэгийн ой хүртэл намаг бүхий уудам их нутагт эвэртэй аюулт гөрөөс амьдардаг байжээ. Түүнийг тур2 гэдэг байжээ. Энэ зэрлэг үхэр маш аюултай байв. Хүнээс айдаггүй, орон байр, тариалан сүйтгэдэг байжээ. Тэр зэрлэг үхрийн хүчтэй, догшин нь ардын үлгэр домогт туссан байдаг. Жишээ нь «Игорийн цэрэглэсэн туужид» Игорийн ах «Буй тур Всеволод» гэж нэртэй байдаг. Бас Илья Муромец их ван Владимирт дээрэмчин Гургуулыг авч ирээд:

	 

	«Гургуул бол гургуул шиг донгод

	Могой бол могой шиг исгэр 

	Тур гөрөөс бол гөрөөс шиг урамд» 

	 

	гэж тушаадаг. Гэвч эртний хүмүүс тур гөрөөсний арьсан бүсийг их үнэлдэг байжээ. Ялангуяа хүүхнүүд бүслэх дуртай байв. Тэр ч байтугай ийм бүсийг хааны хатанд бэлэглэдэг байжээ.

	Тур гөрөөс хөлөг мориноос дутуугүй хурдалдаг байжээ. Эртний Египетэд тур гөрөөсийг дүрслэхдээ тал биеийг нь үхэр, тал биеийг нь морь болгон зурдаг байв. Тийм учраас орос хүн «туриться» гэхдээ, хурдална гэж ухаардаг юм. Одоо ойлгомжтой байна уу, нарийн бичгийн дарга аа? гэж Молибога ихэмсгээр асуун эргэж харав.

	Нарийн бичгийн дарга алчуураар духаа арчин, «үргэлжлүүл үргэлжлүүл» гэж байгаа бололтой гараа дохив. 

	Дуня баясан, сонсогчдыг ажиглан харна. Түүний төрх байдал нь «малын эмч бид нар ямаршуу байна даа!» гэж гайхуулсан шинжтэй ажээ.

	Илтгэгч үгээ цааш нь үргэлжлүүлэн:

	— Хүндэт нөхөд өө! Тэр тур хэмээх гөрөөснөөс үхрийн ихэнх хэсэг нь гаралтай юм. Эртний хүмүүс тур гөрөөсний тугалыг амьдаар барьж аваад өсгөн дасгаж, аж ахуйдаа үнээтэй болсон хэрэг л дээ. Ингэж жил жилээр, зуун зуунаар гэрийн тэжээвэр амьтан үхэр сүрэг бий болжээ.

	— Яагаад «хэсэг» гэж хэлэв? гэж сонсогчдын нэг хашхирав.

	— Яагаад гэвэл дэлхийн бөмбөрцөг уудам. Нэг хэсэгт нь тур гөрөөсийг, бусад газарт түүнээс нэлээд эрт өөр өөр зэрлэг гөрөөс одос, энэтхэг үхэр, сарлаг, буга, бантенг үхэр зэргийг тэжээвэр болгожээ. Эртний Египетэд манай тооллоос өмнө 7 - 8 мянган жилийн үед үхрийг гэрийн тэжээвэр амьтан болгосон байна. Эрдэмтэд хөшөө дурсгал, хадны зураг, төмөрлөг дээрх сийлбэр зэргийг судлан египетэд анх малыг тэжээвэр болгоогүй юм гэдгийг тогтоожээ. Өмнөд Азид оршин суугчид үүнээс нэлээд өмнө мал маллах болжээ. Тэндээс хүмүүс малтайгаа хамт Египетэд нүүдэллэн иржээ. Хэрвээ олон зуун жилээр авч үзэх юм бол тэр эрт цагт ард түмнүүдийн нүүдэллэх явдал дэлхийн бөмбөрцөг дээр тийм цөөхөн байгаагүй байх юм.

	Ард түмнүүд шилжин нүүдэллэхэд мал нь бас хамт явах нь зайлшгүй. Хожим нь улс гүрнүүдийн хоорондын худалдаа арилжаа буюу дайн байлдааны үр дүнд мал дэлхий дахинд тархжээ. Жишээ нь грекийн байлдан дагуулагч Македоны Александр хоёр мянга гаруй жилийн өмнө Энэтхэгээс байлдан эзэлсэн нутгаас бараг гурав мянган толгой энэтхэг үхрийг Македон нутагтаа явуулсан гэдэг нь мэдээж билээ. Тэгэхлээр хаана ямар мал анх гаршуулан тэжээсэн гэдгийг тодорхойлох хэцүү...

	Ингэж Молибога олон мянган жилийн тэртээгээс эхлэн дундад зууны үеийг төвөггүй дайран өнгөрөөд, грекийн малчдаар бууж, английн мал аж ахуйн заводуудын тухай дурдаж, мах болон сүүний алдартай үүлдрүүдийн тухай ярив. Их Британид дахин буцаж Ла-Маншийн хоолойд байдаг Жерси аралд бууж сонсогчдод, цөцгий мэт гайхамшигтай тослог сүүтэй жерсейн үхрийн тухай тодорхой ярьж өгөв. Дараа нь замын дагуу Голланд, Дани, Швейцараар дайрч, тэнд байдаг голланд, швед симментал үхрийн тухай дурдлаа. Тэндээсээ шулуухан Украйнд хүрч тур гөрөөснийхтэй төстэй урт эвэртэй саарал үхрийн тухай ярилаа. Энэ үхрийг голланд үхэртэй адилхан тур гөрөөсний үүлдэр гэж үздэг.

	Илтгэгч орчин үеийн үүлдрүүдийн тухай ярихад ойртож ирсэн боловч дахиад л мянган жилийн өмнөх байдалд орж ярихгүй бол болохгүй боллоо.

	— Манай сангийн аж ахуйн үхэр хаанаас гаралтай вэ? Египетээс биш байгаа даа? гэж нэг нь асуув.

	Петр Акимович хэсэг зуур тулгамдсанаа:

	— Тийм ч байж мэднэ, гэхдээ яг Египетээс биш, тэндхийн үхрийн ойрын төрөл юм гээд нутгийн үхрийн толгойны ясны зургийг Египетийн сүмийн Апис бухын толгойны зурагтай зэрэгцүүлэн үзүүлэв.

	— Адилхан л юм шиг байна гэж нөгөө асуудаг хүний хэлэх сонсогдов.

	— Үгийнхээ далимд египетийн малчдын тухай өгүүлье. Гэрийн тэжээвэр амьтдыг яг энд жинхэнэ ёсоор нь үнэлэн хүндэтгэдэг байж! Бухыг ариун дархан амьтан гэж түүнд мөргөн залбирдаг байв. Апис бухыг хамгийн гол шүтээнээ гэж үздэг байжээ. Түүнд зориулан маш сайхан цэцэрлэгтэй тусгай орд харш барьсан байна. Шилдэг тэжээл өгч, бүлээн усаар угааж сайхан үнэртнээр ариутгаж байжээ. Энэ ёсыг хорин таван зууны турш баримталж иржээ. Хэрвээ бух хөгшрөөд өөрөө үхэхгүй бол тусгай гэгээн лам нар түүнийг живүүлж алдаг байв. Нэгэнт амьгүй болсон амьтныг тусгай аргаар хатаан хаад ноёдын адилаар бухад оршуулдаг байв. Аписын залгамжлагчийг олж шинээр өргөмжилдөг байжээ.

	— Сайхан амьдардаг бух байж дээ, атаархмаар юм! гэж нэг хүн санаа алдав.

	— Эртний судар бичигт ингэж бичсэн байдаг. Үүнд: «Үхэр сүрэгт манай хүч, хэрэгцээ, ялалт, хүнс, хувцас, үхэр сүрэгт бидэнд хүнс тэжээл өгдөг манай газар тариалан оршино» гэжээ. Бас нэг хаан ажлын мал бол эзэндээ хэрэгтэй байдаг учраас үхрийг өр төлөөсөнд авахыг хориглосон байдаг. Шарыг «гагцхүү сайн нөхрөөс бусад ямар ч эд агуурснаас илүүд» үздэг байжээ. Тийм учраас шарыг бас гэгээн лам нарын зарлигаар ариун дархан амьтан гэж зарлажээ. Шарын махыг идшинд хэрэглэх явдлыг хатуу хориглон цаазалж, хөнөөх явдлыг үхлээс доор нүгэл гэж үздэг байв. Тугалын махыг гагцхүү хаан идэхийг зөвшөөрнө. Яагаад ийм байв аа? Яагаад гэвэл олон зууны турш үхрийг ажлын буюу цэрэг дайны хэрэгцээний мал гэж үздэг байв. Египетэд үхрийг тэжээж гаршуулснаас хойш таван мянга гаруй жилийн турш адуу гэж юу байдгийг мэддэггүй байсан ажээ гэж Молибога үргэлжлүүлэн ярилаа.

	— А сүү? гэж нарийн бичгийн дарга асуугаад, лектор хөгөө тарина гэж айхаа болиод яриаг нь анхааралтай сонсож суулаа.

	— Үхрийг гэрийн тэжээвэр амьтан болгосноос хойш таван мянган жил өнгөрөхөд египетчүүд үхрийн сүү уудаггүй, зөвхөн бурханд өргөдөг байв. Харин хонь, ямааны сүү хэрэглэдэг байжээ. Нэлээд хожуу үхрийн сүү грек, ром, энэтхэг хүмүүсийн дуртай ундаа болсон байна. Гэхдээ биднийг албадаад ч уулгахгүй уургийг их үнэлдэг байсныг анхаарах хэрэгтэй юм. Түүхийн бас нэг баримтыг дурдах хэрэгтэй юм. (Молибогын дуунд профессорын дууны өнгө мэдэгдээд ирэв). Эртний Египетэд, Испаниас нэлээд өмнө бухын мөргөлдөөн ард олны үздэг дуртай үзвэрийн нэг байв. Ер нь, хүндэт нөхөд өө, мал гэж юу гэсэн үг вэ? Эртний хэлэнд «пекус» гэж малыг, «пекуниа» гэж мөнгийг хэлдэг байв. Тэгэхлээр малыг задгай мөнгө шиг арилжаанд хэрэглэж байжээ. За өнөө латин үг гэдэг маань энэ дээ, нөхөр нарийн бичгийн дарга аа! гэв.

	— Латин үг ч яамай, харин дандаа үхэр, үхэр гээд л байснаас бусад малын тухай хүмүүст ярьж өгөөч гэж нарийн бичгийн дарга инээвхийлэв.

	— Акимыч, ярь ярь, сонирхолтой байна гэж хэдийгээр бүжиг киноны цаг болсон боловч сонсогчид шаардлаа.

	— Бусад амьтдын тухай ярьж болно л доо. Жишээ нь муурын тухай ярьж болно. Эртний хүй нэгдлийн үеийн хүмүүс байгалийн хүчнээс бүрэн эрхшээгдэж юм бүхнээс айж, юм бүхэнд сөгдөн мөргөж амьдардаг байжээ. Жишээ нь оготно хулгана дайран довтолж аюул учруулдаг байжээ. Тэгвэл яадаг байв? Үүнд жирийн муур тун тустай гэдгийг хүмүүс удтал ухаарахгүй байжээ. Харин Египетэд мэддэг байв. Нүбийн зэрлэг шар мийг барьж тэжээснээс дэлхий дахинд муурын төрөл дэлгэрсэн байна. Шар зулзага олон байдаг нь ч жирийн хэрэг биш. Тэнд муурыг бас л ариун дархан амьтны зиндаанд оруулдаг байжээ. Муурыг дээдлэн шүтэх нь ч бас ер бусын утга учиртай байжээ. Түүнийг Сар, үржлийн дар эх Бастын дүр гэж шүтдэг байжээ. Муурын шөнийн амьдрал нь сартай шууд холбоотой, үржил сайтай нь өөр ямар ч амьтныхаас илүү гэж ойлгодог байж л дээ. Египетэд гэрийн муурыг намгийн шилүүстэй эрлийзжүүлэн усны шувуу агнахад хэрэглэдэг байв. Гэвч энэ нь гол ажил нь биш байв. Гол нь оготно, хулгана устгах явдал байлаа. Мөн Египетэд муурыг гэрийн сахиус хэмээн хүндэтгэн дээдэлдэг байжээ. Хэрвээ муурыг санамсаргүй ч атугай хороосон байвал газар дээр нь тэр хүнийг цаазаар авдаг байжээ. Муурын толгой дүрслэн үйлдсэн дар эх Бастын сүмийг юунаас ч илүүд үзэж шүтдэг байв. Энд мөргөлчид тасралтгүй цувдаг байжээ.

	Харин Европт муурын тухай удтал мэдэхгүй байжээ. Ром, грекийн зохиолчид анх удаа манай тооллын дөрөвдүгээр зууны үед муурын тухай дурдсан байх бөгөөд түүнээс нэлээд хожуу үеийн грекийн ваар сав дээр муур эрхлүүлж байгаа эмэгтэй хүнийг дүрсэлсэн байдаг. Англид бүр аравдугаар зуунд, өөрөөр хэлбэл дөнгөж саяхан болтол муур их ховор зүйлийн нэг байжээ. Дорно дахинаас ард түмний их нүүдэл хийсэн арван хоёрдугаар зууны үед хар хулганын аюул асар ихсэж ирэхэд Европт муур бий болсон байна. Муур бий болохоос өмнө, хэдийгээр тахиа сүйтгэдэг ч гэсэн хотны үенг хулганатай тэмцэхэд хэрэглэж байв. Бусад олон оронд муурын тухай огт мэддэггүй байсан бололтой. Библи болон Энэтхэгийн эртний судар бичигт муурын тухай дурдсан зүйл дайралддаггүй байна. Египетэд муурт шүтэн мөргөж, шарилыг нь бунхлан оршуулдаг байсан бол Европт католик шашны залхаан цээрлүүлэлтийн үед муурт ихээхэн аюул тулгарсан байна. Энэ үед муурыг тамын амьтан, муу увдис, чөтгөр шулмын дагуул гэж үзэх болжээ. Тэднийг шулам хэмээгдсэн хүмүүсийн хамт яллан шийтгэж галд шатаадаг байв. Тэр ч байтугай Иваны хишиг өдөр ямар ч гэм хоргүй муурыг арав арваар шатаан тамалдаг болжээ. Фландрийн (одоогийн франц, бельгийн нутаг) нэг хотод их мацгийн хоёрдугаар долоо хоногийн лхагва гарагийг «муурын лхагва гараг» гэж нэрлэсэн явдал бий. Энэ өдөр хөөрхий муурыг өндөр цамхаг дээрээс доош шиддэг байжээ. Тун саяхан сүүлчийн удаа муурыг ингэж шидсэн гэж ярилцдаг юм. Дундад зууны үеийн тамлагчид ийм л хэрцгий байж шүү! Манай нутагт ч энэ үзэл дэлгэрсэн байна. Оросын шулмын дэргэд заавал ногоон нүдтэй хар муур байдаг нь тохиолдлын хэрэг биш билээ.

	Петр Акимович үгээ төгсгөж, нарийн бичгийн дарга тийш "за боллоо" гэсэн байртай харлаа. 

	Тэр нь учрыг ойлгож:

	— За нөхөд өө, бүжигтээ шилжих үү, яах вэ? гэж асуув.

	— Бүжигчид хүлээнэ биз гэж Молибогын түүхийн их мэдлэгийг гайхсан сонсогчид хэлээд: — Бас хонины тухай ярь! Нохойны тухай ч бүү мартаарай! Тэмээ! Бас тагтаа хаанаас гаралтай вэ? гэж шаардав.

	Энэ мэт асуулт хүсэлт тун их ирсэн болохоор илтгэгч:

	— Дараагийн лекц хүртэл хойшлуулбал яана? Аан? Миний хоолой бүр сөөчихлөө! гэж гуйлаа.

	Санал хураагаад лекцийг дараа үргэлжлүүлэхээр болж тохиролцлоо.

	Сонсогчдын залхуу хүрсэнгүй гэж Петр Акимович, Дуня хоёр ихэд баясан гялайжээ! «Миний лекц дээр ч ийм байх болно доо» гэж би далдуур Молибогт атаархан бодлоо.

	 

	 

	СУЛ АСГАСАН СУВД

	Тариа хураалт эхэлсэн учраас Молибога лекцээ үргэлжлүүлж амжсангүй. 

	Петр Акимовичийн тэмдэглэлд байсан зүйлийг би энд өгүүлсүү:

	Хонины тухай бүү мартаарай гэж түүнд сануулж байсан шүү дээ. Дэлхий дээр нэг тэрбум таван зуун сая орчим (нохой, муур, шувууг оруулахгүйгээр) гэрийн тэжээвэр амьтан байдаг бол долоон зуугаад сая нь хонь байдаг. Энэ тоо хөдөлбөргүй гэдгийг би баталж чадахгүй боловч хонины эзлэх хувь ойролцоогоор ийм болов уу.

	Хүний гэрийн аж ахуйд хонь ойролцоогоор бусад амьтдаас гурав мянган орчим жилээр хожуу «оржээ». Гэвч хонь маш их өөрчлөгдөж, одоо гадаад байдал болон зөн төрхөөрөө ч өвөг дээдэстэйгээ төстэй юм бараг байхгүй болжээ. Хонины өвөг дээдэс бол уулын амьтад юм. Тэр амьтад мөнх цасны хилээс дээш амьдарч байсан бөгөөд одоо ч тэнд амьдарсаар байна. Далайн түвшнээс дээш таваас зургаан мянган метр өндөрт орших явдал бий. Хонь бол гэрийн амьтан болж уулаас буун тал хөндий, нам дор газрын амьтан болсон гэж хэлж болно.

	Гаршуулан тэжээхэд хялбархан энэ амьтныг хүн танигдашгүй болтол нь өөрчилсөн байна. «Гэрийн хонь зэрлэг амьтантай бараг төсгүй болжээ. Ямаа бол хүний эрхэнд ч байхдаа ямар нэг хэмжээгээр биеэ даасан байдлаа хадгалж чадна. Харин хонь хүний гарт байсаар биеэ даасан байдал, сул чөлөөтэй явах чадвараа бүрэн алдсан байна. Зэрлэг хонинд байдаг хурдан шаламгай хөдөлгөөн, соргог сэргэлэн чанар, уул хаданд авиран дүүлэх, аливаа аюул заналаас зайлах, түүнээс урьдчилан сэргийлэх чадвар, чин зориг, тулалдах чадвар нь гэрийн хонинд бүрэн устсан байдаг. Хонь бол эрх дураараа яваа зэрлэг хонины эсрэг тэсрэг чанарыг агуулсан амьтан болжээ» гэж нэг байгаль судлагч бичсэн байдаг. Хүнгүй бол хонь ямар ч арчаагүй амьтан юм. Хонь бол номхон амгалан хүний гар харсан арчаагүй амьтан юм. «Хонины сэтгэлийн үндэс нь тэнэг мулгуу ухаан байдаг учраас сайн үйлс бүтээдэг хүнийг хургаар төлөөлүүлдэг нь оноогүй зүйрлэл ч байж болзошгүй» гэж байгаль судлагч бичжээ.

	«Хонины сэтгэлийг» би мэдэхгүй, харин хонь өөрийн зэрлэг ах дүү нараасаа гадаад байдлаараа онц ялгарах болсон учраас дэлхий дахины өдий төдий үүлдрийн хонь ямар ямар зэрлэг амьтнаас гаралтай болохыг одоо тодорхойлоход бэрх болжээ. Хонины дээд удам хэд хэдэн зэрлэг амьтан бий гэж үздэг. Европт муфлон хэмээх зэрлэг хонь бий. Муфлон нь Корсик, Сардинийн уулст оршдог. Ази, Төв Америкт аргаль угалз гэдэг зэрлэг хонь бий. Төв Азиар жуулчилсан дундад зууны үеийн алдарт жуулчин Марко Поло Памирын уулархаг оронд дөрвөн мянга гаруй метрийн өндөрт «аварга том хонь» байхыг харсан гэж ярьсан байдаг билээ. Тэр хонь нь үхрээс том, адуунаас бага бөгөөд цагаан зүстэй, урт зогдортой байсан хэмээнэ. Энэ бол качкар хэмээх зэрлэг хонь юм. Якут, Камчатка, Аляскийн уулсад бүдүүн эвэртэй бас нэг төрлийн зэрлэг хонь байдаг ажээ.

	Одоо устаж үгүй болоогүй байгаа эдгээр дөрөв - таван төрлийн зэрлэг амьтдаас хонь гаралтай гэж үзнэ. Зэрлэг байдлаас нь тэжээвэр амьтан болгоход харьцангуй хялбар, өсгөн үржүүлэхэд асар их ашиг тустай учраас хонь дэлхий дахины мал аж ахуйд нэгдүгээр байр эзлэх болсон байна. Зарим нутагт хүний бүх хэрэгцээ: орон байр, хувцас, хоол хүнсийг хонь хангадаг байна.

	Зэрлэг хонь хүнд хэрхэн амар дасдагийг би нэлээд хожим монголд нүдээр үзсэн билээ. Монголын их уулст аргалийн сүрэг одоо ч элбэг тохиолддог юм. Говийн нэг сумын анчид намайг ууланд явъя гэж урьсан юм. Бид шөрмөслөг бяцхан морьд унаж нэвтэршгүй их асга хадтай өндөр ууланд гарлаа. Монгол морь биеэр бага ч гайхамшигтай хурдан шаламгай, тэсвэртэй, уул хаданд янгираас дутуугүй явж чадна. Бөх бат бяцхан туурайгаараа (энд хэн ч хэдийд ч морь тахалж байгаагүй) чулуу болгоныг тэмтрэн найдвартай бат гишгэн уулыг өөд уруугүй давхих нь гайхалтай. Анчид мориноосоо буулгүй явсаар ан амьтныг буудаж болох газарт ойртон очиж чаддаг байна.

	Удалгүй асга хадны завсар аргалийн сүрэг байхыг бид харлаа. Асар том эвэртэй угалз, хургаа дагуулсан дөрвөн аргаль байв. Анчид хуваагдаж нэг хэсэг нь бууж асга хадны завсар нуугдав. Бусад нь «үргээлэгт» явлаа. Бид тийм ч удаан хүлээсэнгүй, аргалийн туурай тачигнах шиг болоод ойрхон гараад ирлээ. Тэд айж үргэсэн шинжгүй тайван, нэг асгаас нөгөөд дүүлэн үсэрч, аргалиуд түрүүлэн, угалз нь араас нь сэргийлэн дагаж явна. Дүүлэн үсэрч асга дээр зогсоод морьтой хүмүүс яваа газар тийш эргэн харж, хол яваа болов уу гэсэн байртай чимээ анир чагнана. Нас бие гүйцсэн аргаль угалз энд явна. Харин хурганууд нь яасан хэрэг вэ?

	Аргаль суудалд бүр ойртож ирэв. Том хар нүдтэй, урт нарийхан хөлтэй, хад асгын өнгөтэй ижил бор саарал зүстэй энэ сайхан амьтад аюул тулгарч байгааг огт анзаарахгүй, шагайсан бууны өмнүүр тайван өнгөрч байв. Аргаль нь хашир, соргог удирдагчдынхаа туршлагад бүрэн итгэсэн байдалтай байв. Энэ зэрлэг хонь малчдын хотонд байдаг хонин сүрэгтэй огт төсгүй гэдэгт би тэгэхэд бүрэн итгэж билээ. Хурдан шаламгай хөдөлгөөн, ганган сайхнаараа марал бугатай төстэй юу гэхээс бус тал хөндийд ярайх айл гэрийн орчим бэлчих болхи хөдөлгөөнтэй, бандгар тарган сүүлтэй хоньтой жиших юм бараг байхгүй ажээ.

	Зарим аргаль нь буугаа урагш сунгавал биед нь хүрч болохоор тийм ойрхон ирсэн ч гэсэн анчид түүнийг буудсангүй. Тэд угалзыг хүлээж байв. Аварга том мушгиралдсан эвэртэй сүрлэг сайхан амьтан ойртоод ирлээ. Хоёр буу зэрэг тасхийж угалз дороо нам унав. Хурга нь хаана байна даа?

	— Одоо олдоно оо гэж нэг анчин залирхгаар инээмсэглэн хэлээд нохойгоо тавив.

	Ноход давхин ойрхны асга хадны завсарт хүрч учиргүй хуцан боргох нь "оллоо, нааш ирцгээ" гэх аятай ажээ.

	Сүргийн удирдагч аюул тулгарлаа гэсэн дохио өгмөгц хурганууд нь тасран асга хадны завсраар хорж хэвтсэн байна. Миний бодоход хурга нь нуугдаж ч базаасан юм үгүй. Бөөрөнхий бор чулуу шиг болон хороод хэвтэж байсан юм. Харин хүн түүнийг хараад огт анзаармааргүй, бүхэл өдөржин ч эрсэн дээгүүр нь алхаад л өнгөрчихмөөр ажээ. Өнгө зүс нь чулуутай тийм адилхан байсан! Хүний нүд түүнийг ялган харж чадахгүй байхад нохойн хамар андахгүй олдог байна шүү. Харин нохой ойртож хуцаж сүйд болоход зугтаах гэж огт бодсонгүй, хүн ирж автал чулуу шиг хорж хэвтсээр байсан нь сонирхолтой.

	Хүн ирж тэврэн авахад орилж майлан тийчилсэн боловч шуудайнд хийхэд дахин нам жим боллоо.

	Хоёр долоо хоногийн дараа тэр хурганууд айлын гадаа байхыг би дахин харсан юм. Тэр аргалийн хурганууд өрлөг эх болсон хонийг хөхөж байлаа. Хоньчид тэдэнд хөхүүлэх хонь барьж өгөхөд давхиж ирээд дуртай нь аргагүй хөхдөг байв. Хонь хөхөж цадаад эрхлэн тоглож, гүйж харайн наадах нь хөөрхөн. Хэнтэй юутай ч хамаагүй эрхлэн тоглоно. Нохойтой эрхэлнэ, ялангуяа гөлгийг ер амар байлгах гэж үгүй. Хүүхдүүдтэй эрхэлнэ, гэрт орж ирж идэх юм горьдоно.

	Хожим тэр хургануудыг Улаанбаатарын үзэсгэлэнд үзүүлсэн юм. Тэд өсөж, бие гүйцсэн амьтад болсон ч гэсэн эзэндээ тун их дассан байж билээ. Гэхдээ бусад хүнээс айж зугтаадаггүй, илж энхрийлэхэд дуртай, амттай юм өгсөн хүнийг дагаад явахаас ч буцдаггүй байв. 

	Хоёр жилийн дараа би говийн тэр суманд дахин очсон юм. Нөгөө аргалиудыг ч үзсэн. Бүр эх амьтан болж төлөө энхрийлэн хамгаалах болсон байж билээ. Зэрлэг хонийг гаршуулан дасгасан богинохон түүх ийм байна. Эрт дээр цагт хүмүүс яг л ийм аргаар хонь гаршуулан тэжээсэн гэж хэлж болох бус уу.

	Хүн дөрөв - таван үүлдрийн хонь гаршуулан тэжээж аваад яваа яваандаа махны, өөхний, арьсны, ялангуяа ноосны гэх зэрэг өдий төдий үүлдэр бий болгосон байна. Хонины ноос бол маш үнэтэй түүхий эд юм. Хүмүүс сайхан ноосон даавуу хувцас өмсөх дуртай билээ. Тийм ч учраас эртний грекчүүд «Арго» хөлгөөр аялан явж Колхидын эрэгт хүрч «алтан ноос» хэрхэн олсон тухай, тэндээс алт шиг сайхан үстэй хонь авч Фессали нутагт авчирсан тухай эртний домог байдаг бус уу. Тэр ноос нь яавч цагаан байсан байх. Харин хонины зунгаг, ноосыг алтлаг шар өнгөтэй болгодог шүү дээ. Одоо ийм ноосыг нарийн ноост хонин сүрэг бүрээс авч болно.

	Эртний финикийн ардууд үнэт ноосон даавуу үйлдвэрлэх, будах талаараа алдартай байжээ. Тир хот бүр маний тооллоос өмнө 1300-гаад оны үед ийм нэхмэл даавууны худалдааны төв болж байлаа. Энэ үнэт нэхмэл даавууны хамт финик нарын уран арга дэлхий дахинд дэлгэрсэн байна. Энэ уран аргыг Грект их хөгжүүлжээ. Энд улам ч гарамгай хоньчид байсан ажээ. Тэднийг Гомер магтан дуулсан байдаг. Аркадия орныг «хонины эх орон» гэж тэр нэрлэсэн байдаг.

	Грекийн ноосон даавууг эртний дэлхий дахинд хамгийн шилдэг гэж үздэг байв. Гэтэл зэргэлдээх Испани орон богинохон хугацаанд грекийн хоньчдын их алдар цууг давж гарсан байна. Испанийн ноосыг грекийнхээс илүүд үзэж, асар их үнээр худалдан авдаг болжээ. Сайн үүлдрийн нэг хонинд гулууз мөнгө төлдөг байв. Энэ бол 24 килограмм мөнгө гэсэн үг. Тийнхүү хонийг цэвэр мөнгөөр, ноосыг нь цэвэр алтаар үнэлдэг байжээ!

	Испанийн нарийн ноост хонийг меринос гэж нэрлэдэг байв. Эндээс меринос гэдэг нэр үүссэн байна. Одоо меринос хоньгүй орон дэлхийд бараг үгүй болсон бөгөөд нарийн ноос дэлхий дахинд алдаршив. «Меринос» гэдэг бол «бядан явагч» гэсэн утгатай үг юм. Испанид байсан хуулийн дагуу хоньчид дуртай газраа нүүдэллэн хонио хариулдаг байжээ. Малчид ингэж «бядан явдаг» байв. Хожим нь газар эзэмшигчдийн шахалтаар тэр хуулийг өөрчилсөн боловч «меринос» гэдэг нэр нь хэвээрээ үлджээ.

	Зарим газарт меринос хонийг испани хонь гэх явдал ч бас бий. Жишээ нь өмнөд орост меринос хонийг сая болтол шпань, шпанка гэж нэрлэж байв.

	Меринос хонины аж ахуй маш хурдан өсөж ихэд хөгжсөн байна. Богино хугацаанд нарийн ноост үнэт үүлдрүүдийг гаргаж авсан байна. Тухайлбал Францад рамбулье, Германд прекос, Австралид австралийн меринос, манай Умард Кавказад ставрополийн меринос гэх зэрэг өдий төдий үүлдэр бий болжээ. Украины «Асканиянова» аж ахуйд академич Михаил Федорович Иванов асканийн меринос хонь гаргаж авсан бөгөөд тэр хонь асар их үнэт ноос өгч байна. Зарим хониноос хорь - хорин таван килограмм нарийн ноос гардаг байна. Энэ ноосоор фабрикт эрэгтэй хүний хорин костюм хийхэд хүрэлцэх даавуу нэхдэг байна. Зэрлэг хонь хяргахад нэг килограмм ч бүдүүн ноос гарахгүй, харин түүний хамаатан нэг меринос хонинд жилд хорин костюм ургадаг байх нь ээ! Эрт дээр цагт зэрлэг байсан хонийг хүн барьж тэжээгээд олон зуун жилийн турш үүлдэр угсааг нь өөрчлөн сайжруулсаар ийм ашигтай амьтан болгон хувиргасан байна.

	Одоо нохойны тухай хоёр үг хэлье.

	Эртний хүний аж ахуйд анх түрүүн ямар амьтан бий болсон бэ? Хамгийн гол ажил байсан ан авд эрт балар цагийн анчин хүнд найдвартай туслагч, хэрэг тохиолдвол амиа ч өгөхөөс буцахгүй үнэнч сайн туслагч хэрэгтэй байв. Хүн төрөлхтний түүх олон мянган жилийн тэртээ үүсжээ. Ойролцоогоор арван хоёр мянган жилийн өмнөөс нохой хүний дэргэд байх болжээ. Бусад адгуус амьтдыг барьж тэжээвэр болгоход нохой хүнд тусалдаг байв. Гагцхүү ан хийж адгуус амьтныг амьдаар нь барьж аван дасган тэжээж мал болгон малладаг байв.

	Гэрийн тэжээвэр амьтдын дотроос нохой шиг олон үүлдэртэй болсон амьтан ер байхгүй. Чоно барьдаг «аварга том» нохдоос аваад алган дээр багтах такса буюу японы тасалгааны хав хүртэл том жижиг янз бүрийн нохой бий. Цасан цагаан шпиц, хөө хар дог, ухаалаг, хүч ихтэй хоточ нохой, гарамгай «анч» пойнтер, сеттер, умардын хатуужил тэсвэртэй хөллөгөөний нохой, «аль бүхэнд тэгш чадварлаг» оросын лайка гээд л өдий төдий үүлдрийн нохой байдаг билээ. Нохдын үүлдэр маш олноос гадна хоточ, анч, чимэглэлийн, цэргийн, усч, уралдааны гэх зэрэг янз бүрийн зориулалтын нохой хэдэн зуугаараа бий. Аварга том сенбернара, муур маягийн такса хоёрыг зэрэгцүүлээд харахад нэг «үндэснээс» гаралтай гэхэд итгэмээргүй байдаг. Нохойны тоо томшгүй энэ олон үүлдэр чоно, цөөвөр чоно хоёроос л үүсэлтэй юм. Энэ бол хүн амьд бие махбодыг хэрхэн «өөрчлөн хувилгадгийн» бас нэг тодорхой жишээ юм.

	Эцэст нь хэдэн сонирхолтой баримт дурдъя. Дэлхийн бөмбөрцөг дээр гурван мянга хүртэл дүрсийн сүүгээр бойжигч амьтад мэдэгдэж байна. Энэ олон зүйл амьтдаас олон мянган жилийн турш дөнгөж арваадхан төрлийн амьтдыг хүн гэрийн тэжээмэл амьтан болгосон байна. Эрт балар цагийн аж ахуйд жишээ нь гахай ч юм уу, шараас дутуугүй мах гарах «гэрийн тэжээвэр» баавгай эсвэл ан авд асар их ач тустай байж болох араатны хаан арслан «гэрийн тэжээмэл» амьтан байж таарахгүйдээ ийм байгаа юм биш. Учир нь зэрлэг амьтан болгон мал болж чаддаггүйд оршино. Ихэнх амьтан хүний эрхшээлд амьдарч чаддаггүй байна. Зарим амьтдыг тэжээж болно. Жишээ нь арслан, бар, ирвэс, бүргэд зэргийг тэжээсэн байдаг. Гэхдээ эдгээр тэжээмэл амьтад үр төл өгдөггүй. Иймээс гэрийн мал, тэжээмэл амьтан болон удамшиж чаддаггүй. Зарим оронд заан барьж эдэлгээнд сургаж, хамгийн хүнд хүчир ажилд зүтгүүлдэг байна. Энэ ухаалаг амьтан хүнд захирагдан, хошуу буюу соёогоороо аварга том мод болон бусад ачааг ямар ч өргөх цамхгаас илүүгээр өргөж чадна. Заан унаж ан авд гардаг. Тэр ч байтугай зааныг дайн байлдаанд хэрэглэж байв. Жишээ нь Энэтхэгт тусгай «заант цэрэг» байжээ. Гэвч тэжээсэн заан үр төл үлдээлгүй үхдэг учраас удамшин мал болсон нь үгүй билээ. Харин зааныг шинээр барьж аваад шинээр сургаж эдэлдэг байна.

	Зэрлэг амьтан мал болох үйл явц төгссөн, аж ахуйд нэмэр болох өөр зэрлэг амьтан одоо хүнд олдохгүй болсон гэж зарим эрдэмтэн үзэж байв. Гэвч Энэ нь буруу ойлголт юм. Мал болгох түүх хэдэн мянган жилээр үргэлжилнэ. Арав буюу тэр ч байтугай зуун жилд энэ үйл явцад ямар нэгэн «нааштай хөдөлгөөн» олж харахад хэцүү. Гэвч энэ үйл явц явагдаж байдаг байна. Тун саяхан олон оронд, түүний дотор ЗСБНХУ-д ангийн аж ахуй гэдэг шинэ салбар бий болов. Галт хар үнэг, булга, усны булга, минж, цагаан үнэг болон бусад ангийн сайхан үс бол жинхэнэ «зөөлөн алт» мөн бөгөөд үүнийг урьд нь зөвхөн ангаар дэлхий дахины зах зээлд нийлүүлж байсан. Одоо үнэт үстэй ангийн өдий төдий ферм байгуулагдав. Эдгээр амьтад хүний эрхшээлд байхдаа балар ой, усан санд байдгаасаа дутуугүй үржиж байна. Түүгээр ч барахгүй ангийн мэргэжилтэн, зоотехникч нар ан амьтдын төрөлх чанарыг өөрчлөн өнгө зүсийг нь санааны зоргоор өөрчлөн хувилгах болжээ. Жишээ нь усны булганы даруухан хүрэн үсийг нүд гялбам цагаан буюу мөнгөлөг сортой, эсвэл цэнхэр, эсвэл ягаан болгосон байдаг. Талын улаан үнэг ч гэсэн цагаан алт шиг болж болно. Гэхдээ торонд амьдардаг эдгээр амьтдын зан байдал, тухайлбал хонь шиг болтлоо «гэрийн» амьтан болж хараахан чадаагүй байгаа нь мэдээж.

	Зарим оронд зээр гөрөөсийг хүртэл мал болгох оролдлого хийж байна. Бас матрын аж ахуй гэж байдаг. Тэгэхдээ матар маллагчид гараасаа гар буу салгадаггүй нь үнэн. Араа шүдээ арзайлгасан аюултай матруудын дундуур богинохон саваа барин ажигч үгүй алхалдаг зоригтон ч бас байдаг байна. Өмнөдийн гол намгийн аюулт амьтан матрын хамгийн эмзэг газар болох хамрыг нь алдалгүй өчүүхэн тогших төдийд махассан улангаслаа түр мартдаг. Энэ самбаанд жирийн гуалин алхан гарсан шиг матар дээгүүр тайван алхан гарч болно. Харин тун соргог, самбаатай эс байвал амиа ч алдахад амархан. Хэрэв алдаж цохих юм бол амжиж буудахаас өөр мэхгүй билээ.

	Чадвар самбаа бол зөвхөн матар маллахад хэрэгтэй төдий бус. Жишээ нь ялангуяа тугалтай сарлаг хүн мөргөж болохыг би нүдээрээ үзсэн юм. Уулархаг нутагт оршдог саваг хялгас савсалзуулсан энэ сүржин амьтныг хэлгүй үхэр гэж нэрлэх явдал ч бий. Яагаад гэвэл сарлаг мөөрнө гэж бараг байхгүй, их л бол хур хархийж хамраа дуугаргана. Чимээгүй дайсан юунаас ч аюултай байдаг. Би өөрөө нэлээд удаа эвгүй байдалд орж байлаа. Гэрээс гараад алмайрч байтал ард, нүдээ бүрхсэн сэгсгэр үстэй мухар толгой тулж ирсэн байх нь тийм ч аятайхан санагдахгүй шүү. Явган хүн түүнээс зугтаагаад хаа холдох аж, гүйцэж ирээд мөргөж унагаан эсгий өнхрүүлж байгаа юм шиг ширүүн духаараа бөөр нурууг нүдэж бах таваа ханах байх шүү. Гэвч үүнээс сэрэмжлэх тун хялбархан арга байдаг. Хэрвээ сарлаг ойртоод ирвэл чулуу авах гэж байгаа дүр үзүүлэн тонгойх хэрэгтэй. Тэгвэл өнөө догшин дүр үзүүлсэн амьтан дорхноо хувирч тээнэгэлзэнэ. Хэрвээ гараа далайгаад авах юм бол шүүр шиг өтгөн сүүлээ тугал шиг оодгонон харайн одох нь тэр.

	 

	 

	МИНИЙ ХҮНДЭТГЭДЭГ ХОНЬЧИД

	Умард Кавказ. 

	Би шинэ ажилд томилогдон явлаа. Миний халаасанд «малын их эмч Антоновыг хязгаарын хөдөө аж ахуйг удирдах газрын тусгай ажил гүйцэтгэгчээр томилов» гэсэн үнэмлэх бий. 

	Энэ юун үнэмлэх вэ?

	Сангийн аж ахуйн шинэ дарга нэг удаа намайг дуудаад, газар тариалангийн яамнаас ирсэн тав зургаан захиа гаргаж ширээн дээр тавив.

	— Өөрөө уншаад шийд. Эхлээд хав дарж нуугаад чимээгүйхэн өнгөрчихье гэж бодсон юм. Тэгсэн чинь бүтэлгүй болох төлөвтэй боллоо. Донгодох янзтай. Донго ч надад падгүй хэрэг. Харин Иван Иванович боловсон хүчнийг сугалж аваад байдаг нь тун тусгүй хэрэг. Чамайг хаана хадамласныг нь би тодорхой мэдэхгүй. Яам тамгын газарт биш байгаа даа? Энэ бол буруу юм, тун буруу шүү. Чамд ийм ажил хийх их мэдлэг туршлага ч байхгүй. Гэхдээ яам тамгын газрын ширээний ард хэн нэг нь байр эзлэх ёстой болно. Юу ч гэхэв дээ? 

	Тэр захидлууд нь цөм Антонов надад хамаатай байв. Зүсийг нь харах байтугай, нэрийг нь сонсоогүй орлогч сайд Өмнөд нутгийн удирдах байгууллагад томилон явуулахыг тууштай шаардсан байлаа. Сангийн аж ахуйн малын нэг их эмчийг тэр хүн яаж мэддэг байх вэ? Энэ бол манай хуучин даргын хийсэн хэрэг байж таарна даа.

	— Иван Ивановичаас лавлан асууж ямар зорилготой дуудсаныг мэдье гэж би санал болголоо.

	— Үгүй ээ, дүү минь хожимдсон. Нэгэнт ийм болсон хойно чи яв гэж дарга хэллээ.

	Сангийн аж ахуйнхантай хийсэн салах ёс их ёслол төгөлдөр, сэтгэл уярам болж билээ. Энэ аж ахуйд гурван жил ажилласны дараа миний дипломыг манай дээд сургууль явуулсан юм. Сангийн аж ахуйн дарга, намын хорооны нарийн бичгийн дарга хоёр түүнийг (малчдын өмнө) үдэлтийн бэлэг болгон надад гардуулъя гэж тохирчээ. Хоньчин, үхэрчин, адуучин, мал эмнэлгийн бүх ажилтнууд цугласан байв. Аж ахуйн дарга үг хэлэв.

	— Энэ хүн өчүүхэн хугацаанд энд ажиллаж, та нарын нүдний өмнө өсөж дадлагажаад одоо явах гэж байна. Гэхдээ өөрийнхөө хүсэлтээр бус харин ч түүний эсрэг шалтгаанаар явах гэж байна. Үнэмлэх бичиггүй явж таарахгүй. Ялангуяа энэ нимгэн цэнхэр үнэмлэхгүй бол бүр ч болохгүй. Үүнийг диплом гэдэг юм. Зарим үед хүмүүс үүнийг дэндүү хялбархан олж авдаг. Харин Антонов биеийн амрыг хардаггүй бололтой. Та нар үүнийг баталж чадах уу?

	— Биеийн амрыг хардаггүй нь үнэн гэж даргын хэлсэн үгний далд утгыг ойлгоогүй Хазан хэлэв.

	— Хэрвээ хүндэт нөхөд та бүхний зөвшөөрвөл та нарын нэрийн өмнөөс энэ дипломыг гардуулъя гэж аж ахуйн захиргаа, намын хороо шийдвэрлэсэн юм.

	— Харин Кирилыч өөрөө юу гэж бодож байгаа юм бол? гэж танхимаас нэг хүн асуув.

	Би бослоо. Та нарын нэрийн өмнөөс диплом хүлээн авахыг тун ч их хүсэж байна гэж хэлэх гэтэл хоолойд нэг юм тээглээд, үг л хэлбэл хүүхэд шиг эхэр татан уйлчихмаар боллоо. Даргын суу гэж гараа зангах хүртэл үг дуугарч чадахгүй нулимсаа барьж ядан дүлий дүмбэ оргин зогсож билээ.

	— За за Антоновын хэлсэн үгийг сонслоо гэж дарга мөн л сэтгэл хөдөлсөндөө инээдэмтэй үг хэлээд: — За одоо яаж шийдэх вэ? гэж асуув.

	Гэвч хэн ч инээж хөхөрсөнгүй, хэн ч үг хэлье гэсэнгүй. Дуугүй байж байснаа алга ташин, улмаар хөг нийлүүлэн чангаруулж гарлаа Даргын дохио өгөхөд улаан хацар нь улам улайсан Дуня тайзан дээр гарч ирээд өврөөсөө Зөвлөлт Холбоот Улсын сүлдийг товойлгон хэвлэсэн, цэнхэр хавтас гаргаж надад атгуулсан нь бүлээхэн байсан юм.

	— Бас чамд гээд өврөө уудлан морины тах гаргаж ирээд: — Молибога бид хоёр аз жаргал ерөөж байна. Чиний морь энэ тахаа гээсэн юм байна. Харин чи битгий хаячхаарай гэж хэлээд инээснээ болиод уйлчхав.

	— Дарга бас л өвөр халаасаа тэмтрэн үнгэгдсэн цахилгаан утас гаргаж ирээд: — Манай хуучин дарга Иван Иванович чамд баяр хүргэсэн байна. Явахдаа буугаа мартсан юм байна. Одоо түүнийгээ Уралын тал нутгийн дурсгал болгон чамд бэлэглэхийг тушаажээ. Май унш гэв. «Чанга тэвэрье таслал бууг минь бэлэглэ цэг»

	Молибога өнөө сайхан азаргуудаа хөллөн намайг станц хүргэж өгөх болов.

	— Хэрхэн анх авчирсан шигээ одоо хүргэж өг. Ингээд малчдын хурал хаасныг мэдэгдье гэж намын хорооны нарийн бичгийн дарга мэдэгдэв.

	 

	 

	...Тус хязгаарын хамгийн хойд захын цэг болох Миллеровод галт тэрэг зогсов. Юм зарж байгаа авгайчуудаас идэх юм олж авахаар би вагоноос гарлаа.

	— Зөгийн балтай өргөст хэмх гэж тэд хашхиралдан зорчигчдын анхаарал татахыг хичээнэ.

	Огт сонсоогүй юм байна. Амтыг нь үздэг хэрэг гэж бодлоо. Хув шар бал дотор хөвсөн том том түнтгэр бөөрөнхий юмтай шавар хоовон худалдан авлаа. Энэ авсан зүйлээ өрөөндөө оруулж ширээн дээр тавиад сэрээ халбага хоёрын алийг хэрэглэдэг бил ээ гэж гайхан түүнийгээ тоомсоргүй харлаа. Вагонд хамт яваа хүн намайг ажиглаж байснаа:

	— Эргэлзэх юмгүй эр хүнд зохихгүй юм биш. Баланд дарсан ногоо шиг сайхан идээг Умард Кавказаас өөр хаанаас ч олохгүй шүү гэв.

	Би ч «цохиж» гарлаа. Тэгээд хоовон хоосроход л сая зогсож билээ. Давс, бал хоёр огт зохицохгүй зүйл гэж бодмоор юм. Гэтэл давс баланд болж шижигнэсэн сайхан шүүстэй болсон өргөст хэмх ёстой амтат идээ гэгч мөн байлаа. Нэг суудал дээр бүтэн кило идсэн ч дажгүй эд билээ.

	Ингэж явсаар Дон дахь Ростовт хүрэлцэн ирлээ. Галт тэрэгний буудлаас Нахичеван хүртэл үргэлжилсэн гол гудамж нь үзэсгэлэнтэй сайхан ажээ. Энэ гудамжинд тус хязгаарын хөдөө аж ахуйг удирдах газар байдаг аж. Би энд ажиллаж ихэр төл олшруулах шинэ аргыг хамтрал сангийн аж ахуйнуудад нэвтрүүлэх ёстой боллоо.

	Дараа өдөр нь хийх гэж байгаа ажлынхаа тухай хязгаарын удирдах газарт илтгэв.

	— Таны хүрээд ирсэн явдал сайн байна. Харин хэн ажил хийх бэ? Ажил их нарийн, бараг л лабораторийн ажил гэсэн үг. Ахлах  ангийн оюутнуудыг дайчлах хэрэгтэй гэж дарга хэлэв.

	— Лаборантуудыг би өөрөө бэлтгэнэ.

	— Хэнийг лаборант болгох гэж? Хаанаас хүн олох вэ? Миний итгэлтэй туслагч, уралын хүндэт хоньчдыг би гэнэт санаад

	— Хоньчдыг гэж би бардам хэлэв. Эхлээд миний саналыг хэн ч дэмжсэнгүй. Шприц, микроскоп, цагаан хулгана, гүүний цус авах, суурь суурь хонинд тариа хийнэ гэдэг чинь хоньчин хүний хийдэг ажил уу? Гэвч миний талд бат зогссон удирдах газрын даргад би баярладаг юм.

	— Туршвал туршиг. Ажлын үр дүнг шалгах комисс байгуулъя гэж тэр хэлсэн юм.

	 

	 

	...Тэгээд би Великокняжеск өртөө буюу одоогийн районы төв Пролетарскаяд хүрэлцэн ирлээ. Эндээс талын замаар наяад километр газар яваад хашаа хороонд хүрч, түүний эргэн тойрон гол мөрний хөөс шиг нарийн ноост хонь бэлчиж байгааг үзэж болно. Хоньчдын дугуйтай сууцны яндангаар аргалын цэнхэр утаа суунаглаж бас л креолины хурц үнэр ханхална.

	Сангийн аж ахуйд би үдэш болсон хойно хүрэлцэн ирсэн юм. Даргыг нь хаанаас олъё доо?

	Конторт нэг ч хүн байгаагүй тул би аж ахуйн гуанзанд ороход тогооч авгай:

	— Тэд клубт байгаа гэж их л уриалгахан хэлэв.

	Клубт хөл тавих зайгүй, пиг дүүрэн байв.

	— Хаашаа зүтгээд байгаа юм бэ? Би өөрөө яая гэж байна гээд нэг цыган царайтай залуу хөндөлсөн зогсов.

	— Даргатай уулзах хэрэг байна. Би малын их эмч хүн.

	— Малын эмч үү? Тэгвэл зүтгээд бай. Хөөе, хоньчид малчид аа, доктортоо зам тавьж өгцгөө.

	«Малын эмчид зам тавьж өг» гэж ам амандаа үглэцгээн надад зам тавьж өглөө. Аж ахуйн даргын илтгэл хийж байгаа банзан ширээний өмнө шалан дээр сууцгаасан таван балалайкчнаас бүрдсэн чуулга хөгжимд тулж очлоо. Хөгжимчид даргын үг дуусахыг эргэн эргэн харж хүлээсээр яг үг төгсмөгц «интернационалыг» хангинуулж гарлаа.

	Албан ёсны хэсэг ингэж төгсмөгц шууд бүжиг эхлэв. Клуб дотор хөл тавих зайгүй байсан тул арай чөлөөтэйгөөр нь тайзан дээр бүжиглэнэ. Энд ээлж дугаараар гарч ирэн пляск бүжиг тачигнуулан бүжиглэж аваад бууцгааж байв. Тэргүүлэгчид ч тарсангүй. Дарга бүжигчдийг харан инээвхийлнэ.

	— Дарга өөрөө босоод ирнэ. Хөгжим тоглодог биз дээ? Алив дуугаа нэм. Туйлдаж байгааг маань харахгүй байна уу гэж хөгжимчдийн нэг нь надад хэлэв.

	Би ч «дуугаа өргөж» эхэллээ. Краковяк тоглож байснаа өнгө аясыг нь тааруулан уралын эрэмгий цоглог полькод шилжлээ. Хөгжимчид бие биеийгээ харснаа намайг дэмжин

	— Бүжиглэ, бүжиглэ, бүжиглэ чи

	Оросын эрэмгий зоригийг үзүүл гэдэг уралын гал цогтой аяыг жингэнүүлж гарлаа.

	Дарга шинэ аяыг гайхан чагнаж байснаа ширээн дээгүүр өлийн «чуулга хөгжимчид» рүү харав. Гэхдээ тэр бүдэг гэрэлд хэн хэн байгааг ялгаж таниагүй байх. Харин малгайгаа авч тайзан дээр чулуудаад, хормойныхоо ёроолоос үл мэдэг өргөн, хөнгөн шаламгай, цоглог хийморьтой бүжиглэж эхлэх нь, хараад хараад ханашгүй. Тайзан дээр шувуу мэт дэгдэн бүжиж байгаа даргын хөдөлгөөний айзмыг алдагдуулахгүйг хичээн бид ч хөгжмийнхөө утсыг чадал мэдэн дэлдэж гарлаа. Үзэгчид урам орон:

	— Василий Иванович минь, ай даа!

	— Мөн ч сайхан байх шив!

	— Ромка ирлээ! Дарга аа, түүнээс дутах юу байх вэ хэмээн хашхиралдав.

	Ромка гэдэг нь хаалган дээр надтай ярьсан нөгөө цыган царайтай залуу байв. Ромка бидний толгой дээгүүр үсрэн тайзан дээр гарч ирээд, зүрхшээсэн байртай:

	— Василий Иванович, би таныг тоншоод хаячих юм байгаа биз дээ гэж хэлэв.

	Дарга тоомсоргүй гар занган юу юугүй цыган залууг тайзнаас шахаж эхлэв. Үнэхээр эр тахиа шиг хөнгөн шаламгай дэгдэн үсчин, өсгийгөөрөө тачигнуулан хөгжмийн айзамд хөг нийлүүлэхэд үзэгчид шагшин дуу алдана. Бид ч тэр хөдөлгөөнд нь тааруулан нэг нугалаа «амьсгаагүй» давтан давтан тоглож байлаа. Уралын хасгууд урьд эртээс нааш энэ аянд хөг нийлүүлэн банзан шалыг зомгол болтол бүжиглэдэг байсан биз ээ.

	Тэгж тэгж дарга амьсгаадан ядраад сандал дээрээ лагхийн сууж авлаа. Ромка сүүлчийн удаа дарга нарын өмнүүр тойрон бүжээд зогсоход нүд нь гялалзан баясаж байлаа. Хөгжимчид ч хөгжмөө шалан дээр тавив.

	Дарга, Ромка хоёрт баяр хүргэн танхим доргитол алга ташин нижигнүүлсэн нь мэдээж. Харин хамтралын удирдагч гараа өргөн:

	— Хөгжимчдөдөө баяр хүргэе! Энэ чөтгөрүүд бүр булуу халаачихлаа гэж хэлсэн нь тун шударга явдал байв.

	Нөгөө цыган залуу даргын чихэнд нэг юм шивгэнээд над руу дохив. Дарга тайзны ирмэг тийш ойртон тонгойж:

	— Нөхөөр, та надтай уулзах хэрэгтэй юу? гэж албархуу байдлаар асуув.

	— Тийм ээ. Хязгаарын удирдах газраас яваа.

	— Хязгаарын төвөөс ий! Тийм байх аа, манай эндхийн аялгуу биш байсан юм. Та хаана ингэж сүрхий тоглож сурсан юм бэ? гэж дарга хөхөрлөө.

	— Та ч гарамгай сайхан бүжиглэж байна шүү гэж би хариуллаа.

	Хэцүү бөгөөд чухал ажилд надад туслах ёстой хүнтэй ингэж танилцсан минь тун сайн хэрэг болсон юм.

	Нэг үнээ бүх насандаа хэдэн тугал өгөх вэ? Найм есөөс илүүгүй шүү. Гүү арваас арван хоёр унагална. Хонь тав зургаахан хурга гаргана. Эдгээр малыг гахайтай жишиж яав ч болохгүй нь мэдээж. Мэгж бол нэг жилийн дотор хориос хорин тав, заримдаа гучин хоёр хүртэл торой гаргадаг. Нэг мэгж, бүх насандаа зуу хүртэл торой өгдөг. Хонийг үржлийн нь хувьд өчүүхэн ч гэсэн гахайд ойртуулж болохгүй юу? Тэгвэл бид асар их ноос, мах, нэхий арьс гаргаж авах сан бил ээ!

	Зөвлөлтийн эрдэмтэн М. М. Завадовский нэгэн сонин арга олсон байна. Амьтны цусанд, үр хөврөлийн бүрэлдэхэд нөлөө үзүүлдэг бодис байдаг. Тэр бодис нь ямар ч амьтанд ялгаагүй адилхан байдаг нь ажиглагдсан байна. Хэрвээ гүүнээс тэр бодисыг аваад хонинд хийхэд ууган биедээ байсан шигээ үйлчилдэг байна. Гүүний цусаар тарьсан хонь ихэр хурга гаргадаг байна. Энэ зорилгоор гахайн цус авч хэрэглэж болно.

	Гэтэл гахайн цус дөнгөж тав - зургаан литр байхад адууны цус арван долоон литр байдаг. Тийм учраас гүүний цус «зээлдэх нь» илүү ашигтай гэж тооцоолжээ. Гэхдээ нэг гүүнээс л бүх хэрэгцээтэй цусыг авна гэсэн хэрэг биш юм. Ухаан нь нэг гүүнээс гурав - дөрвөн литр цус авна. Үүнээс болж гүүнд нөлөөлөх зүйл огт байхгүй. Харин тэр авсан цусаар хонь болгоныг тарих хэрэгтэй. Бид яг ийм үүрэг гүйцэтгэх ёстой байлаа. Бид гэж би, хамтралын ахлах 5 хоньчин - миний туслагч нар юм. Тэр таван хүн тус тусынхаа ажил дээр бол дарга нар учраас ахлах хоньчин гэгдэх бөгөөд одоо лаборант болохоор бэлтгэгдэж байгаа хүмүүс юм. Хүн бүр цасан цагаан халаад, мөн тийм цав цагаан малгай өмсжээ.

	Нэг өглөө цав цагаан халаадтай зургаан хүн адуун фермд хүрч очлоо.

	— Цус сорогчид ирэв үү? гэж мэндлэн манаач биднийг угтав.

	Донын хурдан үүлдрийн гүүний хүзүүг резин оосроор ороон чангалахад хилэн шиг зөөлхөн арьсны дороос судас гүрийн томорно. Түүн рүү хөндий зүү хатгамагц боловсорсон интоорын өнгөтэй шингэн ягаан цус годгодон гарна. Тэр цусыг тусгай аппаратад хийж сийвэнг ялган авна. Адуун фермд нэг өдөр ажиллаад л бүх хонинд тариа хийхэд хүрэлцээтэй сийвэн гаргаж авлаа. Хонь тарина гэдэг бол жирийн ажил. Хонины арьсан доор адууны цусны сийвэн тарих, эм тарих хоёр ялгаа юу байх вэ. Бид ажиллаж, зөвлөгөөн дээр ярилцаж тохирсон ёсоор хязгаарын удирдах газрын томилсон комисс бидний ажлыг шалгаж байв. Тэр комисст удирдах газрын дарга өөрөө, ерөнхий зоотехникч, сангийн аж ахуйн дарга орсон байв. Ийм тохиолдолд байдагчлан комиссын шалгалт хатуу чанга байлаа. Харин аж ахуйн газрын дарга бусдын нүднээс далдуур намайг дэмжин нүд ирмэх нь битгий ай гэсэн бололтой. Тэр ч байтугай орой нь фермд хүрч ирээд комиссын гишүүдийн ярьсан бүхнийг бидэнд цөмийг ний нуугүй ярьж «хов хүргэдэг» байв.

	— Хөгжимчөөн, чиний тухай ч яриа алга аа, харин хоньчдод итгэхгүй байгаа юм гэж эхлээд мэдэгддэг байлаа.

	— Чиний удирдлагаар бүх аж ахуйд энэ ажлыг хийж болно гэж ярилцаж байна гэж эхний тарилга дууссаны дараа тэр хэллээ.

	— Бүрэн дэмжиж байна. Бид актад гарын үсэг зурлаа. Өнөөдөр цуглаж ажлаа дүгнэн ярилцана гэж ажил шувтарсан өдөр тэр баясан мэдэгдэв.

	Орой нь клубт сангийн аж ахуйн малчид цуглав. Миний хоёр туслах, ах дүү Никита Дорошенко, Иван Дорошенко хоёрын яарч сандран бичсэн лоозонг индрийн дээд талд байрлуулсан юм. Хөшиг нээгдэж, хурлын тэргүүлэгчид байраа эзлээд байтал гэнэт танхим дүүрэн хөхөрч гарлаа. Тэргүүлэгчид бидний хэн маань шоолмоор эвгүй байгаа бол гэж бүр эвгүй байдалд орлоо. Харин малчид улам хөхрөлдөн тайзны зүг хуруугаараа заана. Тэргүүлэгчдийн нэг нь учрыг ойлгож дээр байсан лоозонг уншиж үзлээ. Тэнд байсан «Мал аж ахуй» гэдэг үгийг «Мал аж ахуйжих нь» гэж бичсэн байв. Энэ бол ах дүү хоёр хоньчин хэтэрхий хичээгээд тэгсэн хэрэг байлаа. Хуралдааны албан ёсны хэсэг дууссаны дараа ах Иван нь алдаагаа тайлбарлаж гуйх нь зүйтэй гэж үзээд:

	— Бид хоёр ээлжлэн бичсэн юм. Яг энэ үг бичиж байхад бид байн байн өөр ажил хийх болж байсан юм л даа. Никита бичиж байснаа явсан, би ирээд бичиж байснаа бас явсан, дараа нь Никита бас хүрч ирээд цааш нь бичсэн юм. Тэгээд л ийм хэрэг гарлаа гэж Иван хэлээд комиссын дарга руу харж: Та нар биднийг уучлан хэлтрүүлнэ үү гэж хэлэв.

	Сангийн аж ахуйгаас авчирсан актыг хязгаарын удирдах газрын техникийн зөвлөлд хэлэлцээд районуудад курс зохион байгуулахаар шийдвэрлэв. Тэгэхдээ тэр курсүүдийг зэрэг нээхгүй харин Антонов биеэр хүрэлцэн очиж хоньчдыг сургахаар бодож «цувуулан» байгуулах ёстой гэж тогтоолд дурдсан байлаа.

	Академич М. М. Завадовский «ГЦС» гэдэг бэлдмэл буюу гүүний цусны сийвэн гаргаснаас хойш хорь гаруй жил өнгөрлөө. Энэ аргын хувь заяа юу болов? Эрдэмтэн өөрөө, энэ олон хоньчин мэргэжилтнүүд түүнийг хэрэгжүүлэх гэж дэмий талаар хүч хөдөлмөр зарсан хэрэг биш байгаа даа? Үгүй ээ, энэ хөдөлмөр талаар өнгөрөөгүй. Тэр бэлдмэлийн гайхамшигт үйлчилгээг хоньчид сайн мэдэх болсон. Завадовскийн бэлдмэл урьдынхаас асар олон хурга хүлээн авах бололцоо олгосон юм.

	Каракуль хурганы арьс гэдэг бол үнэт эрдэнийн өнгөөр гялалзан гялтганах уян зөөлөн үсний гайхалтай сайхан хээ угалз мөн билээ. Энэ тухай олон ном бичигдсэн бөгөөд каракуль арьсны үсний буржгар мушгианы хэлбэрийг мэргэжилтнүүд судалдаг.

	Мастер - эсгүүрчин хурганы арьсаар сайхан дээл, малгай мэтийг хийх бөгөөд түүнийг хүмүүс хэдэн арван жил эдлэхэд үзэсгэлэнт сайхан чанар нь алдагддаггүй, ширхэг үс бүрийг байгаль бэх бат төмөрлөгөөр давтаж хийсэн юм шиг байдаг.

	Харин амьд хурганы үсний ийм сайхан буржгар мушгиа хээ угалз нь зарим цэцгийн наснаас удаан байж чаддаггүй нь сонирхолтой юм. Каракуль хурга төрснөөс хойш хэд хоног өнгөрөхөд буржгар сайхан үс нь задарч сэгсийсэн их ноос болон хувирна. Нас гүйцсэн каракуль хонь харахад шаргал үс нь буржгар байсны шинж огт үгүй, шув шулуухан байдаг. Ийм ноостой зүс муутай хонь тийм сайхан үс арьстай хурга гаргадаг гэхэд бараг итгэмээр үгүй байдаг.

	«ГЦС» ямар их үр ашигтай болохыг та нар одоо ойлго оо биз дээ? Энэ тарилга хийсний ачаар хэдэн арван мянган рублийн үнэтэй арьс нэмж авч болно гэдгийг ойлгосон хүн үүнийг ёстой хэрэгтэй арга хэмжээ гэдэгт эргэлзэхгүй нь лавтай! Хэрвээ та нар сайхан каракуль дээл, зах, малгай өмссөн хүнийг харвал ийм сайхан арьс их хэмжээгээр бий болгоход малчдад академич Михаил Михайлович Завадовский их тус хүргэсэн юм гэдгийг санах болно.

	 

	 

	ШИНЭ ҮҮРЭГ

	Санаандгүй байтал мал тариалангийн ардын комиссаруудын газраас шинэ үүрэг ирэв. Одоо зохиомол хээлтүүлгийн техникчдийг бэлтгэх хэрэгтэй болов. Намар зохиомол хээлтүүлгийг анх удаа олон зуун мянган хонинд хийх ёстой боллоо. «Боловсон хүчин бэлтгэх, зохиомол хээлтүүлгийн цэг зохион байгуулах ажлыг нөхөр Антоновт хариуцуулан даалгасугай» гэсэн тогтоол байсан юм.

	Энэ хариуцлага гэсэн үг үү! Ийм үг оруулаагүй тогтоол нэг ч байхгүй. Аливаа ажлыг гүйцэтгэхдээ би түүнийг хариуцлагагүй ажил гэж үзэж байсан удаагүй бөгөөд ямагт албан үүргээ ухамсарлан түүнийг гажуудуулах болов уу гэхээс эмээх явдал ч гардаг байлаа. Гэтэл хийх ажлаа эхлээгүй байтал хариуцлагад тулгаж урьдаас айлган сүрдүүлэх хэрэг юу байх вэ.

	Дахиад л Пролетарьская сууринд хүрч хоньчдын гэрээр явлаа. Одоо Никита Дорошенко, Иван Дорошенко нар намайг хуучин танилын ёсоор угтаж авлаа. 

	— Төвийн газраас дарга нар олон үзэгдээд байна. Юу болох гээ вэ?

	— Цагаан халаадаа хол хадгалсан уу?

	— Тийм ч хол бус аа. Өлгүүрт дээл дор өлгөөстэй байгаа.

	— Гаргах хэрэгтэй болж дээ.

	— Бас курс хийх үү?

	— Тийм ээ. Энэ удаа арай удаан хугацаагаар хийнэ. Курс төгсмөгц шууд ажилдаа орж миний удирдлагаар ажиллах болно.

	— Чиний удирдлагаар уу? Энэ ч боломжийн хэрэг.

	Мал эмнэлгийн ухаануудыг цээжилж байсан минь саяхан мэт санагдана. Гэтэл би өөрөө ангийн самбарын өмнүүр цааш нааш алхан, жинхэнэ ёсоор хичээл зааж байгаа минь гайхалтай санагдана. Бараг зуугаад хүн багшийн заасныг анхааралтай сонсож, хэлсэн болгоныг тэмдэглэж авна. Малыг зохиомлоор хээлтүүлэх тухай сурах бичиг гараагүй, энэ хүмүүс бас «профессорууд» болж өөрсдөө хүн сургах ёстой тул сайтар тэмдэглэж авах нь ч зүйн хэрэг. Намар болоход хэдэн мянган хоньчид зүүний оронд урт шилэн хошуу угласан шприц барин ажилд орох болно. Хавар болоход зохиомол хээлтүүлгийн олон мянган хурга гарна. Хурга ч яах вэ хурга шиг л хурга байна. Харин хэдэн мянган хурга нарийн ноост сайн үүлдрийн ганц хуцын төл байх болно. Тэр ганц хуц нь пүүнээс доошгүй ноос гардаг алдартай хуц байх ухаантай юм шүү дээ. Үүнд л зохиомол хээлтүүлгийн гол утга учир байгаа юм. Юу гэвэл шилдэг сайн үүлдрийн малыг хурдан өсгөх гэсэн оролдлого юм. Зарим аж ахуй сайн үүлдрийн хээлтүүлэгч малыг олон мянган рублиэр худалдаж авдаг нь ч учир утгатай юм. Ийм их үнэтэй хээлтүүлэгч малаас жилд тавин төл авах уу, аль мянгыг авах уу гэдэг бол дэмий асуулт биш юм. Энэ бол сайн үүлдрийн малын өндөр ашиг шимийг хорь дахин хурдан үр төлд нь дамжуулан удамшуулж, үнэт нарийн ноосны гарцыг эрс нэмэгдүүлнэ гэсэн хэрэг юм. Ийм малын төл бүхнээс гарах ноос жилд ядаж хагас килограммаар нэмэгдлээ гэж бодвол хэчнээн их ашиг орох нь мэдээж!

	Гэвч зөвхөн ноосны гарцад хэргийн гол оршиж байгаа юм бус. Малын жин нэмэгдэнэ Тэгэхлээр их мах гарна гэсэн үг. Зохиомол хээлтүүлэг хийснээр ахар богино хугацаанд шинэ үүлдрийн мал бий болгох, аюулт өвчнүүдтэй амжилттай тэмцэх бололцоо олгодог.

	Энэ аргын тухай би мэддэг бүхнээ шавь нартаа ойлгуулахыг хичээн ярьж байхдаа хоньчин Никита Дорошенкогийн дух дээр хөлс хэрхэн бурзайн гарахыг ажиглаж байлаа. Тэр хөлс нь томрон дусал болж доош урсан хөмсөгт нь хүрч, тэндээсээ хамрыг нь даган урссаар хамрын үзүүр хүрээд бөнжийж байснаа дэвтэр дээр нь ойчно. Никита үүнийг огт үл анзааран хичээнгүйлэн бичсээр л байна. Харин би хамрын үзүүрээс бөнжийсөн дуслыг харж, унах нь уу, үгүй юу, унавал дэвтэр дээр үү, ширээн дээр үү? гэж таахыг хичээж байлаа. Бас зохиомол хээлтүүлгийн цэгийн ажлыг жирийн хоньчдод найдаж болно гэж хязгаарын дарга нарыг итгүүлэхдээ би алдаа хийсэн юм биш байгаа? гэж бодож байлаа. Ихэвчлэн дээд мэргэжлийн хүмүүс, лабораторийн нөхцөлд хийдэг энэ ажлыг хоньчид маань хийж чадах байгаа даа? Жишээ нь энэ Никита ганцаараа бол ч бүх зүйлийг зохих ёсоор хийж чадна, би ч тусална. Харин хэдэн зуун өөр хоньчид ажилд орох бөгөөд өөр өөр газарт өөр өөр зоотехникчид удирдах болно. Ингэж бодохдоо миний сэтгэл хачин болдог байв. Өнөө тогтоолд байсан Антоновын хариуцлагын тухай хатуу үгийг санахдаа л юу ярьж байсан, юу хэлэхийгээ ч мартаж орхидог байлаа. Ийм үед миний духан дээр хөлс бурзайн гарч, дусах гэж байгаа юм шиг санагдаад алчуураараа арчих гээд самбарын алчуураар нүүрээ арчдаг ч байж билээ. Тэгээд халтар болсон миний царайг шавь нар минь хараад элгээ хөштөл хөхрөлддөг байв.

	— Танхимд маань халуухан байна шүү гэж Никита сэтгэл зовсон байртай хэлээд, духныхаа хөлсийг алганыхаа ирмэгээр хусан хаяна.

	Хичээлийн завсарлагаа ч үнэхээр завсарлагаа болно. Жаал инээж шуугилдаж, сайхан амарч аваад л цааш явна даа.

	Тэгсээр хичээл ч шувтарч, хичээл тэмдэглэх чилээтэй ажил ч төгслөө. Тэгээд дадлагын ажилдаа орлоо. Шприц, лабораторийн хэврэгхэн шилэн савууд, уусмал, микроскоптой ажиллах цаг боллоо. Тал нутгийн жирийн малчин Никита минь чи л эхэлж үз дээ! Хүндэт нөхөр чамд ч хамаг найдлага байна даа. Нэг шөнө хотонд орсон чоныг багалзуурдаж алсан түүний хүчирхэг том гард хэмжүүрт шилэн сав хэврэгхэн өөдгүй юм шиг санагдана. Энэ гар хүрэхэд л бутран унах юм шиг байлаа. Гэвч Никита түүнийг авч зохих хэмжээнд нь хүртэл шингэн хийж ажиглан хараад тэр уусмалаа өөр саванд юүлэв. Дараа нь шприц авав. Энэ бол химийн аргаар хийсэн улам ч хэврэг шил шүү дээ. Би өөрөө үүнийг хэрэглэж суртлаа нэлээд хэдийг хагалсан хүн. Бид Никитаг нүд салгалгүй ажиглаж байлаа. Харин Никита тайван итгэлтэй хөдөлгөөнөөр шприцийн шахуургыг хуруугаараа болгоомжтой түлхэн доторх цайвар өнгөтэй шингэнийг амсарт нь тултал шахаад микроскопын дуран дор байгаа шилэн дээр нэг дусал унагаагаад, баруун нүдээ анилгүй (ингэх ёстой) зүүн нүдээрээ дурандан харснаа өндийж хонь руу очлоо. Энэ ажиллагаагаа эхнээс нь аваад дахин үйлдэнэ. Никита ингэж ажиллахдаа огтхон тэвдэж сандарсангүй, духан дээр нь ч хөлс бурзайн гарсангүй. Нар салхинд гандаж хүрэн бор болсон царайтай энэ хүний өмссөн цагаан халаад өргөн мөрөнд нь багтаж ядан ханзрах гэж байгаа мэт бөгөөд нарийн төвөгтэй мэс засалд хамаг анхаарлаа хандуулан ажиллаж байгаа дадлагатай мэс засалч шиг харагдана. Энэ хүн ажиглан харж байгаа нөхдөө ч анзаарахгүйгээр тайван чөлөөтэй, гол нь алдаагүй зөв ажиллаж байна. Гагцхүү хацар нь үл мэдэг улайсан харагдана.

	Би секундийн зүү харлаа. Никита энэ ажиллагааг над шиг, магадгүй надаас түргэн гүйцэтгэж байв. Өөлөх юм огт алга аа!

	Хоньчин-мэс засалч ширээн дээр шприцээ тавиад цэвэр цагаан марлиар бүтээгээд, халаадаа болгоомжтой тайлж ахдаа өгөв.

	— За ах минь, ажиллаад бай. Онол биш, хоньчин хүн хийж болох л ажил байна гэж хэлээд надад хандаж: — Кирилыч минь, эргэлзэхгүй байж болно. Бид чинь алзахгүй ээ! гэв. 

	Тэгэхдээ миний бодлыг таагаад намайг тайвшруулах гэж байгаа юм шиг хэлж билээ.

	Хичээл сургууль хийсээр байтал нэг сар мэдэгдэлгүй амархан өнгөрөв. Төв газраас дарга нар байн байн ирж, хамтралын дарга Василий Иванович ч байн байн орж ирдэг байв. Тэд ах дүү Дорошенко нарын ажиллахыг ажиглан харж толгой сэгсрэн зарим нь тэдний ажилд садаа болохгүй гэж болгоомжтойхон холдож зогсдог ч удаа байв. 

	Гэвч цэгээс холдож, хүнээс зайдуухан очоод эргэлзсэн байртай намайг харж:

	— Нөхөр Антонов, гоомой юм хийж байгаа юм биш биз дээ? Оройтоогүй дээр нь оюутнуудыг дайчлах юм биш үү? гэдэг байв.

	Сангийн аж ахуйд хийсэн курс дуусав. Зоотехникчид районуудад очиж ажиллах болов. Ийм курсүүд хоёр долоо хоногийн хугацаатайгаар хамтрал, аж ахуйнуудад байгуулагдан ажиллах болно. Нэг курс дуусахад өөр аж ахуйд курс нээгдэж байх болно. Энэ бол уг ажлыг хариуцсан Антонов биеэр очиж бүх ажлыг нь удирдана гэсэн хэрэг юм. Энэ засвар Никита бид нар дадлагын ажлаа үргэлжлүүлэх бус харин жинхэнэ ажилдаа орох ёстой. Нэг жилд нэг хээлтүүлэгчээс арван мянгаас доошгүй хурга хүлээн авах ёстой гэж Мал тариалангийн яам тогтоосон юм. Үүний дагуу тусгай төлөвлөгөө боловсруулсан бөгөөд үүнийг хязгаарын намын хороо, районы захиргаа хамтрал, фермүүдэд хүртэл сайн мэдэж байв. Дорошенкогийн хариуцсан цэгт автомашин, морин, тэрэг, дугуй, магадгүй нисэх онгоц ч олгох бололтой.

	Никитагийн цэгт хонь үржүүлэх хорь гаруй ферм хамаарагдана. Энд авчирсан асканийн үүлдрийн №2101 гэсэн пайзтай хуцыг хүн бүхэн мэдэх болов. Хавар болоход энэ хуцын хурга үй олон гарсан байх ёстой юм.

	Энэ цэгт хоньчид ирж гайхамшигт хуцыг сонирхон харж, өдөрт олон удаа ийш тийш нь хөтлөн үс ноосных нь урт өтгөнийг шагшин гайхаж, зарим нэг нь хүний үгэнд үл итгэн жин дээр хөтлөн очиж жинлэж үзээд «Энэ чинь хонь биш үхэр л гэсэн үг байна» гэнэ.

	№ 2101 гэсэн пайзтай манай мундаг хуц олны анхаарал сонирхолд амархан дасаж билээ. Үс ноосыг минь ярж, үзэж сонирхвол сонирхоцгоо, надад тааламжтай байна гэсэн байртай дуртайяа хүзүүгээ өргөж, олны өмнүүр маадайн алхана. Бас амттан горьдож, хүний гараас юм идэхийг хүснэ.

	Хоёр долоо хоног өнгөрөхөд сангийн аж ахуйн зохиомол хээлтүүлгийн цэгт, № 2101 гэсэн пайзтай хуцын үрээр хээлтүүлсэн хонь мянга гарав. 

	Миний явах цаг боллоо.

	— Кирилыч минь санаа зоволтгүй. Бид алзахгүй ээ, хоньчин хүний нэр сүрийг гутаахгүй, цагаан халаадаа ч гутаахгүй. Тэнд очоод хоньчин нөхдөд маань манай аж ахуйгаас үлгэр авч, биднээс дордохгүй сайн ажиллацгаа гэж захисан гээрэй гэж Никита захиж байж билээ.

	Ингээд би бусад курсүүдийг шалган, заавар зөвлөгөө өгөх ажлаар явж билээ. Дон мөрнөөс Каспий хүртэл, Салийн талаас Хар тэнгис хүртэлх өргөн уудам нутагтай тус хязгаарын бүх хамтрал, сангийн аж ахуйнуудаар би явах ёстой боллоо. Гэвч газар нутгийн үзэсгэлэнтэй сайханд сэтгэл татагдах зав зай надад олдсонгүй ээ. Хэдэн зуун хүний шинжлэх ухааны мэдлэгийг шалгаж, практик ажил гүйцэтгэх бүрэн бэлтгэлтэй эсэхийг хянан үзэх ажил гүйцэтгэж явлаа. Одоо ухрах, хоньчдыг оюутнуудаар солих тухай бодох нь нэгэнт хожимдсон байлаа. 

	Гурав хоног тутамд Ростов руу утасдан:

	— Зимовникт байна, маргааш Тихорецкийд очно. Прикумскд ажлаа дууссан, Моздок орохоор гарлаа гэх зэргээр даргадаа мэдэгдэж байв.

	Краснодараас, Кушевск орох замд явж байтал Бүх холбоотын мал тариалангийн ардын комиссаруудын газрын дарга тийшээ очно. Чамтай хаана уулзаж болохыг мэдэгд гэсэн мэдээ ирлээ. Дубровкад гэж би хариу өглөө.

	Би бүхэл өдөржин цэгээс гаралгүй шприц, микроскопын мастер болох хүн бүрд онол, дадлагын хичээлийг нямбайлан зааж байв. Бүр орой болж, хичээл тарах үеэр ширээний үзүүрт хоньчин гэхэд арай ч биш бололтой нэг хүн суугаад юм бичиж тэмдэглэж байхыг харлаа. Би түүнийг дуудаж хэр зэрэг ойлгоц авсныг нь шалгаж үзэх гэлээ. Тэр хүн инээмсэглэн:

	— Одоо би ч гэсэн шалгалт өгч чадах болсон байх. Өглөөнөөс танай хичээлд суулаа гэж хэлэв.

	«Гэгээн минь, энэ чинь өнөө Ардын комиссаруудын газрын дарга байх нь» гэж би ухаарлаа.

	— Уучлаарай. Манайхан яагаад надад мэдэгдсэнгүй вэ? гэж би шавь нараасаа зэмлэнгүй асуулаа.

	— Бид ер мэдсэнгүй л дээ. Энэ хүн ирээд Антонов энэ мөн үү? гэж асуухад би мөн гэсэн. Тэгээд л суусан. Суух л ёстой хүн юм байх даа гэж би бодлоо хэмээн курсийн дарга буруугаа хүлээв.

	— Бүх юм зохих ёсоороо явагдаж байна. Хичээлд суусан минь хэрэг боллоо гэж хэлээд: — Та нар цөм хоньчид уу? гэж асуув.

	— Дөчин хоньчин, нэг саальчин.

	— Маш сайн байна.

	Энэ үгээрээ дарга биднийг яаж урамшуулснаа мэдсэн бол уу! Хязгаарын удирдах нөхөд ингэж эхэлдэг ч болоосой.

	— Ёстой зөв арга байна. Хоньчид хонио сайн мэдэж байгаа тул хэрэгтэй юм нь эдний гарт байна гэж хэлэв.

	— Хэрэгтэй юм гэдэг шприц шүү дээ гэж курсийн дарга засаж хэлэв.

	Сүүлийн гурван районд бид нөхөр даргатай хамт очлоо. Тэгээд буцах замдаа бид аюулд учирлаа. Манай «Газ» машин шавхайтай зам дээр онхолдож, замын хажуугийн ховилд дөрвөн дугуйгаараа дээш харан ойчив. Жолооч, дарга хоёр хоорондоо айхтар хүчтэй мөргөлдөн хатуу зам дээр савагдан ойчив. Энэ хоёрыг шуудхан эмнэлэгт хүргэх болох нь дээ гэж би бодлоо. Гэтэл тэр хоёр маань босож замын хажууд суугаад тоос шороогоо гүвэн, эмнэлэгт очих шинжгүй байж билээ. Би замын машин зогсоож туслуулан, шөнө орой болсон хойно зочид буудалд хүрсэн юм.

	Маргааш өдөр нь төв газраас яваа дарга хязгаарыг удирдах газарт толгой нь боолттой хүрч очсон юм. Өвчнөөс болж ярвайн, байн байн боодлоо зассаар шалгаж үзсэн зүйлийнхээ тухай илтгэв.

	— Миний бодож байгаагаар бол Антоновыг дэмжих хэрэгтэй байна. Миний үзэж харсан зүйл бол хязгаарын албан байгууллагын ажилтны үйл ажиллагаанд цоо шинэ зүйл байна. Антонов лав нэг ч хуудас зүйл бичиж амжаагүй хүн байх, гэтэл одоо өчнөөн олон шавьтай болоод байна шүү дээ. Мянгаас л доошгүй. Тэгэхдээ ямаршуухан шавь нар гээ! Хариуцуулсан ажлыг баараггүй хийж чадна гэдэгтээ итгэлтэй, найдвартай хүмүүс байдаг шүү. Хүмүүсийг ингэж сургаж сурах хэрэгтэй юм! Ах дүү хоёр Дорошенко жинхэнэ профессорууд, авьяастай хүмүүс байна бил ээ гэж тэр үгийнхээ төгсгөлд хэлэв.

	Сарын дараа Ардын комиссаруудын газраас «Боловсон хүчнийг бэлтгэх ажлыг онц сайн зохион байгуулсны төлөө сарын цалингаар: 1) хариуцан зохион байгуулагч. 2) удирдах газрын дарга хоёрыг шагнасугай» гэсэн тушаал ирэв. Шагнал авахаас татгалзах хэн байх вэ! Ямар ч гэсэн би санхүүгийн баримтад гарын үсэг зурахдаа баяртай байж билээ.

	Хавар болов. Тал нутгийн цас хайлж, ганга жалга даган цасны ус шуугин урсаж байгаад удалгүй татрав. Дөрөвдүгээр сарын эхээр өнгөрсөн жилийн хагд өвсний дороос шинэхэн ногоо соёолон цухуйв. Хашаа хорооны ойролцоох нов ногоохон зүлгэн дээр бужигнан тоглох хундан цагаан хурга улам олширсоор байлаа. Олон сүрэг хонийг алсаас харахад сул асгасан сувд шиг. Энэ жилийн олон төл үс ноос нь шарлаж өнгө зүс нь буурсан бүдүүн хониноос онц ялгаран алаглана. Хонин сүрэг тархан бэлчиж, хошуурсан сүргийн өмнө морио хөтөлсөн хоньчин алхалж, меринос хониноос дутуугүй үсэрхэг кавказын хоточ нохой сахлаг сүүлээ сөхөн хонио дагана. Наранд газар халж уур савсана. Хурга энэ бүлээссэн газар дээр хэвтэж хатгалгаа авах вий гэж хоньчин болгоомжлон хонин сүргээ хянамгай ажиглан явна.

	Хавар болоход хөдөө аж ахуйн удирдах газарт зохиомол хээлтүүлгийн анхны «ургацын» дүн мэдээ ирж эхлэв. Цагаан халаадтай хоньчид их шалгалтыг амжилттай давлаа. Хэдэн зуун мянган «зохиомлын» хурга хамтрал сангийн аж ахуйн фермүүдэд бужигнан наадаж байна. Харин Никита Дорошенкогийн ажил хэрэг ямар байгаа бол? № 2101 гэсэн пайзтай хуцын төл арван долоон мянган хурга бойжив гэсэн гайхмаар их тоо Пролетарийн районоос ирэв. Удирдах газрынхан энэ тоонд эргэлзээд энэ мэдээг Москвад явуулсангүй. Харин үүнийг шалган бататгах тусгай комисс район руу гарав. Намайг бас тэр комисст оруулах гэсэн боловч, итгэхгүй байгаа бол өөрсдөө шалгаж үзнэ үү дээ гэж хэлээд би татгалзав. Тэгээд удсан ч үгүй уул хуцын төл 17876 хурга байна гэсэн илтгэх хуудас даргын ширээн дээр тавигдлаа. Өөр хаана ч малчид ийм аварга амжилтад хүрсэн удаа байхгүй. Энэ мэдээг ардын комиссаруудын газарт явууллаа. 

	Гэвч надад амжилтаа тэмдэглэх зав чөлөө огт гарсангүй. Ажил гэж мундахгүй их, ирэх намрын хээлтүүлгийн ажилд бэлтгэх хэрэгтэй байв. Одоо бүх зоотехникч, малын эмч нарыг бэлтгэх хэрэгтэй болов. Тэгэхдээ орон нутгийн чанартай биш, өндөр хэмжээнд — дээд сургуулийн дэргэд бэлтгэл сургууль хийнэ. 

	«Профессор багш нарын бүрэлдэхүүн» шинэчлэгдэн өөрчлөгдөв. Өнгөрсөн жилийн миний шавь нар шохой барьж самбарын өмнө зогсож сонсогчдын духнаас хөлс дусах нь уу, үгүй юу гэдгийг ажиглах болно.

	Ажил явдлаар хөөцөлдсөөр хавар, зун өнгөрснийг ажигласангүй. Урьдын адил удирдах газарт удаан тогтож суулгүй дандаа хөдөө гадаа явсаар ихэнх хугацааг өнгөргөлөө. Тийм ч учраас Москва орох боломжийг ч ашиглаж чадсангүй. Юу гэвэл «Антоновыг ардын комиссаруудын газарт явуулж ажлын тайланг гаргуул» гэсэн цахилгаан ирсэн юм байжээ. Гэтэл Антонов нь энэ тухай юу ч мэдсэнгүй. Районуудаар явж байв. Оронд нь удирдах, газрын дарга Москва орж ажлаа танилцуулж тайлан тавиад иржээ.

	 

	 

	
КРЕМЛЬД

	Бүх холбоотын малчдын анхдугаар зөвлөгөөн Москвад болов. Хязгаарын удирдах газарт тэргүүний малчдын нэрсийн жагсаалт гаргах гэж олон сар хуралдан хэлэлцэв. Боловсон хүчний хэлтсийн дарга, "чиний нэр жагсаалтад орсон байна" гэж надад сэм шивгэнэв. Москва руу төлөөлөгчид явах өдөр улам ойртсоор байсан боловч миний явах эсэх тухай хэн ч тодорхой юм хэлж өгсөнгүй. Тэгсээр байтал төлөөлөгчид явах өдөр боллоо. Олон хүнтэй төлөөлөгчид ч явлаа. Тэгэхлээр миний нэрийг жагсаалтаас дарсан хэрэг байх нь. Би ч гомдсон юмгүй. Удирдах газрын ажилтнуудаас нэг ч хүн яваагүй юм чинь, би заавал явна гэх учиргүй байлаа. Харин боловсон хүчний хэлтсийн дарга л дэмий юм ярьж сэтгэл санаа үймүүлэхгүй байсан бол дээр байж л дээ.

	Би тэр нэг өдөр район руу явах гэж бэлтгэн, хамтралуудад олгох төхөөрөмжийг бүрдүүлэх гэж агуулахуудаар орлоо. Тийм учраас удирдах газарт оройтож ирсэн юм. Ихэд айж сандарсан нарийн бичгийн дарга эмэгтэй намайг угтан гүйж ирээд

	— Хаашаа алга болчихдог юм бэ? Таныг Төв Хороо дуудсан гэв.

	— Утсаар ярь гээ юу?

	— Юун утсаар ярих! Энэ цахилгаан утас ирсэн гэв. 

	Нөхөд маань тэр цахилгааныг шүүрэн авч дамжуулан уншицгааж, Антоновыг яах гэж дуудсан юм бол гэдгийг урьдчилан тааварлахыг оролдоно. Хамгийн сүүлд нь би цахилгааныг уншлаа. Тэнд өгүүлсэн нь: 

	 

	«Иван Дорошенко, Никита Дорошенко та нарыг тэргүүний малчдын зөвлөгөөнд оролцохыг Намын Төв Хороо урьж байна. 

	Яаралтай хүрэлцэн ир» 

	 

	гэсэн байв.

	Тэр оройгоо Иван, Никита бид гурав Москва орох галт тэргэнд сууж хөдөллөө.

	Баярлаж сэтгэл их догдолсноос ч болсон юм уу, салхи цохиулснаас ч болсон юм уу, миний хацар учиргүй хавдчихлаа. Шүдний хаван бололтой. Бүр нэг цагаа олоогүй юм байх гэж дээ! Би дээд наар дээр гарч толгойгоо хучиж хэвтээд хэлээрээ хавдрыг байн байн долоож явлаа. Тэгсэн чинь хавдар улам нэмэгдээд байдаг. Москва ойртох бүр л нүүр минь улам банхайн хачин болов. Казанийн вокзалын өмнөх талбай дээр галт тэрэгнээс буухад миний өрөөсөн нүд бүр тагларчихсан байв. Ийм байдалд орсон намайг хоньчид маань Газар тариалангийн ардын комиссаруудын газарт хүргэж өгсөн юм. Эндээс биднийг зочид буудалд хүргэж өгөөд:

	— Оройн зургаан цагт, Кремльд очно. Хожимдож болохгүй гэж сануулав. 

	Шуудхан эмчид очсон минь мэдээж.

	— Та нэг аргалж өгөөч. Ийм байдалтай Кремльд очно гэдэг эвгүй юм даа.

	— Зоволтгүй, одоохон зүгээр болно. Халууны шил хий, та халуунтай байх шиг байна гэв.

	Үнэхээр тийм байж — 38,2 байлаа.

	— Юуны өмнө та хөдөлгөөнгүй хэвтэх хэрэгтэй байна. Зөвлөгөөнд оролцохыг бодохын ч хэрэг алга гэдэг байгаа даа.

	— Юу?!

	Би хавдартай хацраа нуух гэж алчуур хоёр давхарлан боож аваад зөвлөгөөн болох газар луу явлаа.

	Ах дүү Дорошенко бид нар Кремлийн ордны гоё сайхан орд харшуудын сүр жавхааг анх удаа үзэж байгаа маань энэ юм шүү дээ. Хивсний захаар гишгэхээ аймаар, хачин гоё хээ угалз гаргасан шал нь үнэт эрдэнэ шиг бидэнд санагдаж байлаа. Энэ шалан дээгүүр хүн явах нь битгий хэл уран зураг сонирхон үзэж, ийм улаан модоор хээ угалз мэтгэсэн нэр үл мэдэгдэх урчуудын уран чадварыг шагшин магтаж баймаар ажээ. Андреевын танхимд орлоо, ямар том цэлгэр чөлөөтэй танхим бэ! Хурлын тэргүүлэгчдийн ар талын туурганы цүнхэл дотроос Лениний гантиг дүр бүх орны малчид биднийг ширтэн харж байна.

	Зөвлөгөөн өөрийн ээлж дарааллын ёсоор амжилттай явагдаж байна. Малчид өөрсдийн ажил үйлсийн тухай тодорхой ярьж, хуралдагсад тэднийг халуунаар дэмжин, ялангуяа индэр дээр гараад сандарч байгаа хүмүүсийг дэмжин халуунаар алга нижигнүүлэн ташиж байв. Нэг саальчин эмэгтэй сэтгэл ихэд догдлон хөдөлснөөс болоод баярын нулимс мэлтэлзүүлэн унагааж, тэр нулимсаа ч арчилгүй, баярласан том нүдээр заал руу ширтэн харахад хуралдагсад нижигнэтэл алга ташиж ихэд дэмжин талархав. Гэвч өнөө саальчин эмэгтэй алга ташин баяр хүргэж байгааг харж тайвшраад сүүний гарцыг нэмэгдүүлэх арга ухааны тухай тун ойлгомжтой ярив. Тэгж үгээ тайван хэлж дуусаад эргэж тэргүүлэгчдийн ширээ тийш очоод хүн бүхэнтэй гар барьж баяр талархлаа илэрхийлэв. Энэ нь бусдад аятайхан санагдсан бололтой үг хэлсэн хүн бүхэн тэр саальчин эмэгтэйн замаар орох боллоо.

	Гурав дахь өдрийн өглөө бидний сууж байгаа эгнээнд цэргийн хувцастай хүн ойртож ирээд:

	— Антонов гэж та юу? гэж асуулаа.

	— Тийм

	— Надтай хамт яваарай.

	Хамт ирсэн төлөөлөгч нөхөд маань гайхан харсаар хоцров. Хоёр давхар байшингийн хэртэй өндөр хаалга дуу чимээгүй зөөлхөн онгойж би тэр хаалгаар орлоо. Ширээний ард газар тариалангийн ардын комиссаруудын газрын дарга сууж байв.

	— Та Умард Кавказаас ирсэн Антонов мөн үү? гэж асуулаа.

	— Тийм ээ

	— Суугтун. Ярилцъя.

	Ширэн бүрээстэй зөөлөн сандалд суухдаа би доош шигдэн толгой минь цухуйхгүй болсон шиг санагдав.

	— Танай ажил сайн байна гэж би сонссон. Манай энэ зөвлөгөөн дээр та юу ярьж өгье гэж бодож байна?

	— Цагаан халаадтай малчдын тухай л ярих юм уу даа.

	— Сонин байна. Яагаад цагаан халаадтай байдаг бил ээ?

	— Тэд чинь, нөхөр дарга аа, ёстой профессорууд л гэсэн үг. Тэдний хэрхэн ажиллаж байгааг та харсан бол ч...

	— Их баярлалаа. Би очно. Харин та заавал шавь нартайгаа уулзуулна шүү. Харин одоо та үг хэлнэ шүү. Тийм үү?

	— Тийм! гэж би юу ч бодож амжилгүй хэлж орхив.

	— Танай хацар яагаа вэ?

	— Би үг хэлж амжсангүй. Ямар нэг хавдрын тухай ярих нь надад шал дэмий юм шиг санагдаад байлаа.

	Гэтэл дарга инээж:

	— Царвангаар халуун царвангаар, ингээд гэж ус балгаад зайлж байгаа дүр үзүүлэн хэлэв.

	Би суудалдаа ирж суулаа. Нөхөд минь хаашаа очив? Яах гэж дуудаа юм бол? гэж асууж гарлаа. 

	Тэгэхэд нь би:

	— Үг хэлнэ гэж хэллээ. 

	Гэтэл дараагийн хуралдаан дээр шууд л:

	— Умард Кавказын төлөөлөгч Антонов үг хэлнэ. гэж хурлын даргын хэлэх нь надад аянга ниргэх шиг сүртэй санагдлаа. Кремльд дуу чангаруулагч онцгой сайн тул улам ч сүртэй.

	Ингэж хэлнэ гэж хэчнээн бодлоо ч, хэлэх үгээ сайтар тунгаан, үг өгүүлбэр бүрийг урьдаас бэлтгэлээ ч гэсэн индэрт гарахыг урьсан урилга намайг хачин тэвдүүлсэн нь би сүхдүүлсэн үхэр шиг хачин болчихлоо. Миний чих тийм хачин юм байлгүй, элсэлтийн шалгалт өгөх үеийнх шигээ гэнэт таг дүлий юм шиг боллоо. Сандлуудын дундуур явж өнгөрөөд, асар том индрийн шатаар өгсөн гарахдаа огт анир чимээ сонссонгүй. Тэгээд чичирч байгаа хоёр гараа индрийн ирмэг дээр тавиад, танхим руу харахдаа би цэв хүйтэн ус руу үсрэн орох гэж байгаа юм шиг хачин байв. Умард Кавказаас ирсэн миний нөхөд хаана байна? гэж асар том, бүхэл бүтэн талбай шиг том танхим доторх алсын эгнээнүүдийг ажин харлаа. 

	Тэгээд огт бодоогүй байж:

	— Тэр арван тавдугаар эгнээнд, зөв талын цонхон талд Донын ах дүү хоёр хоньчин Иван, Никита хоёр Дорошенко сууж байна гэж хэллээ.

	Гэтэл олон хүн миний заасан зүг рүү эргэн харцгаасан нь гайхалтай санагдав. Би тэргүүлэгчид тийш хараагүй боловч ямар нэгэн онцгой мэдрэхүйгээрээ тэд бас миний хэлсэн зүг рүү харлаа гэдгийг мэдсэн юм. Энэ явдал намайг дүлий дүмбэ хачин байдлаас гаргаж хэвийн байдалд ямар нэгэн хэмжээгээр ойртуулж өглөө. Миний чихнээс хөвөн бөглөөг нь авсан юм шиг сонсгол орж, ямар ч гэсэн өөрийнхөө хэлсэн үгийг ялган сонсохтой болж, хэлэх гэсэн үгээ ч бодох сэхээтэй боллоо. Би хурлын тэргүүлэгчид рүү эргэж харлаа. Гэтэл хурлын дарга миний нүд рүү эгцлэн харж, битгий сандар гэж нүд ирмэх шиг надад санагдсан юм.

	— Миний хүндэт хоньчин нөхөд шинжлэх ухаанд гай тарихгүй гэдэгт би итгэж байна.

	Энэ хэдэн үг хэлээд унших гэж бэлтгэсэн бичгээ эвхэж халаасандаа шургуулж орхиод, тэргүүлэгчдийн зүг яаран очиж гар барив.

	— Айж сандрав уу? Зүгээр бүх юм хэвийн байдлаар боллоо гэж хэлэв.

	Ингээд төгсгөлийн хуралдаан болж, Төв Хорооны хөдөө аж ахуйн хэлтсийн эрхлэгч хаалтын үг хэлэв. Бид илтгэгчийн үг бүрийг алдалгүй сонсож байлаа. Илтгэгч энэ зөвлөгөөнд оролцогчдын тухай, энд ирээгүй боловч хамтрал, сангийн аж ахуйнуудын фермүүд дээр энэ зөвлөгөөнийг анхааралтай харж байгаа хүмүүсийн тухай, мал аж ахуйн шинжлэх ухааныг хөгжүүлэн дэлгэрүүлж байгаа эрдэмтний тухай ярилаа. 

	Тэгээд:

	— Шинжлэх ухааныг урагш хөгжүүлж байгаа тэргүүний эрдэмтэн практик дээр ажиллаж байгаа хүмүүсийн идэвх зүтгэлийг магтууштай байна гээд хэдэн хүний нэр уншлаа. Гэтэл тэр нэрс дотор Антонов гэсэн нэр сонсогдов.

	Би буруу сонсоо байлгүй гэж бодтол, манай эгнээгээр «Антонов, Антонов!» гэж шивгэнэлдэв.

	Шөнө орой болсон хойно зочид буудлын өрөөний утас дуугарав.

	— Лениний одонгоор шагнагдсанд чинь баяр хүргэе гэж нэг хүн хэлээд юу гэж хариулахыг минь хүлээж байгаа бололтой таг боллоо.

	Нэг хүн надаар тоглоом тохуу хийж байна гэж бодоод уур хүрлээ. Би шагнал авахын чинээн огтхон ч бодсонгүй, зөвлөгөөнд зочноор оролцуулсан гэж бат итгэж байлаа. Ер нь шагнал хүртэх гавьяа ч надад байхгүй. Гэтэл одон авсан гэж баяр хүргэж байдаг. Тохуу хийж байгаагаас гарцаагүй гэж би бодлоо.

	— Хэн бэ? гэж би тун ч эелдэг бус байдлаар асуулаа. 

	Утасны харилцуурт чимээ гарсангүй жаахан байснаа инээх чимээ гараад:

	— За за үл итгэгч минь маргааш болтол баяртай гээд утсаа тавив.

	Өглөө хоолны газарт шинэ сонин авах гээд хүмүүс бужигналдаж байв. Сонинд нийтлэгдсэн нэрсийн дотроос өөрийнхөө буюу танил нөхдийнхөө нэрийг эрж хайцгаана. Би ч урьд шөнө утсаар ярьснаа санаад нэрсийн жагсаалтын «А» үсгийн хэсгийг уншиж дуусгав. Антонов гэсэн нэр байсангүй.

	Миний санаа амраад хоолоо идэж суулаа.

	— Хараач, хоол идэх дур нь хэвээрээ байх шив дээ! Баяр хүргэе! гэж танил нөхөд, малын эмч нар тойрч ирлээ.

	— Яагаад баяр хүргэж байгаа юм бэ?

	— Сонин уншаагүй юм уу даа?

	— Уншсан. А-гаар эхэлсэн нэрийг бүгдийг харсан.

	— Юуны чинь «А» байх вэ? Энэ эрдэмтдийн хэсгийг харахгүй юу.

	Үнэхээр «эрдэмтэн, практик ажилтнууд» гэсэн хэсэгт миний нэр овог байж байна. Шөнө утсаар ярьсан хүн «Лениний одон» гэж үнэн хэлжээ.

	Тэр өдөр туж л баяр хөөрийн мансуурал, зочид буудлаар нэг баярлаж хөөрсөн дуу шуугиан, хүн бүхэн баярлан инээмсэглэнэ. Орой нь театрт эмгэнэлт жүжиг үзээд ч хүмүүсийн царай барайсангүй. Маргааш өдөр нь шагнал гардуулах ёслол боллоо. Их том дугуй танхимд хоёр зуугаад хүн байсан боловч хачин нам гүм байлаа. Бид цөм Михаил Иванович Калининыг хүлээж байлаа. Хаалга онгойход нөхөр Калинин орж ирлээ гэж бид бодлоо. Гэтэл өөр хүн, цэргийн хувцастай хүн орж ирээд биднийг тойруулан харснаа, хэнийг хүлээж байгааг маань тухайлж, инээмсэглэн:

	— Би та нарт ёсыг дагаж өчүүхэн зөвлөгөө өгье. Нэр дуудахад яарч тэвдэлгүй ойртож очоод шагналаа зүүн гараараа авах хэрэгтэй. Баруун гараар баяр хүргэж гар барих хэрэгтэй болно. Ойлгов уу? Гар барихдаа зөөлхөн атгах хэрэгтэй. Михаил Иванович ганцаараа, та нар ийм олон байна шүү дээ. Ойлгоо биз?

	Энэ үг сонсоод хүн бүхэн «бүх холбоотын даргын» гарыг зөөлхөн атгахыг л бодохоос өөр юм бодохгүй болсон байх аа. Михаил Иванович Калинин ороод ирлээ. Намхан нуруутай, буурал сахалтай энэ хүний ухаалаг нүд төмөр хүрээтэй зузаан шилний цаанаас энэрэнгүй дотноор ширтэн харна.

	— Антонов Виктор Кириллович.

	Хивсэн дээгүүр алхан очихдоо зориуд аажим түвшин явъя гэж бодсон боловч нүд ирмэх зуур л шурхийн хүрчихсэн байлаа.

	— Антонов гэж та юу? гэж Калинин нам дуугаар асуув.

	— Би. Михаил Иванович аа.

	— Өндөр шагнал хүртсэн явдалд баяр хүргэе. Атаархмаар залуу нас байна даа. Хорин тав хүрсэн үү?

	— Яг хорин тавтай, Михаил Иванович аа.

	— За ингэхэд энгэр дээрхээ биш, харин урагшаа хол харж явах хэрэгтэй. Хонгор залуу минь, мартахгүй биз? гээд гар атгасан нь дотно чанга байж билээ.

	— Иван Алексеевич Дорошенко.

	— Никита Алексеевич Дорошенко

	Манай хоньчид Михаил Ивановичид очиж шагналаа яваад буцахдаа цэрэг ёсоор хүндэтгэлтэй алхан явлаа. Бид гурвуулаа хоёр сандал дээр зэрэгцэн сууж бие биедээ одонгоо зүүж өгөв. Бид өөрсдөө энэ шинэхэн одонгоос дутуугүй гялалзацгааж байлаа!

	Орой нь би зориуд гадагшаа гарч, явах хэрэг байхгүй атлаа трамвайд суув. Тэгээд зориуд билет шалгагчийг хүлээн хэчнээн ч хол явсан юм бэ дээ бүү мэд. Тэгтэл кондуктор намайг сэжигтэй ажиглан харж явснаа надад дөхөж ирэв.

	— Алив билетээ үзүүлнэ үү!

	Би үүний тулд трамвайнд суусан болохоороо, алтан сүлдтэй бяцхан улаан хавтас гаргаж үзүүлэв. Тэр үед одонтой хүн үнэгүй зорчдог байсан юм.

	— Цоо шинэхэн юм аа? гэж кондукторын сэтгэл уужран асуув.

	— Өнөөдрийнх.

	— Ёстой догь оо! Алив харья. Өө бүр Лениний одон, №22841 Ийм залуухан шүү. Хорин тав хүрсэн үү дээ?

	— Яг хорин тавтай, нөхөр кондуктор аа!

	 

	 

	МАЛЧИН АРДЫН БЭЛЭГ

	Намайг боловсон хүчний хэлтэст дуудав.

	— Таныг томилолтоор хол газар явуулъя. Та зөвшөөрөх үү?

	— Хаана?

	— Монгол оронд. Тэнд малын эмч нар хэрэгтэй байгаа юм.

	— Зөвшөөрнө.

	Монгол орон. Энэ бол газар зүйн хувьд эрс тэс орон юм. Умард хэсэгт өргөн их гол мөрөн, асар том Хөвсгөл нуур (Байгал нуурын төрсөн дүү), балар их ой тайга, уул нуруу үргэлжлэх бөгөөд өмнөд хэсэгт нь их говь, нар салхинд элэгдэж нурсан асга хад, элс манхан, үржил шим муутай цөл үргэлжилнэ. Умар зүгийн ой хөвчид нь манай Сибирийн ой тайга шиг баавгай, гахай, булга, шилүүс мэтийн ан амьтан элбэг. Говь тал нутагт нь зээр, бөхөн, хулан, тахь, хавтгай мэтийн ховор амьтад нутаглана. Бас энэ нутгаас эрт галбын үлэг гүрвэл мэтийн аварга том амьтдын араг яс, өндөг мэт малтмал амьтдын үлдэгдэл олддог байна.

	Хөдөө аж ахуйн яамны сайд, өндөр нуруутай, цэцэг өвчний улмаас бага зэрэг цоохор болсон царайтай хүн намайг анх хүлээн авахдаа жирийн байдлаар мэндлэн:

	— Таны бие тэнхээ сайн уу? гэж асуулаа.

	— Зүгээр.

	— Та манай орон даяар урт аян хийх болно.

	— Хэрэв зөвшөөрвөл энэ аяллаас л ажлаа эхэлбэл ямар вэ?

	— Маш сайн байна. Эхлээд өмнөд, баруун талын нутгуудаар явна. Хонины аж ахуйнууд зохион байгуулахад та тусалж өгөх болно гэж хэллээ.

	Ачааны машин дээр хоёр торх бензин тавьж, дүүрэн хүн чихэлдэн суужээ. Дахиад нэг ч хүн суух зайгүй мэт санагдана. Гэтэл эхний дайралдсан суурин газраас бас нэг хүн нэмж суув. Тэр хүн машины хашлаганы цаагуур мод хатган босгоод түүнийхээ хоёр талаар хөлөө гадагш унжуулан сууж бүхэл өдөр ч дуулсан дуусмааргүй урт дуу аяланхан явна. Энд засмал зам байхгүй, эндхийн хөрс нь өөрөө цардмал зам л гэсэн үг. Замын хоёр талаар намхан өвс ногоогоор бүрхэгдсэн өргөн хөндий үргэлжилнэ. Эргэн тойрон уул толгод жирэлзэн, алсын уулс цэнхэр мананд униартан тэнгэртэй нийлнэ.

	Монгол орон бол ерөнхийдөө далайн түвшнээс дээш 1200 метр өргөгдсөн өндөрлөг газар юм. Хоёроос гурван мянган метр өндөр өргөгдсөн уулархаг нутаг олон бий. Оросын нам дор газрын бид мэтийн хүмүүст ямаршуухан байж таарах вэ? Энэ аялал хийсэн анхны өдөр л мэдэгдэж байлаа. Хориод километр зам дандаа дээш өгсөнө. Машин аажмаар өгсөж өндөр авсаар сүүлдээ мотор нь ханиад хүрсэн юм шиг «найтааж» эхлэв. Машин зогслоо. Хөгжилтэй, хэнэггүй жолооч Дамбийням моторын бүрхүүл доогуур бүсэлхийгээ хүртэл шурган ороод мотороо ухаж гарав. Хаа газрын жолооч ингэж байдаг шүү дээ. Гэвч Дамбийням тоормос муу гэж огт сэтгэл зовдоггүйгээрээ тэднээс ялгаатай. Үүнээс болж ямар гай учирч болохыг бид энэ өндөр даваан дээр л мэдэж авлаа шүү дээ. Машин аажимхан ухарч эхлэв. Тэгснээ улам хурдан өнхөрч гарлаа. Жолооч моторын хучилт дороос гарч чадахгүй сандарч, жолоо нь эзэнгүй, дуртай тийшээ эргэлдэнэ. Одоо яана аа? Зорчигчид шуудайтай төмс асгарч байгаа юм шиг тал тал тийшээ үсрэн бууцгаав. Би ч гэсэн үсэрч буулаа. Тэгж үсрэхдээ хачин их амьсгаадаж, чамархайн судас гүрэлзэн, зүрх амаараа гарчих шахав. Өндөр газар гэдэг ийм л байдаг ажээ. Өндөрт гарсан хүн аль болохоор хүчтэй хөдөлгөөн нэгийг ч хийхгүй байвал зохино. Аз болоход дугуйны ар талд том чулуу тээглээд машин зогслоо.

	— Зүгээр! гэж Дамбийням хэлээд надад зориулан: Ничего! гэж өөрөө орчуулж: Тормоз нет, даваанаас буухад л зугаатай даа гэж хэлэв.

	Даваа гэдэг нь үнэхээр өндөр уул юм аа. Үүгээр бууна гэдэг ч бас зугаатай л хэрэг байна. Машин галзуу юм шиг хурдлан давхина. Зорчигчид бие биеэс зуурч нэг бөөн юм болоод хөхрөлдөн явах нь айсан шинж огт үгүй. Би бүх насандаа ийм хурдан явж үзээгүй юм.

	Даваанаас бууж өргөн хөндийд орлоо. Хөндий даган машины аржгар дугуйны хээ гарч халцран дагтаршсан зам зурайна. Зөв талд хоёр километр хэртэй газарт цагаан шаргал зүстэй сүрэг амьтан үзэгдэнэ. Энэ бол тал нутгийн зээр гэдэг амьтан ажээ. Энэ олон амьтан машинаас үргэж холдон зугтаах биз гэж бодож явлаа. Гэтэл огт тийм биш ажээ. Харин бүр манай машинтай уралдан дөхөж ирлээ. Манай машин цагт тавин километрээс доошгүй хурдтай давхиж, хэдэн мянган толгой энэ зэрлэг сүрэг түүнтэй уралдана. Ёстой хурд сорин уралдана гэдэг энэ билээ. Зээр машиныг хөөж гүйцээд бидний өмнүүр зам хөндлөн гарч санаа нь амарсан юм шиг зогсон бидний араас харсаар хоцорно. Удалгүй бас нэг сүрэг зээр замын солгой талаас бидэнтэй уралдаж бидний өмнүүр зөв тийшээ ороон гарлаа. Хурдалж яваа юм бүхэнтэй хурдаа сорьж «нар булаадаг» ямар гайхалтай амьтан байдаг юм бол доо. Энэ тухай надад хэн ч тайлбарлан хэлж өгсөнгүй.

	Зээр ингэж уралдахдаа бууны аманд биеэ өрж өгдөг байна. Үүнийг нь анчид тун ч сайхан ашигладаг байна. Бид ч гэсэн тэр оройгоо айлын гэрт хонохдоо бүтэн зээрийн махаар «найрлаж» билээ. Зээрийн мах алив ангийн мах шиг тун сайхан мах байж билээ.

	Тэр айлын эзэд энэ хүмүүсийн дотор малын их эмч яваа гэдгийг мэдээд бүх яриа хөөрөөг мал эмнэлэгт шилжүүлэн «мэргэжлийн» асуулт асууж эхлэв. Жишээ нь зэрлэг илжигний элэг хэрхэн шарж бэлтгэх вэ? гэх зэрэг.

	— Яагаад зэрлэг байдаг бил ээ? Бас яагаад шарах хэрэгтэй юм бэ? гэж би орчуулагчаас асуулаа.

	— Урьд нь лам нар тэмээний хамууг тэгж эмчил гэдэг байжээ.

	Тийм учиртай юм байжээ! Урьдаар зэрлэг хулан барьж авах учиртай байх нь. Энэ бол зэрлэг заан барихтай адил хэцүү хэрэг. Тэгээд элгийг нь авч ямар нэг уншлага уншаад, нууцгай нарийн жор тааруулан гуулин тогоонд хийж шарах нь байна. Энэ мэтийн хуурмаг цуу их тараасан болохоор лам өөрөө ч тэр бэлдсэн эмийнхээ хэрэгтэй хэрэггүйг мэдэхгүй болжээ. Гагцхүү малчин ардыг хуурч өргөл барьц ахиухан авна гэдгийг л тэд сайн мэддэг байж. Өнөө хамуутай тэмээ нь хамуутай хэвээрээ л үлдэнэ. Үүний оронд хүхрийн ангидридаар утах буюу утах битүү байр олдохгүй бол креолины уусмалаар угаах нь нэн дөхөмтэй бөгөөд үр дүнтэй байх сан билээ.

	— Энд зэрлэг илжиг (хулан) байдаг юм уу? гэж би энэ дороо гараад л хөөж барих гэсэн юм шиг асуув.

	— Би ч үзээгүй ээ, манай өвөг эцэг ч хараагүй юм гэнэ билээ гэж гэрийн эзэн хариуллаа.

	— Тэгвэл хулангүйгээр ч хамуу эмчилж болох л доо.

	Машин дээрээс нэг лонх креолин авчрууллаа. Вазелин байхгүй, гэхдээ түүнгүй болно биз. Шар тос улам ч сайн тохирно. Гэрийн эзэдтэй хамтран креолинтэй тос бэлтгэлээ. Харин ламтай адилхан байхгүйн тул хамуу яаж үүсдэг тухай ярьж хамууны хачиг гэж юу байдгийг зургаар үзүүлэн, Монголтой зэрэгцээ орших Казакстаны хамтрал сангийн аж ахуйнуудад хамууг яаж эмчилдэг тухай ярьж өглөө.

	— За одоо хамуутай тэмээгээ аваад ир дээ.

	Үс ноос нь унаж, хачин зүдэрсэн туранхай хөх тэмээ авчирч уяв. Би эхлээд тос яаж түрхэхийг зааж өглөө. Тэр айлын хүү дээлийнхээ урт ханцуйг шамлан хамуутай тэмээг «эмчилж» гарав.

	— Долоо хоноод дахин түрхээрэй. Хэрэв тос дуусвал сумынхаа малын бага эмчээс аваарай.

	Хожим сонсвол тэр ганц түрхлэгээр л тэмээний хамуу арилсан юм санжээ. Би аян замаасаа буцаж ирээд тэмээний хамуу эмчилснээ ч бүр таг мартаж орхисон байлаа. Нэг удаа сайд намайг өрөөндөө дуудав. Ороод очсон чинь өнөө хамуутай тэмээний эзэн өвгөн сууж байна. Сайд хөгжилтэй инээмсэглэн:

	— Танай танил, малчин ард Чойжил танд талархлаа илэрхийлэх гэж ороод иржээ. Таныг мал сайн эмчилж өгсөн гэж байна гэв.

	«Ороод иржээ» гэж хэлэхэд ч амархан, гэтэл тэдний гэрээс яам хүртэл мянган километрээс доошгүй байх шүү дээ!

	— Талархал илэрхийлэх шалтгаан ч баймааргүй юм сан даа!

	— Чойжил гуай энд бас өөр ажилтай юм билээ гэж сайд элэгсгээр хэлэхдээ ямар ч гэсэн гол ажил нь талархал илэрхийлэх явдал байсан юм шигээр ойлгуулаад эргэлзсэн байдлаар; — Танайх хэдэн хоньтой вэ? гэж асууж байна. Арваад хонь бэлэг өгөх гэсэн юм байх аа. Авах уу? гэж асуув.

	— Яалаа гэж! Би нэг ч хоньгүй гэж би бүр сандран хэлэв.

	Чойжил гуай ширэн бүрээстэй зөөлөн сандалд суугаад бидний яриаг хэнэггүй сонсож суув. Сайд миний үгийг орчуулж өгөв. Чойжил гуай толгой дохиж:

	— Доктор маань манайд очих ёстой. Манай хүү урьж байна гэв.

	Энэ бол надад ойлгомжтой зүйл.

	—Их баярлалаа, большое спасибо!

	Үүгээр хамуутай тэмээний тухай яриа төгсөөгүй шүү. Нийслэлд мал аж ахуйн үзэсгэлэн гаргахад идэвх зүтгэл гаргасны төлөө шагнал болгож нэн сайн цаг надад бэлэглэсэн билээ. Сайд тэр шагнал гардуулахдаа,

	— Малчин ард Чойжилыг санаж байна уу? гэж асуув.

	— Өнөө тэмээг нь... яасан уу?

	— Тийм ээ. Энэ цагийг тэр малчин өвгөний бэлэг гэж үзэхийг хүсэж байна гэв.

	Жирийн малчин ардын баяр талархал ингэж зөвлөлтийн мэргэжилтэнд хүрсэн юм. Тэр цагийг би одоо хүртэл олон жил хэрэглэж явна. Энэ цаг огт алдаагүй зөв явдаг, одоо хүртэл нэг ч удаа засвар хийлгээгүй. Энэ үгийг бичиж байхад минь ч тэр малчин ардын бэлэг миний өмнө байж байна. Энэ бяцхан дугуй хайрцаг дотор монгол орны агаар одоо хүртэл хэвээрээ байгаа юм шүү.

	Малчин ардууд ямар их элэгсэг дотно сэтгэлтэй, мэргэжилтэн хүний өчүүхэн ч атугай тус хүргэснийг хэрхэн өндөр үнэлдэг болохыг үзүүлэхийн тулд би энэ бэлгийн тухай өгүүллээ. Харин хонины хамуутай тэмцэх гэж мөн ч их түвэг удсан даа. Тус орны умард хэсэгт хонь үржүүлэх сангийн аж ахуй зохион байгуулагдав. Бас олон толгой нарийн ноост хонь энд авчирлаа. Ийм үүлдрийн хонь урьд нь энд огт байгаагүй юм. Рамбулье, прекос үүлдрийн тэсвэр муутай эмзэг хонь эндхийн хатуу ширүүн уур амьсгалд дасдаг болов уу?гэсэн чинь ийм хонь өөрсдөө энд дассан төдийгүй олон сайхан төл өглөө. Тэр нь нутгийн ширүүн ноост хоньтой эрлийзжүүлсэн төл юм. Богино хугацаанд эрлийз мал өсөн үржив. Энэ эрлийз хонь орон нутгийн үүлдрийн тэсвэр хатуужил, сайн үүлдрийн өндөр ашиг шимийг  хослуулсан шинэ сайн шинжтэй мал боллоо. Ийм хонь бүтэн жил бэлчээрт явж тарга хүч сайн авдаг, үс ноос ихтэй байх болно. Ноос нь үнэхээр сайхан. Уулын бэл уруудан усанд орж яваа олон хонь харахад бөөрөнхий ноосон бөмбөлгүүд өнхрөн орж ирж байгаа шиг. Ийм их ноостой хонь өвлийн дөчин градусын хүйтэнд ч үл ажирна. Шөнө задгай хотонд хонь бөөр бөөрөө нийлүүлэн түнтийтэл хэвтээд өгөхөд зузаан «ноосон хөнжлийг» ямар ч хүйтэн жавар нэвтлэхгүй ажээ. Хүйтэн сэрүүн нөхцөлд байх тусам шинэ үүлдрийн хонины ноос улам урт, нарийхан, олон ширхэгтэй болж ирдэг байна.

	Гэтэл хавар тийшээ энэ сайхан малын үнэт ноос зулгаран унаж эхлэв. Суурь хонь харгана бургасан дундуур явж өнгөрөхөд цасан цагаан ноосон мөр үлдэж, ноос пүү пүүгээрээ гээгдэж эхлэв.

	Одоо яах вэ? Энд креолинтой тос тус болохгүй. Тэгээд зэлүүд газар, салхинд элэгдэж хурц шовх үзүүр гарсан асга хадны завсар үүссэн, таваг шиг дугараг хар нуурын эрэгт барилга барьж эхэллээ. Тоосго, цемент, элс авчирлаа. Би хорин метр урт, метр хагас өргөн газар хэмжиж гадас зоож тэмдэг тавилаа. Түүний дагуу нүх ухаж, тоосго өрж, бетондож доторлоод хонь угаах онгоц хийлээ. Түүн дотроо дөчөөд шоо метр ус хийж халаагаад мөн креолин хийж хутгалаа. Онгоц дотор сүүтэй цай шиг шингэн үүсэв. Сүрэг сүргээр нь хонь тууж авчраад тэр онгоцон дотуураа хөвүүлж эхэллээ. Ингэж эндхийн хонь анх удаа «халуун усанд орж» билээ.

	Бүх хонь угаалгаж гараад наранд хатаж хундан цагаан болоод хамууны хачиггүй шинэ соргог бэлчээрт гарав.

	Сайд ирж хонь угаалгыг үзэв. Сайд өөрийн гараар өдий төдий хонь барьж онгоцонд хийгээд, суурь хонь угаалгаад гарахад бэлчээрт нь хүртэл дагаж ажиглан яваад буцаж ирж манай онгоцны ирмэг дээр суугаад

	— Өөрөө энэ онгоцонд орно байгаа? Хамуу халдчих шиг боллоо гээд дээлийнхээ гаднаас биеэ маажсан дүр үзүүлж билээ.

	Зэлүүд газарт угаалгын онгоц барьсан маань учиртай юм. Үүнээс хойш энэ нуурын зүг сүрэг сүргээрээ хонь цуврах болсон нь асар том эмнэлэгт ирж эмчилгээ хийлгэхээс юун ялгаа байх вэ. Хонины хамуу ч ариллаа. Зэргэлдээх сумын малчид ирж, "хонь угаана гэж яадаг байна даа?" хэмээн ихэд сонирхон үздэг байв. Удалгүй тэр сумдад ч угаалгын онгоц бий болов. Тал нутагт босгосон том чулуу энд тэнд тааралдах болов. Энэ чинь эрт дээр үеэс, Чингис хааны үеэс босгож ирсэн хөшөө чулуу байлгүй дээ? Тийм хөшөө чулуу ч олон бий. Гэхдээ энэ бол ихэнх нь хонь угаах онгоц хаана байгааг олох тэмдэг болгон босгосон чулуу ажээ. Одоо малчин ардууд хулангийн элэг гэж шохоорхохоо больжээ.

	Улаанбаатарын төвд олон баганатай нэгэн үзэсгэлэнтэй сайхан барилга бий. Энэ бол улсын их сургууль юм. Эндээс биологич, зоотехникч, хүн, малын их эмч зэрэг монгол мэргэжилтнүүд бэлтгэгдэн гардаг.

	Би бас л самбарын өмнө, шохой, алчууртай зогсох болов.

	Ажиллаж байсан газрынхаа мал аж ахуйн тухай, малыг урьд нь яаж эмчилдэг байсан, одоо яаж эмчлэх болсон тухай, анх харахад учир нь үл олдох мэт атлаа, шинжлэх ухаантай нөхөрлөөд ирэхэд тун жирийн байдаг тохиолдлуудын тухай энд би ярьж байлаа.

	Ногоон даалимбан дээлтэй нэг хүү юм асуух гээд өндөлзөөд байлаа.

	— Та манайд очсоноо санаж байна уу? гэв.

	— Адуунд тариа хийхэд тань би тусалдаг байсан шүү дээ гэж өөр нэг хүү инээмсэглэв.

	Энэ танхимд миний танилууд олон байсан юм. Тус орноор бид дөрвөн удаа аялан явахдаа олон хүнтэй уулзаж, айл айлаар хонож, аагтай сайхан цайг нь ууж явсан билээ. Тийм ч учраас гудамжинд санаандгүй явж байтал:

	— Сайн байна уу, Антонов, здравствуй! гэж хуучин сайн танилын ёсоор уулзах хүн олон тохиолддог байлаа.

	Нэг удаа үхрийн үүлдэр угсааны талаар оюутнуудад лекц уншихдаа зориуд ардын аж ахуйтны амьдралаас «оруулан» ярилаа. Тэгсээр бүр сарлаг хэмээх гайхамшигтай малын тухай ярианд орлоо. Сарлаг бол өндөр ууланд мөнх цасны бараг хаяагаар оршдог амьтан юм.

	Сарлагийн сүү бол хамгийн тослог, долоогоос найман хувийн тослогтой, бараг цөцгий гэмээр сүү юм. Би Говь-Алтайд сарлагийн сүүтэй цайгаар дайлуулснаа санаж байна. Гадаа хүйтэн ч гэж жигтэйхэн байлаа. Олон цаг мориор яваад их ядарсан ч байлаа. Ер нь цаашаа явж чадахгүй болтлоо ядарсан шиг санагдаж байлаа. Тэгтэл замд маань нэг айл дайралдав. Тэр айлын эзэгтэй аяга сайхан цай хийж өгөв. Сарлагийн сүүтэй цай гэж ямар сайхан ундаа байдгийг би тэгэхэд л мэдсэн юм.

	Лекцийн дараа хэсэг оюутан намайг тойрон авлаа.

	— Миний ээж танд сарлагийн сүүтэй цай аягалсан юм гэж энэ Аюуш хэлж байна. Бас дараа нь та Аюуштай хамт сарлаг унаж явсан гэнэ. Тэр үнэн үү? гэж асуулаа.

	Аюуш гэдэг нь үнэгэн малгайтай, ичимхий бор хүү байсан юм. Аюуш бид хоёр сарлаг унаж уул хадаар зөндөө тэнэж билээ. Сарлагт хазаар ногт, эмээл тохош гэж байхгүй. Гагцхүү модон дөр, дээсэн жолоо хоёр байхад л болно. Өнөө аймшигтай сэгсгэр амьтан чинь дөр жолоо хоёрт тун дуулгавартай, хааш нь л зална тийшээ годосхийтэл эргэнэ. Эмээл тохош хэрэггүй юм билээ. Сарлагийн нуруу өргөн махлаг, явдал зөөлөн, жороо морь шиг. Хөл их савга үсээр нь хучигдаад дулаахан ч гэж хачин. Ялангуяа гэдэс хавийн нь савга гэж жигтэйхэн урт, газар хүрсэн цацаг шиг сайхан унжина. Ийм их савга үстэй сарлаг өвлийн цагт цас мөсөн дээр ч хэвтсэн дороо дулаан зөөлөн «гудастай» юм шиг ажирдаггүй.

	— Сайн байна уу, Аюуш аа!

	— Сайн, багш аа

	— Танайхан бүгд сайн уу?

	— Порядок! (Зүгээр) гэж яг оросоор хариулж билээ. 

	Нэг удаа Аюуш:

	— Сургагч аа, ирэх долоо хоногт наадам болж, морь уралдана. Та сонирхох уу? гэж хэлэв.

	Оюутнууд намайг нэрээр минь дуудахаас илүүгээр сургагч гэдэг байсан юм. Наадам гэдэг бол монголын ардын их баяр наадам юм. Урьд нь шашны баяраар наадам болдог байсан. Одоо бол Монголын ардын хувьсгалын ойгоор их баяр наадам болдог болжээ.

	Улаанбаатар хотын ойролцоо, Туул голын сэргэлэн сайхан дэнж дээр арван өдрийн турш хүн амьтан олонтой нэгэн ёсны хот бий болно. Тус орны хаана ч үүн шиг олон хүн цуглардаггүй байх аа. Улаанбаатарынхан л цуглаад байгаа хэрэг биш, энд алс холын аймаг сумдаас, умард нутгийнхан, өмнөдийн говь газрынхан ч энд хүрэлцэн ирнэ. Хэдийгээр ийм наадам аймаг сум болгонд болдог ч гэсэн бүх Монгол орны ард иргэд энд цугласан юм шиг санагдана.

	Хаа ч явсан, хаашаа ч харсан морьтой хүмүүс л үзэгдэнэ. Энэ олон мянга түмэн морьтон аяархан алхуулж, зугуухан хатируулж цогиулж ч, бас асар яаруу хэрэг тохиолдсон аятай хар хурдаар нь давхиулж ч явах юм. Нэг хэсэг нь танил талындаа очиж айраг уух гээ биз. Зарим хэсэг нь бүхэл хөхүүр айраг хоосолж орхиод хоршоо дэлгүүрт яараа биз. Тэгтэл бөөн хүн нэг тийшээ давхин өнгөрөв. Учрыг асуувал циркийн тоглолт эхлэх гээд тэд тийнхүү яарчээ. Цирк гадаа тоглох байлаа. Циркийн талбай, дүүжин, өндөр шонд утас татсан нь надад аймаар өндөр юм шиг санагдсан. Ийм өндөрт татсан утсан дээр хэн гарч зүрхлэх юм бэ?

	Тоглолтын хөтөлбөрт: «Дээврээр дүүлдэг дугуйчид» гэж бичсэн байв. Монголын зоригт бүсгүйчүүд өндөр шонд татсан утсан дээгүүр газраар явсантай л адилхан дугуйгаар давхиж, хараад зүрх алдам гайхалтай үзүүлбэр үзүүлнэ. Тэдний тоглолт үнэхээр зоригтой, уран чадамгай байлаа. Харин дээвэр л байсангүй. Тэдний дээр Монголын үүлгүй номин цэнхэр тэнгэр л байна. Үзэгчдийн сандал цөөхөн. Ер нь хэрэг ч үгүй бололтой. Үзэгчид цөм морьтойгоо циркийг тойрон морин дээрээсээ харна.

	Наадмын газарт байгаа бүх үзэсгэлэнгүүдийн дотроос хамгийн том нь мал аж ахуйн үзэсгэлэн бөгөөд тэнд ямагт хүн олонтой байна. Үзэсгэлэнгийн байранд хонь, ямаа, адуу, сарлаг, үхэр, сарлаг - үхрийн эрлийз, урт эвэртэй аварга том хайнагийн шар мэтийг үзэж болно. Энд бас зэрлэг хонь буюу аргаль, хулан, тахь болон бусад сонин ан үзэж болно. Бас торон дотор талын гал улаан үнэг байна. Бас баавгай ч саатан сонирхож болно. Баавгай оготор сүүлэн дээрээ оцойн суугаад, яг л Москвагийн амьтны хүрээлэнгийн баавгай шиг урд хоёр савраа дэлгэн сарвайх нь амтат боов чихэр горьдсоны шинж. Чихэр боов зөндөө хаяж өгнө, мань баавгай ч байг гэх биш дээ.

	Наадмын төв хэсэгт өргөн их талбайг тойрон өнөө л олон морьтон эмээл дээрээсээ үндэсний бөхийн барилдаан сонирхон харж зогсоно. Тэр талбайн дунд ээтэн гуталтай шовгор малгайтай аварга хүчит бөхчүүд харцага шонхрын дэвэлтээр дэвж гарч ирнэ. Монгол бөхийн барилдааны ёс ийм байдаг. Дэвж гарч ирсэн бөхчүүд хоёр хоёроороо барилцан авч уран мэх уралдуулан хийж аль тэнхээтэй, мэх илүүтэй нь унагаана. Хэн түрүүлж өвдөглөсөн нь ялагдах бөгөөд давсан бөх мөн дэвж индрийн өмнө очиход ерөнхий шүүгч боов хурууд атгаар малгайнд нь хийж өгнө. Бөхчүүд буцахдаа мөн л дэвэх бөгөөд авсан боов хуруудаа олны зүг цацан өргөнө.

	Олон морьтон хүрээлсэн бас нэг том талбай байна. Энд сур харваан болж байна. Бухын шөрмөсөөр хийсэн хатуу хөвч шавхийхэд өдөлсөн сум шунгинан ниснэ. Ханалан өрсөн олон сурыг шагайн тавьсан сум түүнийг онож зад цохих нь сурчин хүний хараа хурц, гар тулгатай байгаагийн шинж ажээ. Бас л боов чихэр өгнө. Дашрамд амтат боовны тухай өгүүлье. Боов боорцгийг амталж зуурсан гурилаар шар тос буюу өөхөн тосонд хийж чанасан байдаг. Ийм боов боорцгийг наадам болохоос нэлээд өмнөөс их хэмжээгээр хийж бэлтгэсэн байдаг.

	Аюуш бид хоёр юу юунаас илүү морины уралдаан ихэд сонирхсон билээ. Энэ бол сур, бөхийн барилдаантай ч зүйрлэшгүй гайхалтай үзэгдэл байж билээ. Морины хурдыг бид секундомерээр хэмжиж үзсэн. Урьд нь монгол морь гайхалтай хурдан гэж сонссон минь үнэн байж билээ.

	Монгол морь тийм өндөр биш, газраас мундаа хүртэл 128—130 сантиметр орчим байдаг. Зэрэгцэн зогсоход хамгийн өндөр морины нуруу хүний өвчүү орчим байдаг. Костром мужийн зарим үнээ ч үүнээс өндөр байх. Ийм намхан ч гэсэн бахим чийрэг биетэй, бат тулхтай хөлтэй, өтгөн бөгөөд урт дэлтэй. Харахад ч хүн даагаад явах битгий хэл, хүүхдийн тэргэнд хөллөлтэй санагдана! Гэвч түүний гадаад байдал ийм ажээ. Малчин ардын аж ахуйд байгаа морьдын маш хурдан шаламгай, асар их тэсвэр хатуужилтайг өгүүлэвч баршгүй. Өглөөнөөс аваад үдэш болтол давхисан ч эцэж цуцахыг үл мэднэ. Өдөр нь морио идүүлэх нь тун ховор. Эзэн хүн мориноосоо бууж гэрт ороход морь нь уяан дээр газар шүргэсэн урт, өтгөн сүүлээрээ ялаа батгана үргээн сойлгоостой өнжих ажээ. Моринд ямар тэжээл өгдөг юм бол? Малчин ардууд өвс хаддаггүй, овьёос тарьдаггүй. Эндхийн адуу овьёос гэдгийг огт мэдэхгүй. Нэг удаа би малгайдаа овьёос хийгээд унаж явсан цавьдар мориныхоо хошуунд ойртуулсан чинь юун овьёос амтархан идэх нь битгий хэл хамарт нь могой ойртуулсан шиг хуухирч үргэн ухасхийсэн билээ. Ингэж уяан дээр эзнээ хүлээж хоосон зогссон морь явах цаг болоход алсын замд агсагагүй гардаг билээ. Шөнө нь эзэн морио сул тавьж ижилд нь нийлүүлэн бэлчээрт гаргана.

	Маргааш өглөө нь болоход морь амарч, гэдэс гартлаа өвс ногоо идэж авсан, алсын аянд гарахад бэлэн болсон байдаг. Гэвч ардууд өчигдрийнхөө морийг маргааш нь барьж унана гэж бараг байдаггүй. Урт уурга барьсан малчин олон адуун дундуур зүсэн орж өөр нэг морийг маш чадамгай уургалан бариад унаж явсан морио юүлнэ. Тэр морь нь хэд хоног ижил сүрэгтэйгээ бэлчин хүч тарга авна.

	Монгол морийг хөнгөн хялбар амьдралтай гэж огт хэлж болохгүй. Гэвч түүний хурд, хүч чадал гайхамшигтай билээ. Энэ бие багатай хөлөг морь дөчин километрийн уралдааныг давгүй ардаа хийнэ. Ийм хол уралдсан морь, хурд нь огт саарахгүйгээр барианд ирж байгааг харахад эцэж сульдсан шинж байдаггүй. Тэр уралдаж ирсэн морийг ялимгүй жаахан амрааж хөлсийг нь хатаавал дахиад дөчин километр уралдсан ч чадна. Энэ бахим, тулгатай хөлөг мориор хагас зуун километр зайд уралдах явдал ч байдаг. Ийм уралдаанд ч хурд нь буурдаггүй байсан. Энэ зайг дөрвөн цаг гаруйхан хугацаанд явж туулдаг. Тэгэхлээр цагт арван хоёр километр буюу нэг секундэд гурван метр илүү хурдална гэсэн үг. Нэг удаа маш холын зайны морин уралдаан боллоо. Улаанбаатараас Ховд хүртэл Монгол орны ихэнх талыг эзэлсэн алсын аянд гарч билээ. 1800 километр газрыг 25 өдөрт туулсан нь өдөрт 72 километр явсан байна. Энэ бол гайхалтай үзүүлэлт юм.

	Тийм ч учраас Аюуш бид хоёр зориуд наадмын уралдааны морьд хэр зэрэг хурдтай байдгийг үзэх гэлээ. Бид гараан дээр ирлээ. Түрүү шан - улаан пүүсүү дээлийн төлөө өрсөлдөгчид энд хэчнээн олноороо хуран цуглаж вэ! Тэр өрсөлдөгчид гэдэг маань хал үзсэн догь улс билээ. Тэдний дунд арван нас хүрсэн хүн бараг байхгүй бол уу даа. Монголын хэдэн зуун бяцхан хөвгүүд охид хурдан хөлгүүдээ унан гарааг хүлээн эргэн тойрон хуйларцгаана. Хар үс нь салхинд хийсэж, хархан нүдэнд нь баяр жавхаа гэрэлтэнэ. Энэ бяцхан хүүхдүүд их уралдаанаас айж эмээсэн шинж огт үгүй. Энэ бол хашир догь улс, моринд гарамгай, ерөөс төрөлхийн морьтон улс гэж хэлж болно.

	Уралдааны морийг яагаад хүүхэд унадаг юм бэ? гэвэл бяцхан хүүхдүүд моринд хөнгөн байдаг. Наадмын уралдааны морийг хүүхдүүд унадаг эртний уламжлал энд байдаг ажээ. Морь нь ч гэсэн эзнээсээ дутуугүй залуу.

	Шүүгчийн дохиогоор уралдааны морьд нэг эгнээнд зэрэгцэв. Морь унасан хүүхдүүд өнгө өнгийн шовгор малгай өмссөн нь алаг эрээн цэцэг шиг харагдана. Малгайных нь хэлбэр манай хуучны цэрэг малгайтай төстэй, салхинд ховх хийсчихмээр л санагдана. Гэвч энэ бол бас уламжлал ажээ.

	Шүүгчийн дохиогоор тэр олон морьд нэгэн зэрэг ухасхийн хөдлөв. Гараан дээр булхайлахыг онц үл хэрэгсэнэ. Гараанд хоцорвол хойноос нь хөө. Энэ удаа ийм л байж, дараа битгий алмайр гэх ажээ.

	Хэдийгээр хүүхдүүд уралдаж байгаа ч гэсэн энэ бол хүүхдийн буюу тоглоомын зүйл огт биш. Энэ бол тун сүртэй сайхан үзэгдэл билээ. Олны хөлд хөөрсөн, бас яахыгаа сайн мэдэх болсон бололтой олон морьд нэгэн зэрэг хурдлан давхиж, хүүхдүүд гууглан ташуур даллана. Гэвч эхний үед ташуур огт хэрэггүй. Хурд гэж гайхалтай. Бидний суусан ГАЗ машин ч хурдлан давхилаа. Машины хурд заадаг зүү эхлээд 20, 30-ын тоо зааснаа 40 хүрэв. Энэ бол толгойнд яваа морины хурд биш ээ. Бид олон морины тоосон дунд, тээр хойноос нь дагаад давхисаар барианд ирж байгаа хэрэг л дээ. Гэхдээ бид алсаас эхний морь барианд орохыг хараад секундомерээ зогсоосон юм. Тэгээд бодож гаргавал дунджаар цагт 40 километр хурдалсан байна. Энэ бол тийм ч муу үзүүлэлт биш ээ.

	Энэ бүхнийг бичиж аваад тооцоолон бодож байх завсар дараагийн хэсэг морьд барианд ойртон ирэв. Ногоон малгайтай хүүхдийн унасан хилэн хар морь тасран айсуй. Унасан хүүхэд нь ташуураа даллан эргэлдүүлж, уухай хашхиран барианы газрыг өнгөрөн давхилаа. Морь хүүхэд хоёр эрчдээ аль хэдийн бариаг өнгөрөөд зогсох төлөвгүй, дахиад уралдсан ч бэлэн. Шүүгч морины жолооноос барьж аваад, хүзүүг нь илэн тайвшруулснаа түрүүлсэн хүүхдийг зааж:

	— Энэ Бямба өнгөрсөн жил түрүүлсэн. Энэ жил бас л түрүү шагнал олгох боллоо. Сургагч аа, ямар байна даа? гэв.

	Морьд гараанаас яг зэрэг гарч бүх зайг жигдхэн давхисан гэж үзэх юм бол Бямбаагийн унасан морь нэг секундэд бараг арван гурван метр харайж байсан байна.

	— Ай хөөрхий Бямба, хар морь хоёр ч сайхан давхиж байна даа гэж шүүгч шагшин магтана.

	Тэгж байтал тоосон дундаас бас уралдааны морьд хурдлан гарч ирэв. Шүүгч Бямбааг орхиж уралдааны морьд руу очив.

	Сүүлчийн уралдаан болов. Энэ уралдаан эхлэхээс нэлээд өмнө би Аюушдаа машинаа явуулсан байв. Бичиж тэмдэглэсэн цагийг нь тулган үзэж дүн гаргах гэсэн юм. Энэ завсар хөндий дүүрэн тоос босож, олон морьд хурдлан айсуй. Унасан хүүхдүүдийн өнгө өнгийн дээл, малгай ялгаран тодорч ойртлоо.

	Хамгийн түрүүн хүрэн морь унасан ягаан дээлтэй хүүхэд гарч ирэв. Ягаан дээл нь салхинд бөмбөлөг шиг бундайн, малгай нь салхинд унажээ. Үс нь дэндүү урт юм уу даа. Тийм байна. Энэ чинь бяцхан охин хурдалж явна шүү дээ! Энэ бяцхан монгол охин олон өрсөлдөгч нараа ардаа хийж жигүүртэй юм шиг дүүлэн ирж байгаа нь нэн бахархалтай. Энэ бол Төв аймгийн Сэлэнгэ гэдэг охин юм. Сэлэнгэ тасархай хол түрүүлж ирээд барианы газрыг өнгөрсөн морио залж шүүгчдийн комиссын ойролцоо ирж огцом татаж зогсов. Ийм хурдан яваа морийг тэгж огцом эргүүлж амархан зогсоож байгааг бодвол энэ охин бас айхтар шөрмөстэй гартай хүүхэд байх нь.

	Наадмын уралдааны морьдын гараа барианы цагийг нэгд нэггүй хялбархан бодож дүн гаргалаа. Өнгөрсөн жилийн наадмаар түрүү шан авсан Архангай аймгийн Бямба, Төв аймгийн охин Сэлэнгэ нар түрүү байр эзэлж шан авлаа.

	Монголын морины тухай өөр ямар магтаалын үг хэлж болох вэ? 

	Монгол морь зөвхөн хурдан төдийгүй бас их ачаа «даана». Энэ наадмын талбайд хоёр голтой тэргэнд хөллөсөн нэг морь хөрсний замаар их ачааг хялбархан чирч явлаа. Тэргэн дээр олон шуудай элс ачсан нь бүтэн тонн хагас ачаа лав байсан. Тэр морины жин 316 килограмм байсан юм.

	Аюуш монгол адууг үргэлжлүүлэн бие даан судалсан юм. Тун удалгүй Монголын улсын их сургуулийн нэгэн тэнхимд залуухан профессор бий болсон байх. Тэр залуу профессорыг оюутнууд нь Аюуш багш гэж авгайлах болсон биз.

	Их сургууль төгссөн малын залуухан эмч нар нэгдэл, сангийн аж ахуйнуудад очиж олон зуун жилийн түүхтэй мал аж ахуйд орчин үеийн шинжлэх ухааны ололт амжилтыг «нэвтрүүлэх» сайн үйлсийг хэрэгжүүлэн биелүүлнэ. Зөвлөлтийн мэргэжилтний өчүүхэн хувь нэмэр талаар өнгөрөөгүй гэж бодоход тун тааламжтай ажээ.

	Монголын залуу мэргэжилтнүүд эх орныхоо нутаг бүрд тархан хүрч ажиллана. Тэдний зарим нь Зөвлөлт Холбоот Улсад ирж эрдмийн зэрэг хамгаалдаг. Миний томилолтын хугацаа дуусаж би нутаг буцсан билээ. Бас л шинэ ажил үйлс, шинэ томилолт хүлээж байлаа. Энэ олон томилолтын эхнийх нь монгол оронтой зэрэгцээ орших Эрхүү мужид байсан юм.

	 

	 

	АЛС ЭРХҮҮ НУТАГТ

	Бидэнтэй хамт нутгийн сангийн аж ахуйд очиж явсан Сибирь нутгийн хүн, малын их эмч Константин Николаевич Сизов:

	— Александровскийн төв шорон гэдэг эртний дууг санаж байна уу? гэж асуув.

	— Тун сайн санаж байна. Хүүхэд байхдаа л дуулдаг байлаа:

	 

	Алс Эрхүү нутагт

	Асга хар хадны завсар

	Өндөр хэрмээр хүрээлүүлсэн

	Александровскийн төв шорон бий 

	 

	гээд л.

	К. Н. Сизов машинаа зогсоож:

	— Сибирийн цөллөгийн алдарт шорон гэдэг чинь энэ дээ гэж хэлэв.

	Ийм явдал бас байдаг юм. Юу гэвэл хэд хоногийн турш аж ахуйгаар явахдаа ой тайгын замаар, дов толгодын завсар, мөнх ногоон нарсаар бүрхэгдсэн уулын бэлээр цэнхэр Ангарын эргээр «цөллөгийн» замыг хэд дахин хөндлөн огтолж гарсан боловч яг энд ийм гяндан байсан гэдгийг огт мартжээ. Сибирийн аймшигт гяндан гэдэг нь ийм юм байдаг байжээ! Оросын эцсийн хаан энэ гянданг ихээхэн тооцоотой бариулжээ. Нарийхан хавцал. Энэ хавцлаас замаар гарахаас өөр гарц байхгүй. Гэтэл зам дээр харуул байна. Чулуун хананд ганцхан хаалгатай, төр ханан хадыг давахын аргагүй, үхнэ л гэсэн үг. Тэр ганц хаалган дээр нь ямагт харуул манаа зогсоно. Хэрэв хаалгаар гарах гэвэл, ганц манаач бүх хоригдлыг цааш нь харуулж чадна. Энэ хуучны шорон гянданг одоо цав цагаанаар будсан боловч, энд аль эртнээс хоригдол үгүй болсон авч (энд эмэгтэй хүний цүнх үйлдвэрлэдэг гар урлалын артель байрладаг), энэ аюултай хана хэрмийг нүд салгалгүй удаан харж зогсох ажээ. Тэрхүү хуучны гяндангийн дэргэдээс эхлэн боловсорч эхэлж байгаа тариалангийн талбай ногоорон үргэлжилнэ. Энд арвай боловсорч, вандуй овьёосны дунд хольж тарьсан наран цэцэг өндөр ургасан байна. Ингэж хольж ургасан ургамал маш сайн чанарын дарш болдог. Бас энд төмс, царгас, эрдэнэ шишийн тариалан байна.

	— Энэ тариалангийн талбай Харьковтой бараг нэг зэргэдэд оршино гэж Константин Николаевич хэлэв.

	Эрдэнэ шиш бол нар ихтэй газар ургадаг ургамал юм. Эрхүү мужид нарлаг өдөр хамгийн дээд хэмжээтэй буюу жилд гурван мянга орчим цаг нартай байдаг. Тийм учраас ургаж боловсрох нэн богино хугацаанд энэ ургамал хоёроос гурван метр урт ургаж амждаг. Энд эрдэнэ шишийн ногоон ургамал дундад бүсийнхээс дутуугүй их гардаг байна.

	Эрдэнэ шиш тэжээл их шаарддаг. Бордоо, ялангуяа азотын бордоогоор их бордох хэрэгтэй. Үүнийг Эрхүүгийн тариаланчид анхаарчээ. Эндхийн хөдөө нутагт шинэ зүйл үйлдвэр заводын дэргэд байдаг шатахууны мөнгөлөг цагаан агуулах шиг том том ган агуулахууд тариалангийн талбайн захаар эгнүүлэн байрлуулсныг үзэж болно. Энэ сав дотор үнэхээр «шатахуун», өөрөөр хэлбэл эрдэнэ шишийн дуртай тэжээл аммиактай ус байна. Газар хагалж, үр суулгаж, бордоогоор бордож эрдэнэ шиш ногоорон соёолох үед эгнээ бүрийн завсраар ухаантай машин явж өнгөрнө... Тэр машинууд эрдэнэ шишийн азотод дуртай үндсэнд аммиактай ус өгнө. Энэ нь эрдэнэ шишийн нялх ногоон ургамалд «сүү» л гэсэн үг юм. Ийм тэжээл авсан нялх ногоон ургамал нар өөд өдрөөр биш цагаар тэмүүлэн ургадаг. Эрдэнэ шишийн шилбэтэй зэрэгцүүлэн урт саваа зоож, түүндээ сантиметрийн хэмжээ тавиад өдөр бүр хэчнээн сантиметр урт ургасныг нь механикжуулагчид ажиглан гайхацгаадаг байжээ. Зулзаган ногоон эрдэнэ шиш хоногт таваас арван сантиметр урт ургадаг байна. Ийм хурдан ургадаг ургамал цөөхөн билээ. Эрдэнэ шиш ийнхүү нэг сарын дотор мод шиг өндөр ургаж, тийшээ нэг орсон тугал ч төөрөөд гарч чадахаа больдог. Нэг ийм явдал болжээ: Нэг бяруу ногоон навчийг нь амтархсаар эрдэнэ шиш рүү ороод бүр төөрч хоцорчээ. Бүтэн долоо хоног эрж байж арай хийж тэр бярууг олсон юм санж.

	Константин Николаевичийг би эрдэнэ шишийн тариалан руу орно уу гэж гуйлаа. 180 сантиметрээс нам биш нуруутай хүн байсан юм. Гэвч түүний малгайны орой ч эрдэнэ шиш дундаас цухуйхгүй байв. Эрдэнэ шишийн шар ногоон залааны чичирч хөдлөх байдлаар л малын их эмч Константин Николаевичийн хаана явааг тааж болох байлаа.

	— Ёох! Тэнд гүн дундаа өөрийн бичил цаг уурын өвөрмөц онцлогтой юм байна. Бүгчим гэж жигтэйхэн. Тэр мангуу бяруу хэцүүдсэн байх аа даа!

	Энэ бүх тэжээлийн ургамал бол хамтрал сангийн аж ахуйн малын хүчит тэжээлийн нөөц юм. Ийм нэг пүү тэжээл бүрийг хамгийн их мах сүү болгохын тулд түүнийг яаж ашиглавал илүү вэ? Нутгийн малын эмч нар сонирхолтой арга олсон байна. Малын зарим дотоод эрхтний эд эс гайхалтай сонин чанартай байдаг нь мэдээж билээ. Үхрийн элгийг нунтаглаж, тусгай аргаар боловсруулаад бярууны арьсан доор тарихад өсөлт нь нэмэгддэг. Жирийн тэжээлтэй малд элэгний бэлдмэл нэмж өгөхөд жин нь нэмэгддэг. Ийм бэлдмэлүүд амьд эд эсийг идэвхжүүлдэг байна. Тийм учраас ийм бэлдмэлүүдийг био идэвхжүүлэгч гэж нэрлэдэг. Био идэвхжүүлэгчийг бэлтгэхэд ч тийм үнэтэй биш, бас түвэг багатай. Малын их эмч бүр ийм бэлдмэлийг эмнэлэг дотроо бэлтгэж чадах юм. Константин Николаевич ч био идэвхжүүлэгч хийдэг тусгай цех аж ахуйдаа байгуулсан байна. Тэр цех нь жирийн өрөө юм. Тэнд ширээ байна. Ширээн дээр махны машин зоожээ. Түүгээр нядалгааны газраас авчирсан элэг, дэлүү машиндана. Бас шилтэй уусмал болон бэлдмэлээ ариутгах тусгай автоклав гэдэг хэрэгсэл байна. Малын их эмч, түүний туслах хоёроос «био цехийн» бүх орон тоо бүрдэнэ. Үйлдвэрлэлийн ажиллагаа тасарна гэж байхгүй. Ийм бэлдмэлийн үнэ хэдхэн мөнгө боловч оруулах ашиг нь хэдэн мянган рубль болно.

	Фермийн хашаанд 135 эр бяруу байлаа. Тарилга хийхээс өмнө бярууны жин хоногт 400—500 граммаар нэмэгдэж байжээ. Одоо ямар болсон бол?

	— Тэжээлийг нь өөрчлөөгүй, гэтэл жин нь хоногт долоон зуун граммаар нэмэгдэх боллоо.

	Зарим бяруу өдөрт килограмм килограммаар нэмэгдэж байна гэж үхэрчин бахархан хэлэв.

	Тооцоо гаргаж үзье. 135 бяруу нэг сард бараг бүтэн тонн тарга нэмж «авна». Бордох бүх хугацаанд гурваас доошгүй тонн тэжээл зарцуулна. Аж ахуй бордсон бяруугаа мах комбинатад тушааж хэдэн мянган рублийн ашиг олно. Гэтэл 2 рубль 50 копейкийн үнэтэй бэлдмэл хэрэглэсэн байна. Өөр ямар ажлаар нэг мөнгө бүрийг ийм олон төгрөг болгон өсгөж болох байна вэ? Константин Николаевичийн жишээгээр тус мужийн олон эмч ийм биоцех байгуулаад байна. Олон мянган бяруу, гахайд ийм тарилга хийжээ. Энэ бол гуравхан тонн биш, нэмэгдэл таргаас гаргаж авсан мах дүүрэн ачсан төмөр замын бүхэл бүтэн цуваа юм.

	Зэрлэг хулангийн дэлүүний тухай та нар лав сайн санаж байгаа биз. Лам нарын аргыг бид хэрэгсэхгүй байгаа маань талаар хэрэг биш биз? Үгүй ээ, талаар дэмий хэрэг биш. Хамууг дэлүүгээр эмчилнэ гэдэг бол уушгины өрөвсөлд тосон туулга өгсөнтэй адил юм. Харин мал бордоход хулангийн дэлүү ч хэрэг болж болох юм. Гэвч мал нядалгааны газар бүхэнд хэмжээгүй их түүхий эд байсаар атал хулангийн, тэгэхдээ маш ховор зэрлэг амьтны дэлүү гэх хэрэг юу байх ажээ.

	 

	 

	ӨВЧНИЙ ҮНДЭС

	«Ту—104»-өөр нисэхдээ та урт зам огт туулаагүй юм шиг, нарны цагийн нэг ч минут алдалгүй Москва хүрнэ. Тэр хурдан «Ту» дахиад нэг мөч агаараар явах юм бол онгоцон доор Калуг муж харагдаад ирнэ. Хэрвээ мал эмнэлгийн практикийн шинэ зүйлс сонирхсон хүн байвал эндхийн аль нэгэн районы мал эмнэлэг буюу мужийн мал эмнэлгийн лабораториор орох хэрэгтэй юм. Эндхийн багаж төхөөрөмжийн дэргэд хоёрхон лаборант байхыг үзнэ. Ердөө л хоёр хүн шүү! Гэхдээ тэд ямар чухал сонирхолтой ажил гүйцэтгэж байдаг гэж та санана? Юу гэвэл Калугийн малын эмч нар өвчний «үндсийг» судлахаар шийджээ. Хавар зарим аж ахуйд яагаад олон мянган тугал, хурга, торой хорогддог вэ? Энэ олон төлийг өвчин хороодог уу? Малын эмч нар тэжээлийн химийн бүтцийг, дарш бүрийг, нуруутай өвч бүрийг уйгагүй судалжээ. Бас малын цусыг шинжилсэн байна. Тэжээлийн бүтэц болон цусны шинжилгээний дүнг харьцуулан үзээд ийм олон төл өвчнөөр үхдэггүй, харин кальци, фосфор болон бусад биологийн чухал элемент дутагдсанаас хорогддогийг тодорхойлжээ. Тэгээд л дутагдсан элементийг тэжээлд нэмэхэд олонх аж ахуйд төлийн хорогдол үзэгдэхээ байжээ.

	Калуг мужийн малын эмч нар энэ чухал, сонирхолтой ажлыг арав гаруй жилийн турш хийж байна. Ямар үр дун гарав? Тус мужийн малчид жил бүр малаа өсгөж байна. Энэ үзүүлэлтээр тус муж улсад тэргүүн байр эзэлж байна.

	Өнөөдөр энэ үгийг миний бичиж байх үед ч Калугийн мал эмнэлгийн лабораторийн лаборант нар шинжилгээ судалгаа хийсээр л байгаа байх. Тэд энэ дассан ажилдаа түүртдэггүй улс. Ажил тань урамтай сайхан санагддаг уу? гэж тэднээс асуу л даа. Үгүй ээ, тэгж санагддаггүй гэж тэд хэлж магадгүй юм. Гэвч урамтай сайхан ажил гэдэг огт бодоогүй газар байж байдаг талтай ажээ.

	Шидэт бүтээлэг

	Урьд нь гимназийн сурагчдын дунд ихэд нэрд гарсан «Павел Иванов» гэдэг жүжигт:

	 

	Шинжлэх ухаан бүрийг 

	Судалж судалж дуусаад

	Малчин болох шалгалт өглөө

	 

	гэж дуулдаг байжээ.

	Малчнаас муу ажил үгүй гэсэн үг үү дээ!? Гэвч хөдөө тосгонд доорд үзэгдэх үүрэг ч бас байсан байна. Тэр нь гахайчин юм. Гахайчин бол үнэхээр адгийн ажилтай хүнд тоологддог байжээ. Гахай хариулсан хүний уур барагдана гэдэг ч бас учиртай үг байжээ. 

	Ийм яриаг би Запорож мужийн нэг районы гахайчдын курсийн үед сонссон юм. Курсийн сонсогчид хичээлийн завсарлагаар фермийн конторын эргэн тойрны чий жимсний цэцэрлэгт орж амран тамхилцгааж байв. Тэдний нэг нь «Павел Иванов» жүжгийн дуунаас дуулав. Энэ дууг сонсонгуут л цөм хөхрөлдөн шуугив. Учир нь энэ курсийн багш Александр Федорович дуулсан юм. Энэ хүн гахайчны мэргэжлийг доорд үзэж шоолох нь зохиолдмооргүй байсан юм.

	— Энэ дууг би түүхийн нөхцөлөөр нь дуулсан юм.

	Удахгүй манай шалгалт болно. Малчин болох, ялангуяа гахайчин болох шалгалт өгөх явдал одоо амаргүй болжээ. Инженер болохоос ч дутуугүй гэж мэдээрэй! Технологи нь тийм болж. Жишээ нь би малын их эмч хүн, гэтэл мэдлэг дутагдаад байна гэж Александр Федорович хожим нь ярьсан юм.

	Ферм. Чий жимсний цэцэрлэгийн дунд харагдаж байгаа зүйлд бол энэ нэр бага зохиж байна. Харин завод гэвэл таармаар ажээ. Хоёр давхар цагаан байшингийн өмнүүр зэрэгцүүлэн барьсан арван тоосгон байшин байна. Дээр нь босгосон утааны янданг тал тал тийш нь аргамжин бэхэлсэн харагдана. Цагаан байшингаас могой шиг мушгиралдсан хар хоолой гарч, тоосгон байшин бүрд орсон байна. Энэ хоолойг хайс хашаагаар хамгаалжээ.

	Тоосгон байшин дотор тэр хоолойг босоо хүний хэртэй баганан дээгүүр тужид нь байрлуулсан байна. Энэ урт бүдүүн хоолойноос нарийн хоолойнууд салаалан, тус бүрийн нь доор тавьсан торхонд оржээ. Торх бүрийн доор тэвш тавьсан байна.

	Энэ тоосгон байшин бол гахайн байр бөгөөд байр бүхэнд дүүрэн гахай байна. Энд нийтдээ хоёр мянгаад гахай бордож байгаа ажээ. Энд байгаа гахай зугаалж, эсвэл унтаж, төмөр тэвшнээс тэжээл идэж, эсвэл автомат услуураас ус ууж, гадаа гарч наранд ээн хэвтэж, эсвэл халууцахдаа сүүдэрт ордог байна. Гахайг хэн ч байрнаас нь тууж гаргадаггүй, хурааж байранд нь оруулдаггүй, ус тэжээл өгдөг хүн байхгүй. Энэ олон гахайг маллаж байгаа хүн нэг ч үзэгдсэнгүй.

	Гахай хэрхэн ус ууж, хоол идшээ идэж байгааг харахад маш сонин. Торхны доор байгаа тэвш хоосон байна. Таван пүүнээс доошгүй хүнд гахай хүрч очоод тэвш дотор гишгэнэ. Тэвшний ёроолын нугастай хавтан хөдөлж, торхны ёроолын хаалтыг онгойлгоно. Эндээс нэг хэсэг тэжээл тэвш дотор ойчно. Гахай ч тэвшний ёроолыг гишгэхээ болиод амтат тэжээлээ идэж гарна. Нэг гахай хоол тэжээл идэж эхлэхэд бусад нь бас дуурайн идэх болдог сонин амьтан юм. Идэх дуртай нь идтүгэй, хүрэлцээтэй байна! Тэвштэй тэжээлээ идэж барсан нэг нь дахиад л тэвшний ёроол гишгэнэ, өгөөмөр торх тэжээл өгөөд л байна. Ийнхүү гахай ханатлаа идэж авна.

	Цадталаа тэжээл идсэний дараа цэвэрхэн ус хүсвэл ус бэлэн байгаа. Шалан дээр хоёр ширмэн аяга бэхэлсэн байна. Тэр аяганд усны хоолой шалан дороос бэхлээстэй байгаа. Тэр аяганд ус байх шинжгүй хув хуурай. Аяганы ёроолд голын мөлгөр чулуу шиг хавтгай хөшүүрэг байна. Гахай тэр хөшүүргийг хошуугаараа дарахад төдхөн ус урсан гарч аяга дүүрнэ.

	Ууж идэхийн тулд тэвш дотор гишгэж, аяганы хөшүүргийг хошуугаараа дарахыг «мэдэх» хэрэгтэй биз дээ. Гэтэл энд хоёр мянган гахай байна. Тэр бүгдийг хэн, хэдий их хугацаагаар сурга аа бол оо? Александр Федорович хөхөрч:

	— Ямар ч гэсэн бид л сургаагүй юм даг гэв.

	— Тэгээд хэн гэж?

	— Өөрсдөө л сурдаг юм байна. Тэгэхдээ тун амархан, найдвартай шүү. Циркийн амьтан сургагч ч атаархмаар. Манай механикжсан заводод шинээр авчирсан олон торойг би зориуд ажигласан юм. Тэгэхдээ бүр хугацаа хэмжүүр бариад шүү. Орчин үеийн техникийг гахай хэр хурдан «эзэмшдэг» юм бол гэж сонирхсон юм. Энэ бол гахайд юу ч биш, нэг минутын л хэрэг байдаг шүү! тэвш бол гахайны хувьд ямагт тэвш байдаг. Гахай ялангуяа хоосон байвал тэвш рүү хошуугаа хийхээс буцахгүй шүү дээ. Тэвшинд хошуугаа хийвэл л болох нь тэр! Тэгж ёроолын хөдөлгөөнтэй хөшүүргийг хөдөлгөмөгц амтат тэжээл гарч ирнэ. Чухам аль гахай нь тэжээл өгдөг механизмыг «ажиллуулсныг» би харж амжаагүй. Ямар ч гэсэн тэжээл «гаргаж авсан» гахай болгон бусдыгаа «сургасан» хэрэг. Хагас цаг өнгөрөхөд л хоёр мянган гахай өөрсдөө торхны учрыг олж, хоол тэжээл цадталаа идэж авсан нь эхээс төрөхөөс ийм юмны учрыг олдог болсон юм шиг байлаа. Гэтэл нэг ч гахай урьд нь «гахайны шидэт бүтээлэг» болсон энэ торхнуудыг үзээгүй юм шүү дээ.

	Услалтын систем арай төвөгтэй байсан. Эхний өдөр ангаж цангаж нэлээд хэцүүдсэн байх. Байран дотуураа хашаан дотуур чих дөжрөм чанга орилж чарлалдан тэнэж өнжсөн юм. Тэгээд би өнөө гахайнуудаа өрөвдөөд өөрөө усны хөшүүргийг дарж өглөө. Ус хоржигнон Урсах нь цангасан гахайд сайхан хөгжим шиг сонсогдоо биз. Өнөөх устай аяга руу цөмөөрөө дайраад золтой л намайг унатал дайрсангүй. Ус уугаад дуусахад нь хошуугаараа хөшүүргийг дарж ус гаргасаар учрыг нь олсон бололтой. Би бүх автомат услуурын хөшүүргийг нэг нэг удаа дарж, олон гахайдаа ус олох аргыг зааж өглөө. Одоо манайд ус олж ууж чаддаггүй «бага боловсролтой» гахай байхгүй. Техниктэй тэд тун дотно нөхөрлөсөн шүү! Яагаад гэвэл техник тэдэнд тэжээл, ус өгдөг юм. Амттай хоолоор сургах нь ташуураар сургахаас илүү гэж Дуров хэлсэн байдаг шүү дээ.

	Урт хоолойгоор тэжээл хэрхэн дамжин торхонд ордог, юунд гахай өөрөө тэжээл олж идэх ёстой вэ?

	Фермийн жижүүр Иван Павлович хоёр давхар цагаан байшингийн, төмөр замын мэдээчийн шовгортой төстэй тагт дээр гарав. Та нар галт тэргээр зорчихдоо, дарцаг барьсан мэдээч галт тэрэг хүлээн авдгийг лав харсан байх. Харин Иван Павловичид тийм дарцаг л байсангүй. Тэжээл ачсан гурван тонны даацтай самосвал хүрч ирээд байшингийн газар доорх давхраас цухуйж буй дөрвөлжин сав руу асгав. Тэжээл тэндээсээ том төмөр саванд орно. Гахайчин удирдах самбарын нэг товчийг дарав. Туузан дамжуулга ажиллаж эхлэв. Туузан дамжуулгаар тэжээл тээвэрлэгдэн, тусгай тосгуурт орж, тэндээсээ хэмжээ тохируулах саванд орно. Энд зохих хэмжээгээр нь ялгасан тэжээл холих саванд орж, сайтар хутгагдан холигдоно. Хэрэв хэрэгтэй гэж үзвэл холигдсон тэжээлийг тусгай тогоонд оруулж, хэдэн минут чанана. Энд төмс, манжин буюу бэлтгэн нийлүүлэгчид хотын айлуудаас цуглуулж ирсэн хоолны үлдэгдэл чанагдан боловсордог. Анх гаднаас орж ирсэн тэжээл олон машин дамжин боловсорсоор яваад бэлэн тэжээл болж, гахайн тэвшинд ороход бэлэн болдог. Энэ бэлэн тэжээлийг хүчит насос ажиллуулан хоолойгоор дамжуулан, гахайн байруудад хүргэнэ. Гахайн байр бүхэнд орсон хоолой байна. Хоолой болгоны эхэнд хаалт байх бөгөөд түүнийг онгойлгоход тэжээл өөрөө шахагдан орно.

	— Фермд хэдэн гахайчин ажилладаг вэ?

	— Хэрвээ намайг гахайчин гэж тоолох юм бол ганц. Бас манаач бий. Гахайн фермийн эргэн тойрныг харж сахин хамгаалж байдаг. Түүнийг гахайчин гэж болохгүй. Ядаж нэг удаа товч дардаггүй юм.

	— Энд хэдэн гахай байна?

	— Хорин мянган гахайг дөрвөн сар борддог. Жилд гурван удаа гахай тушаадаг. Тэгэхлээр нийт жаран мянган гахай болно.

	Гахай маллах гэдэг ийм байдаг байж! Гахайчин хүн ташуур шилбүүр ч барихгүй, гахайд гар ч хүрэхгүй атлаа хорин мянган гахай бордож байх юм. Иван Павлович яагаад өөрийгөө гахайчин гэдэгт итгэхгүй байгаа юм бол?

	— Одоогоор мэдлэг дутаад байна. Гидравлик, электрон, механикийн ухаанууд үзэх хэрэгтэй байна. Хэчнээн олон машин байгааг хар аа биз дээ? Энэ бүхнийг сайн эзэмшиж, хэрэг тохиолдвол засаж сэлбэж чаддаг болох хэрэгтэй. Тэгсэн цагт л жинхэнэ гахайчин болно доо.

	Дэлхий дахины ямар ч үлгэрт гардаггүй гахайчин ингэж ярьсан билээ.

	Одоо тооцоо хийгээд үзье. Энэ арван тоосгон байшингаас жилд 56 мянган бордмол гахайг мах комбинатад тушаажээ. Энэ бол таван мянган тонн гахайн мах, хиам, консерв гэсэн үг.

	Үүгээр хэдэн хүнийг хооллуулж болох вэ? Үүнийг хүн бүхэн бодож гаргаж чадна. Иван Павлович, түүний нөхөд 80 мянган хүнийг бүтэн жил гахайн сайхан махаар хооллуулсан байна гэдэг хариу гарна.

	 

	 

	МАНААЧ ТАХИА

	Одоо Москвад ойрхон байдаг бас нэг фермээр оръё.

	Ой доторх сайхан замаар цаг гаруйхан давхихад цэвэрхэн төмөр сараалжин хашаа харагдана. Манаач хашааны хаалгыг онгойлгоход, хашаан дотор явж ороод энэ чинь сангийн аж ахуй гэж үү дээ? гэж гайхмаар. Зам дээр шинэхэн элс асгаж тэгшилсэн, цэцгийн мандал, зүлэг ногоо эгнүүлэн тарьсан бутыг хайчилж тэгшлэн зассан байна. Энэ аж ахуйн нутаг дэвсгэр гэдэг нь тун бага, машины цонхоор л бүгдийг тойруулан харж болмоор ажээ.

	Сангийн аж ахуйн зоотехникч Иван Алексеевич энэ талаар алиалан:

	— Манай аж ахуй тахиа нисэж туулмаар жижигхэн шүү гэв.

	Энэ аж ахуй бага ч гэсэн ажил төрлөөр гарамгай сайн ажээ. Цэцэг тарьж чимсэн цэмцгэрхэн байдлыг хэн ч шоолохын аргагүй. Тахианы хувьд гэвэл эндхийн тахиа нисэж явах завгүй, ажил ихтэй ажээ. Энэ бяцхан аж ахуй жил бүр Москвагийн дэлгүүрүүдэд сая сая өндөг, мянга мянган тонн тахианы мах тушаадаг.

	Бид тахианы нэг байранд орлоо. Гэтэл нэг багавтар биетэй цагаан эр тахиа биднийг шууд довтлон дайрах нь тэр. Хаалганы дэргэд харуул хийж байсан тэр тахиа бидний оронгуут л шилэн хүзүүнийхээ үсийг сэгсийлгэн босгож, нүүр нүдгүй тоншиж эхлэв. Иван Алексеевич тэр тахиаг барьж аваад энхрийлэн илж:

	— Одоо боллоо, сонор сэрэмжтэй байгаагаа сайн үзүүллээ гэж хэлэв.

	— Айхтар хэцүү тахиа байна даа! гэж би гайхав.

	— Гаднын хүн оруулахгүй байх үүрэгтэй юм. Харин өөрийнхөө хүнийг л таньдаг болохгүй хэцүү юм. Саявтар аж ахуйн даргыг тоншсон. Яагаад тэр вэ? Та тухайлж байна уу? Яагаад гэвэл бараг хүн үзэгддэггүй болоод зэрлэгшиж орхижээ гэв.

	Тахианы байранд хүн орохгүй ямар хачин хэрэг вэ? Энэ байраар дүүрэн цасан цагаан тахиаг хүн тэжээх ёстой. Үгүй дээ, өдөр бүр өндгийг нь түүж авах хэрэгтэй шүү дээ. Тахиа болгон жилд хоёр зуугаас доошгүй өндөг гаргадаг.

	Таван мянган тахиа байна. Тэгвэл жилд саяас доошгүй өндөг түүж, ангилан ялгаж, хайрцаглах хэрэгтэй. Энэ бүх ажлыг хүн хийдэг юм байгаа биз дээ?

	— Та өөрөө шувуучин болоод үз, тэгвэл хэн юу хийдгийг мэдээд авна гэж зоотехникч хэлэв.

	— За тэгье. Юунаас эхлэх вэ?

	— Мэдээжээр тэжээлээс эхэлнэ.

	Би ийш тийшээ харж:

	— Хаанаас юугаар авчрах вэ? гэж асуулаа.

	— Гадагшаа гарья.

	Бид үүдний саравчинд орлоо. Энд том гэгчийн хэнхэрцэг байна. Эндээс шувууны байр луу туузан дамжуулга орсон байна. Хананд хэд хэдэн товч, чийдэн бүхий удирдах самбар байв.

	— Ногоон товчийг дараарай гэж зоотехникч товчхон хэлэв.

	Би товчийг дарлаа. Брезент тууз хөдөлж, хэнхэрцгээс тэр туузаар дамжин, шувууны тэжээл урсаж гарлаа. Тэжээл ингэж урсан, шувууны байр луу орно. Удалгүй ногоон гэрэл асав.

	— Зогс! гэж Иван Алексеевич хэлэв.

	Тууз энэ тушаал сонссон юм шиг зогсчхов.

	— Орж шалгаж үзье гэв.

	Шувууны байран дотор туузан дамжуулга гонзгой буланцрууд дээгүүр тэвш хэлбэртэй ховил болон бүх байрны тууш тавигдсан байв. Тахиа тэр туузад ирж, тэжээл тоншин иднэ. Бид байрны цаад үзүүр хүртэл явлаа. Туузын үзүүр энд дуусах бөгөөд энд тэжээлтэй байвал ногоон гэрэл асаж, туузан дамжуулга зогсдог байна.

	— Тахианы тэжээл өглөө. Одоо услах хэрэгтэй.

	Би хувин олох гэж ийш тийшээ харлаа. Хувин хаана ч харагдсангүй.

	— Бас л товч дарах хэрэг үү?

	— Товч ч дарах хэрэггүй.

	Үнэхээр товч дарах хэрэггүй байжээ. Тэжээлийн туузан дамжуулгын дээгүүр туушид нь төмөр онгоц байрлуулсан байв.

	Энэ ховил онгоцоор өдөр шөнөгүй цэвэр ус жирэлзэн урсаж байх ажээ. Үүнээс л тахиа усалдаг юм байж. Харин онгоцон дээгүүр төмөр утас туушид нь татсан байлаа.

	— Энэ утсан хөгжим тахианд ямар хэрэгтэй юм бэ? Хөгжимд дуртай хэрэг үү? гэж би асуулаа.

	— Энэ «хөгжим» өөр зориулалттай юм. Хэрвээ энэ утас байгаагүй бол мянган тахиа мянгуулаа усны онгоцон дээр зэрэг суух гэж оролдоно. Тахиа гэдэг тийм амьтан байгаа юм. Тэгээд цэвэр усаа бохирдуулах болно. Одоо нэг ч тахиа усны онгоцон дээр суухгүй. Энэ утсанд тээглээд сууж чадахгүй. Хамаг учир нь үүнд байгаа юм. Харж байгаа биз дээ. Нэг ч тахиа энэ утсаар оролдохгүй байна.

	— За тийм байдаг байж. Тахианд тэжээл, ус өгөх хэрэггүй нь сайн хэрэг. Гэвч өндөг цуглуулж авах хэрэгтэй биз дээ!

	— Гадагшаа гарья гэж Иван Алексеевич дахиад хэлэв.

	Бас л товч. Энэ удаа улаан өнгөтэй товч дарав. Бас нэг туузан дамжуулга ажиллаж эхлэв. Тэр дамжуулгаар гарч ирсэн өндөгнүүд зууван ширээн дээр өнхрөн унаж, тэндээсээ налуу ховил даган өнхөрсөөр дугуй нүх рүү унана. Доор нь авдар тоссон байв. Тэр авдар дотор дэлгүүрт бидний олонтоо харсан, өндөг хураахад зориулсан хотгор гүдгэртэй цаасан хэв байна. Өндөгнүүд тэр цаасан хэвд өөрсдөө өнхрөн орж, хураагдаж байв. Нэг цаасан хэв дүүрэв. Хоёр дахь нь, гурав дахь нь тэгсээр авдар өндгөөр дүүрэв. Тэр даруй дохионы улаан гэрэл асав. Иван Алексеевич «Зогс» гэж хэлж амжаагүй байтал туузан дамжуулга өөрөө зогсов.

	— Энэ яагаад зогсов?

	— Одоо тэнд өөр өндөг байхгүй болжээ. Байгаа өндгийг бүгдийг нь гаргасан байна. Очиж харья гэж зоотехникч урив.

	Адрын доогуур хананд жижигхэн байшин шиг үүрнүүдийг ярайтал байрлуулсан байлаа. Үүр болгон хөшигтэй байна. Тэр хөшигний завсраар тахианууд байн байн орж гарч байгаа нь харагдана. Тэр олон үүрний доогуур туузан дамжуулга гарсан байна. Энэ дамжуулга өндгийг гадагш нь зөөж хайрцаглах аж. Үүрэнд тахиа орж өндөглөхөд өндөг нь өнхрөн дамжуулга дээр гарч ирнэ. Өндөг аль ч үүрнээс гэсэн энэ туузан дамжуулга дээр унахаас өөр хаашаа ч өнхрөхгүй ажээ.

	Тэр үүрэн байшингуудын шал нь налуу юм байна. Өндөг эхээс унангуут л өнхрөн гарч, туузан дамжуулга дээр унана. Энэ бол жирийн бөгөөд ухаалаг хийсэн зүйл байлаа.

	Одоо тахианы байрыг яаж цэвэрлэдгийг үзэх үлдлээ. Иван Алексеевич дахиад «Гадагшаа гарья» гэж хэлэх байх, тэгээд бид бас нэг товч дарах байлгүй гэж бодсон минь алдаа болжээ. 

	Зоотехникч өнөөх айхтар эр тахиаг илж:

	— Улаан нүдэт манаач минь соргог байгаарай! Бид явлаа гэж хэлэв.

	— Энэ байрыг яаж цэвэрлэдэг юм бэ?

	— Цэвэрлэх хэрэгцээ байхгүй. Хавар болтол бид цэвэрлэдэггүй. Харин ч түүний эсрэг дэвсгэр нэмж дэвсээд л байдаг. Зузаан болох тусам тахианд таатай дулаахан байдаг. Түүнээс гадна үнэт бордоо хуримтлагдаж байдаг. Хавар их хаалгыг нь онгойлгоод бульдозероор нэг л удаа түрээд гаргана. Ядах ч юм алга. Ингээд бүх ажил гүйцнэ дээ.

	Үнэхээр хийгээд байх ажил тун бага юм байна. Тийм ч учраас энэ аж ахуйд орон тоо тун цөөхөн. Харин орлого нь хэдэн сая рубль ажээ.

	 

	 

	АЛС ГАЗРААС МЭХИЙН ЁСОЛЪЁ

	Олон мянган километрийн замд үйлчилдэг аварга том нисэх онгоцнуудын дэргэд өчүүхэн дөрвөлжин төмөр хайрцаг шиг, давхар далавчтай «АНТ—2» Целиноградын нисэх онгоцны буудлаас агаарт хөөрөв.

	Гэвч энэ бяцхан «хайрцаг» нэн эрэмгий ажээ. Хүчтэй салхийг сөрөөд ч, намхан үүл манан дундуур ч нисэж чадна. Салхины догшин хуйлралт онгоцны гэдэс доороос хүчтэй түлхэж, гэдрэг харуулахыг оролдовч энэ онгоц түүнд огт ажрахгүй ажээ. Ганц мотор нь жигдхэн нүргэлж, далавчнуудыг холбосон татуурга чахран дуугарна. «АНТ» царцаа шиг ногоон гэдсээ хааяа холбилзуулан, зорьсон чигтээ тайван ниснэ.

	Нисэн явах замын турш атрын нутаг бараг бүхэлдээ манай онгоцны доогуур хөврөн өнгөрөв. Хуй салхинд чичрэн доргиж байгаа төмөр хананд наалдан суухдаа л манай бяцхан онгоц жир бусын их тэмцэл дундуур урагшлан давхиж яваа юм байна гэдгийг би ухаарсан юм. Онгоцны дугуй цонхоор харахад биднээс дөнгөж километр хэртэй доор хөврөн өнгөрч байгаа нэг хэсэг газрыг үзэв. Тариалангийн шаргал талбай тэнгэрийн хаяа хүртэл үргэлжилнэ. Энэ өргөн талбайн эн зах онгоцны цонхоор ч үл үзэгдэнэ. Ямар нэгэн уран хүн энэ их талбайг хэсэг хэсэг дөрвөлжин болгон өө сэвгүй эсгэж эвлүүлсэн юм шиг санагдана. Цайвар элсэн хөрс буюу хужир марзтай газарт энэ дөрвөлжин төгсөх бөгөөд хар хөрстэй газарт төгсгөлгүй үргэлжлэн алсална.

	Хамгийн үржил шимтэй хэсэг газруудыг хүн хэрхэн сонгон хагалсан нь алсаас тов тодорхой харагдана.

	Хагалсан газрыг сайн ажиглан харвал хурдан онгоцны агаарт үлдээдэг мөнгөн цагаан зурвас шиг цагаан туузан зам зурайна. Энэ зурвас тууз хаана очиж дуусах нь вэ гэж дагуулан хараад байвал энэ нь үр суулгах агретатуудын араас боссон тоос ажээ.

	Тракторын араас жирийсэн олон үр суулгагч, араас нь борной, түүний араас бул явж харагдана. Энэ бүгдийг холбосон зүйл тэнгэрээс үл үзэгдэнэ. Харин энэ үр суулгах бүтэн агрегатыг дээрээс нь харахад тэнгэрт нисэх онгоц хөвж яваа юм шиг.

	Хэрвээ тоосон зурвас үзэгдэхгүй байсан бол энэ тал газар амьдралгүй юм шиг санагдах байлаа. Эргэн тойрон өргөн уудам талыг бодвол үл мэдэг ногоорон ялгарч байгаа нам газар үзэгдэж, түүн дээр хүүхдийн тоглоом шиг жижигхэн дөрвөлжин цагаан байшингууд үзэгдэж, түүний дээгүүр шингэн цэнхэр утаа суунаглана. Энэ дөнгөж нэг жилийн өмнө тал нутагт бий болсон шинэ аж ахуйн төв юм. Нэг, хоёр, тав, арван ийм ижилхэн хотууд өнгөрөх нь бид нэг л газартаа эргэлдээд байгаа юм шиг байв.

	Гэтэл манай «АНТ» Целиноградаас алс хол нисэн хүрсэн байв. Дугуй цонхоор харагдах газар орны байдал эрс өөрчлөгдөв. Нэг янзын цэлийсэн өргөн талын оронд каракуль хурганы арьс шиг жигд эрвэгэр ой үргэлжлэх болов. Хэдэн минут нистэл ногоон эргийн хооронд хар тугалга цутгасан юм шиг сүртэй их мөрөн ойг зүсэн хуваасан харагдав. Энэ бол Иртыш мөрөн юм. Тэгтэл удалгүй Сибирийн атрын хөрш болсон Павлодар муж үзэгдэнэ.

	Онгоц их мөрний дээгүүр нисэн өнгөрч хошуугаа шууд газар луу чиглүүлэн доошлов. Бидний дор онгоцны буудлын барилгууд үзэгдлээ. Манай агаарын аялал төгсөв. 

	«ГАЗ» машинаар бас гурван цаг хэртэй тал газрын тоостой замаар давхиж, сангийн аж ахуйн төвөөс дутуугүй цэмцгэр цагаан сууринд орж очлоо. 

	Энэ бол атар газрын баян хамтрал юм.

	Малын их эмч Михаил Васильевич Алексеевич фермд дагуулан очиж, үнээний хоёр байрыг холбосон урт цагаан барилгыг үзүүлэв. Үүнийг дээрээс нь харвал томоос том «Н» үсэг шиг харагдах болно. Утасны шонгууд энд ойртон ирж, бундгар шаазан тусгаарлагчуудыг дамжсан хар утас байшингийн дээвэр лүү шурган оржээ. Энэ байран дотроос цахилгаан моторын жигдхэн дүнгэнэх чимээ сонсогдоно. Давчуухан хаалганы цаахнаас доод давхар луу эгц шат уруудсан байв. Бас нэг хаалга дайралдахад түүнийг Михаил Васильевич онгойлгож өгөв. Энэ рүү алхвал хүйтэн харанхуй нүхэн шорон шиг юм руу орчих гэж байгаа шиг санагдав. Гэвч огт тийм юм биш байлаа.

	Бидний өмнө өдрийн гэрэлтэй цахилгаан дэнлүүгээр хурц гэрэлтүүлсэн уудам том танхим байв. Энд цэвэрхэн, дулаан, нам гүм, лабораторийнх шиг юм бүхэн цагаан. Цагаан халаадтай хоёр эмэгтэй бетон шалан дээгүүр явж байна. Тэд цахилгаан саалтуурын аппарат ажиллуулж байна. Тэдний хөдөлгөөн тайван, оновчтой ажээ. Тэд энэ ажлыг олон удаа хийж, тун ч дадлагатай болсон харагдана. Нэг тавцан дээр инээд хүрэм ихэмсэг үнээнүүд гарч зогсоно. Үнээг энэ тавцан дээр хэн ч хөтөлж гаргадаггүй, хэн ч тууж буулгадаггүй ажээ.

	Нэг үнээ нөгөөдөө найрсгаар зай тавьж, тавцан дээрээс бууна. Ээлжээ хүлээж байгаа үнээ тавцан дээр гарах гэж тун ч яарч байгаа нь түүний хошуунд тодорхой бичээстэй харагдана. Тун ч гайхамшигтай санагдлаа! Жирийн саалийн үнээг яаж ингэж сургаж болно вэ? Энэ бол циркийн жүжигчин болдог морь, заан биш, хав загас ч биш, тагтаа, баавгай мэт бусад амьтан ч биш шүү дээ. Дуровын сургасан олон амьтны дотор жирийн үнээ байсныг харсан хүн байхгүй шүү! Гэтэл энд маш жирийн дэг журам сахидаг, бас хөгжим эгшиглэж байдаг юм байна. Вальсын аялгуу намуухан эгшиглэж байгаа нь сонсогдоно.

	— Хөгжим бол манайд огт хэрэггүй ч зүйл биш юм. Сүүний гарцыг нэмэгдүүлдэг гэж Михаил Васильевич хэлэв.

	— Тэгвэл хамгийн чухал юм нь юу вэ?

	— Энэ арван зургаан үнээний нэгний байран дээр өөрөө гараад үзнэ үү гэж Михаил Васильевич намайг урив.

	Би тэр ёсоор нэг тавцангийн хаалганд ойртон очлоо. Тэнд байсан үнээ тавцангаас буухад миний өмнөх хаалга өөрөө нээгдэв. Миний тийшээ ороход, айлтгүй зоригтойхон ор гэсэн шиг хаалга миний араас зөөлхөн түлхээд өөрөө хаагдав.

	Үнээний зогсож саалгадаг тавцан дээр би гарлаа. Миний эргэн тойрон хоолойгоор хийсэн дөрвөлжин хайс хүрээлнэ. Тэжээл хуваарилдаг аппарат ажиллаж, нэг хэсэг багсармал тэжээл онгоцон дотор асгарлаа.

	— Үүнд л хамаг нууц нь байгаа юм. Манай үнээнүүд үүнд дассан юм. Хаалга торхийн нээгдэж, тэжээл хуваарилдаг аппарат дүнгэнэхэд амттай сайхан тэжээл бий болдог гэж мэддэг болжээ. Тэднийг саалийн тавцан дээр хөтөлж гаргах хэрэггүй, өөрсдөө л тавцангийн хаалганы өмнө дугаарлан зогсдог юм. Дугаарлах дэглэмийг бараг алдагдуулдаггүй нь сонин шүү. Би долоо хоногийн турш зориуд ажигласан юм. Саах хугацаа болохоос цагийн өмнөөс дугаарлан зогсоно шүү. Тэгэхдээ нэг үнээ өнөөдөр гуравдугаарт зогсож байсан бол маргааш нь тэр л байраа эзлэн зогсоно. Хааяа журам дэглэм эвдэх явдал гардаг л даа. Зарим үнээ цагаас хожимдоно. Хамгийн тарган юм уу, сүү багатай үнээ л хожимдоод байдаг юм уу гэж би ажигласан. Амьтанд өөрт нь ашигтай байвал болзолт рефлекс хурдан тогтдог гэсэн дүгнэлт хийж болно. Харин амьтныг ташуураар өвтгөх замаар айлгах буюу хүнийг үзэн яддаг болгохоос бус өөр юунд ч сургахгүй гэдгийг хэлэх хэрэгтэй. Харин амьтан бол ямар ч гайхамшгийг хийж чадна. Арван зургаан үнээ нэг зэрэг амтат тэжээл ханатлаа идэх завсар саахад ердөө найман минут хүрэлцээтэй. Нэг цагт зуун хорин үнээ, хоёрхон цагт хоёр зуун үнээ сааж амжина. Энэ олон үнээг хоёрхон саальчин саана. Үүний тулд бид тал газар энэ «цирк» байгуулсан юм. Малчдын хөдөлмөрийн бүтээмж олон дахин нэмэгдэв. Урьд нь хориод саальчин арайхийж амжуулдаг байсныг одоо хоёрхон саальчин гүйцэтгэх болов.

	Энэ хоёр саальчны ажлыг хүнд хүчир гэж хэлж болохгүй. Саалтуурын аппарат залгах нь хүнд хүчир ажил биш. Үнээний дэлэнд сүү дуусмагц аппарат өөрөө унтарна шүү гэж Михаил Васильевич ярилаа.

	Мария Петровна Гнатюк үнээнүүдийнхээ завсраар явж, жигдхэн дүнгэнэж байгаа саалтуурынхаа аппаратыг ажиглан шалгана.

	Хоёр гурван өдөр үнээнүүдтэйгээ нэлээд зүдэрсэн дээ. Энэ бетон тавцан дээр гарч дөрвөн хөлөөрөө зогсох нь л хамгийн хэцүү байсан юм. Энд л зөндөө тэмцэл болсон. Бид амтат тэжээлээр дагуулан энд оруулахыг оролдож байлаа. Харин үхэр болгонд байдаг зөрүүд зан тэдэнд их саад болж байлаа. Гэвч нэг удаа л үнээг «ширээн» дээр хүчээр түлхэж гаргаад ганц удаа л амттай тэжээл өгөхөд хэн нэг хүн үхрийн хашаанд орж, ухуулан сэнхрүүлэх ажил хийсэн юм шиг болсон. Маргааш өдөр үнээний ихэнх хэсэг нь өөрсдөө энэ тавцан дээр гарсан. Гурван хоног өнгөрөхөд Михаил Васильевичийн хэлсэн эмх цэгцтэй дугаарлал бий болсон. Та шалгаад үзэж болно. Жагсаалт бүртгэл нь энэ байна.

	Бид үнээний хашаанд орлоо.

	Саалийн тавцанд орох хаалган дээр үнээд дугаарласан юм шиг цуван зогсож байв. Тэд энэ хаалгаар орох гэж тэсэн ядан хүлээж байгаа нь илт бөгөөд дугаар дайран орох гэсэн зарим үнээдийг мөргөн холдуулна.

	Хамгийн түрүүнд чихэндээ цагаригтай нэг чилгэр үнээ зогсож байв. Хөнгөн цагаан цагариг дээр 131 гэсэн тоо байна. Жагсаалт бүртгэлдээ үзэхэд 131 дугаартай үнээ таван өдөр цувааны түрүүнд зогссон байв.

	Бид дахиад арваад үнээг шалгаж үзлээ. Тэдний чихэнд тогтоосон цагаригийг үзэхэд далдирч хөдлөхгүй, цуваанаас ч гарахгүй тайван зогсоно.

	Ганц Алагч үнээ л яарч, урьд нь хорин нэгд байснаа одоо арван хоёрт ороод зогсож байв.

	— Саальчид их сүү сааж байвал арга бүхэн сайн. Манай жилийн дүн гэвэл таван зуун тонн. Үнээг ингэж сургахад ашигтай гэж бид үзэж байна гэж Мария Петровна эцэст нь дүгнэн хэлсэн билээ.

	Орой нь Михаил Васильевич намайг буцах замд гаргаж өглөө. Энэ удаа бид нисэх онгоц хүлээсэнгүй. Иртыш мөрний дөлгөөн мандал дээгүүр өдөр бүр Омск, Павлодарын хооронд зорчдог хөнгөн шаламгай, усны далавчтай мөнгөн цагаан «Ракета» хөлөгт суулаа.

	Энд Иртыш мөрний урсгал дөлгөөн байдаг бөгөөд голдирол нь энэ хавьд хэд хэд салаалан, аль нь гол сав нь, аль нь гүехэн татуурга болохыг авсаар мэдэхэд хэцүү байдаг. Эсвэл тахирлаж мурийн булан тохой үүсгэнэ.

	Чиргүүлтэй, удаан хөдөлгөөнтэй зүтгэх хөлгүүд элсэнд хайргадан суухгүйгээр булан тохой тойроход заримдаа хэцүү болдог. Суудлын том хөлөгт ч бас саад тотгор их.

	Хөлөг онгоцнууд булан тохойд ойртож очоод «Зам тавь» гэж алсаас чагнаалдан дохио өгнө. Хөлөг онгоцны ахмад, жолооч нар энэ дохиог андахгүй таних болжээ. Тэр чагнаал дуугаргасан хөлгийн бараа харагдаагүй байхад чиргүүлт онгоцнууд эрэгт ойртон зам чөлөөлж өгнө. Тэгээд тун ч удаагүй байхад «Ракета» шуугин гарч ирээд булан тойрохдоо ус цалгилуулан цацаж өнгөрөх нь нэн эрэмгий хурдан. Хурдан давхисан хөлгийн цацруулсан уснаас гол дээгүүр солонго татна. Энэ сайхан цагаан хөлөг дараачийн булан тойрон төдхөн алга болно. Зөрж өнгөрсөн хөлгүүд дээр яваа хүмүүс энэ хөлгийг бахархан харсаар хоцорно.

	Би усан онгоцны бяцхан зогсоол дээр тамхи татаж, шингэж байгаа нарыг ажиглан, энэ тэрийг ярилцан суулаа.

	Тэгсээр бид алдартай хүмүүсээс хэн хэн давхар мэргэжилтэй байсан тухай үг үүсгэн ярилцаж гарлаа. Антон Павлович Чехов, Викентий Викентьевич Вересаев нар эмч, Александр Иванович Куприн офицер байсныг би саналаа. Харин миний нөхөр намайг бодвол энэ талаар арай илүү мэдлэгтэй байв.

	— Владимир Галактионович Короленко агрономч байсан гэж үзэж болно гээд хуруу даран цааш тоочсон нь:

	Михаил Михайлович Пришвин бас агрономч байсан. Пришвин Лейпцигийн их сургуульд агрономчийн мэргэжил олж авсан байна.

	«Емельян Пугачев», «Дүнсгэр мөрөн» романууд бичсэн Вячеслав Яковлевич Шишков барилгын техникч байсан бөгөөд усны шинжилгээний отрядад ажиллаж байжээ.

	«Инженерүүд» роман бичсэн Николай Георгиевич Гарин зам харилцааны дээд сургууль төгсгөсөн инженер хүн байв.

	Оросын нэрт математикч, эвклидийн биш геометрийг бий болгосон Николай Иванович Лобачевскийд агрономийн шинжлэх ухаанд гавьяа байгуулсны төлөө Москвагийн хөдөө аж ахуйн нийгэмлэг медаль олгож байжээ.

	Химийн элементүүдийн үелэх хуулийг нээсэн Дмитрий Иванович Менделеев жирийн чемодан хийх дуртай байжээ. Хулдаас болон бусад хэрэгцээтэй материал худалдан авдаг байсан дэлгүүрийн худалдагч их химичийг «чемоданы мастер» гэж чин сэтгэлээсээ боддог байжээ. Менделеев ч энэ үнэлэлтэд сэтгэл баясаж байсан нь сонирхолтой юм.

	Оросын өөр нэг химич Александр Михайлович Бутлеровыг орчин үеийнхэн нь гарамгай зөгийчин гэж үнэлдэг байжээ. 

	Алдарт жуулчин газар зүйч Семенов Тянь-Шанский уран зургийн том мэргэжилтэн байжээ.

	Одоо хүртэл уран зохиолын ажилтнуудын ширээний ном хэвээр байгаа «Орос хэлний тайлбар толь» зохиосон Владимир Иванович Даль бол үхлийн шарх олоод байсан Пушкинийг эмчилж байсан эмч юм.

	Зураач Василий Дмитриевич Поленов симфони хөгжим зохиож байв.

	Климент Аркадьевич Тимирязев байгалийн гэрэл зураг авахдаа маш уран чадвартай байжээ...

	— Михаил Васильевич минь, одоо боллоо. Танай энэ хэлсэн бүхэн мал эмнэлэгтэй ямар ч холбоогүй юм байна гэж би хэллээ.

	— Тийм ч биш шүү. Дмитрий Наркисович Мамин-Сибиряк зохиолч болохоосоо өмнө Петербургийн эмнэлэг - мэс заслын академийн мал эмнэлгийн салбарт суралцаж байжээ. Эцэг эх нь малын эмч болоход нь тун дурамжхан байв. Тэгээд Дмитрий Наркисович эцэгтээ малын эмчийн үйл ажиллагаанаас өөр ариун шударга үйлс гэж байхгүй гэж бичжээ. Тэр захидалд чухам юу гэж бичсэнийг санахгүй байна. Ер нь л малын эмч биднийг тун ч их хүндэтгэж бичсэн байдаг юм. Хожим та тэр захидлыг олж үзвэл та бидний тухай тун элэгсэг дотно бичсэнд итгэх болно.

	Би тэр сонирхолтой захидлыг нь олж уншсан юм. Мамин-Сибиряк тэр захидалдаа бичихдээ: 

	 

	«Малын эмчийн үйл ажиллагаа бол улс ардын аж ахуйн хамгийн гол салбарыг хөгжүүлэх зорилготой юм.... Малын эмчийн үйлс бүтээх талбарын өмнө өвдөг сөхрүүштэй» 

	 

	гэжээ.

	Хэдийгээр алс холоос ч гэсэн ийм хүндэтгэл хүлээж авах хэчнээн таатай вэ!

	 

	⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

	⁂

	ӨГЛӨГИЙН ЭЗНИЙ СОНОРТ

	Манай номын санд байгаа бүх номыг та хүссэн үедээ ҮНЭ ТӨЛБӨРгүй авч уншиж болно.
Аливаа ажлыг хийхэд зардал гардаг шиг уг номын санг бүтээхэд багагүй зардал гарч байгаа.
Та улам олон ном ингэж унших хүсэлтэй бол бидний ажлыг дэмжин манай номын санд НОМоор болон МӨНГӨөр хандив өргөж болно.

	Таны хандивласан мөнгө:

	— хэвлэгдсэн номыг цахим хэлбэрт оруулах,

	— цахимд оруулсан номыг ариутган шүүх,

	— цахим технологийн тоног төхөөрөмж авах,

	— цахим номын санг өргөжүүлэх,

	— цахим номын сангийн чиглэлээр судалгаа хийж, сурч байгаа оюутан судлаачийг дэмжихэд зарцуулагдана.

	Хандив өргөх данс 

	"Хаан банк"

	5027 8982 35 (төгрөг) ЦОГТ ОХИН ТЭНГЭР САН

	5027 9685 00 (доллар) Tsogt okhin Tenger san

	Qpay-гээр бол (линк)

